Shahudhee ge gondi ves nugehley kamah hukum kohfi\nމެންބަރު ޝަހުދީ މީގެކުރިން ކޯޓުން ނުކުމެވަޑައިގަންނަވަނީ - މުހައްމަދު އަފްރާހު | އަވަސް\nރައްޔިތުންގެ މަޖިލީހުގެ ހަނިމާދޫ ދާއިރާގެ މެންބަރު ޝަހުދީގެ ގޮނޑި ނުގެއްލޭ ކަމަށް ސުޕްރީމް ކޯޓުން މިއަދު ހުކުމްކޮށްފި އެވެ.\nޝަހުދީގެ ގޮނޑި ގެއްލިފައިވާ ކަމަށް އިލެކްޝަން ކޮމިޝަނުން ނިންމީ މިދިޔަ އަހަރުގެ ނޮވެމްބަރު މަހުގެ 29 ވަނަ ދުވަހު އެވެ. އެއީ ޕީޕީއެމްއިން މުހައްމާގެ މައްޗަށް ސުލޫކީ ފިޔަވަޅެއް އަޅައި ޕާޓީއިން ވަކިކޮށް އެކަން ކޮމިޝަނަށް އެންގުމުންނެވެ. އެ ސުލޫކީ ފިޔަވަޅު އެޅީ ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް ފާސްކުރުމަށް ގަރާރުގައި ކުރެއްވި ސޮއި އަނބުރާ ނަގަން އެންގުމުން އެ ސޮއި ނުނެގުމުންނެވެ. އެ ސޮއި ކުރެއްވީ ޖުލައި މަހުގެ ތިންވަނަ ދުވަހު އެވެ.\nއެ ފިޔަވަޅު ޝަހުދީއަށް އެޅީ ޕީޕީއެމްއިން ވަކިވާން ހުށަހަޅާފައިވަނިކޮށެވެ. ޝަހުދީ ޕީޕީއެމްއިން ވަކިވާން ސިޓީ ހުށަހެޅުއްވީ ޖުލައި ހަތްވަނަ ދުވަހު އެވެ. އެކަން އިލެކްޝަން ކޮމިޝަނަށް ވެސް އެންގި އެވެ. އެއީ އިންތިހާބުވާ ޕާޓީއިން ވަކިވެއްޖެނަމަ ނުވަތަ ވަކިކޮށްފިނަމަ ގޮނޑި ގެއްލޭނެ ކަމަށް ކަނޑައަޅައި ސުޕްރީމް ކޯޓުން ހުކުމް ކުރުމުގެ ކުރި އެވެ. އެ ހުކުމް އިއްވީ ޖުލައި މަހުގެ 13 ވަނަ ދުވަހު އެވެ.\nސުޕްރީމް ކޯޓުން މިއަދު މެންބަރު ޝަހުދީގެ މައްސަލާގައި އިއްވި ހުކުމުގައި ޝަހުދީގެ ގޮނޑި ނުގެއްލޭ ކަމަށް ކަނޑައެޅި ސަބަބުތަކުގެ ގޮތުގައި ފާހަގަކޮށްފައި ވަނީ އޭނާގެ މައްޗަށް ޕީޕީއެމްއިން ފިޔަވަޅު އަޅާފައި ވަނީ ރައްޔިތުން މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ ގަރާރުގެ ސޮއިކުރުމުން ކަމަށްވީ ނަމަވެސް، އެ ގަރާރުގައި އޭނާ ސޮއިކުރީ ފްލޯ ކްރޮސިންގެ އުސޫލު ތައާރަފްކުރުމަށް ސުޕްރީމް ކޯޓުން 13 ޖުލައިގައި ނެރުނު އަމުރުގެ ކުރިން ކަމަށްވާތީ އެވެ. އެ ހުކުމަކީ މާޒީއަށް ރުޖޫއަ ނުކުރެވޭނެ އަދި އެ ހުކުމްގެ ކުރިން މެންބަރަކު ކުރި އަމަލެއްގެ މައްޗަށް އަޅާ ފިޔަވަޅެއްގެ ސަބަބުން ހުކުމްގައިވާ އުސޫލުތައް އެ މެންބަރެއްގެ މައްޗަށް ނުފެތޭނެ ކަމަށް ވެސް ހުކުމްގައިވެ އެވެ.\nޕީޕީއެމްއިން އަސާސީ ގަވައިދުން މެންބަރަކު ޕާޓީއިން ވަކިވި ކަމަށް ބަލާނީ، އެ މެންބަރަކު ޕާޓީއިން ވަކިވުމަށް ސިޓީ ހުށަހަޅާ ހިސާބުންކަން ވަރަށް ސާފުކޮށް އެނގޭ ކަމަށާއި ޝަހުދީ ޕާޓީއިން ވަކިވެފައި ވަނީ ފްލޯކްރޮސިންގެ އަމުރުގެ ކުރިން ކަމަށް ވެސް ހުކުމުގައި ވަނީ ފާހަގަކޮށްފަ އެވެ.\nޕީޕީއެމްއިން ވަކިވާން ޝަހުދީ ހުށަހެޅި ސިޓީއަށް އެއްވެސް ބެލުމެއް ނެތި، އޭނާގެ ސުލޫކީ މައްސަލައެއް ބަލައި ފިޔަވަޅު އަޅާފައިވަނީ ސިޔާސީ ޕާޓީތަކުގެ ގާނޫނާއި އެ ޕާޓީގެ އަސާސީ ގަވައިދާ ހިލާފަށް ކަމަށް ހުކުމްގައިވެ އެވެ. އިލެކްޝަން ކޮމިޝަނުން ވެސް އޭނާގެ ނަން ޕާޓީގެ ދަފްތަރުން އުނިނުކޮށް ހިފެހެއްޓި ހިފެހެއްޓުމަކީ ދުސްތޫރީ ހަމަތަކުން ހިންގާފައިިވާ ކަމެއް ނޫން ކަމަށް ހުކުމްގައިވެ އެވެ.\nހުކުމްގައި އިތުރަށް ބުނެފައިވާ ގޮތުގައި މެންބަރަކު ޕާޓީއިން ވަކި ކަމަށް ބަލަނީ ޕާޓީގެ ދަފްތަރުން އުނި ކުރުމުން ކަމަށް އިލެކްޝަން ކޮމިޝަނުން ބުނި ނަމަވެސް އެފަދަ ގޮތަކަށް ބުނާ އިބާރާތެއް ސަރީހަކޮށް އަދި ނުސީދާކޮށް ވެސް ގާނޫނުގައި ނެތެވެ. ދަފްތަރުން ނަން އުނިނުކޮށް އޮތުމުން އޭނާއަކީ މެންބަރެއް ނޫން ކަމަށް ބެލުމުގެ ހައްގު ޝަހުދީގެ އަތުން ގެއްލިފައިވާ ކަމަށާއި ގާނޫނުތަކުން ލިބޭ މަންފާ އެންމެންނަށް ވެސް އެއް ހަމައެއްގައި ލިބެންޖެހޭނެކަން ހުކުމްގައި ފާހަގަކޮށްފައިވެ އެވެ.\nޝަހުދީގެ އިތުރުން އިއްޔެ ވަނީ ތިނަދޫ ދެކުނު ދާއިރާގެ މެންބަރު އަބްދުﷲ އަހުމަދާއި ތިނަދޫ އުތުރު ދާއިރާގެ މެންބަރު ސައުދުﷲ ހިލްމީ އާއި މައްޗަންގޯޅީ ދެކުނު ދާއިރާގެ މެންބަރު އަބްދުﷲ ސިނާން އާއި ދަގަނތީ ދާއިރާގެ މެންބަރު އިލްހާމް އަހުމަދުގެ ގޮނޑި ނުގެއްލޭ ކަމަށް ހުކުމްކޮށްފަ އެވެ. އަދި މިއަދު ތިމަރަފުށީ ދާއިރާގެ މެންބަރު މުހައްމަދު މުސްތަފާ އާއި އިހަވަންދޫ ދާއިރާގެ މެންބަރު މުހައްމަދު އަބްދުﷲ އާއި ފުވައްމުލައް އުތުރު ދާއިރާގެ މެންބަރު އަލީ ޝާހްގެ ގޮނޑި ނުގެއްލޭ ކަމަށް ހުކުމްކުރި އެވެ.


Fluffy Milk Banas\nފްލަފީ މިލްކް ބަނަސް\nމި ބަނަސް ކިރު ސަޔާ ޖަހައިގެން ކާލަން ވަރަށް މީރު ވާނެ\nކ. މާލެ | 11 މެއި 2020 | ހޯމަ 11:02 | 47,501\nފްލަފީ މިލްކް ބަނަސް - ޔޫޓިއުބް\nހަވީރުގެ ސަޔަށް ދިވެހިން ޢާންމުކޮށް ބަނަސް ކައި އުޅެއެވެ. އަނގަޔަށް މީރު މި ބަނަސް މި ފަހަރު ތަރާވީސް ގަޑީގައި ކިރު ސައިތައްޓަކައި ޖަހާލައިގެން ކާލަންވެސް އެންމެ ރަނގަޅުވާނެއެވެ. މި ބަނަސް ގޭގައި ވެސް ވަރަށް ފަސޭހައިން ތައްޔާރު ކޮށްލެވިދާނެއެވެ.\n2 ޖޯޑު ބްރެޑް ފްލަރ ( އާދައިގެ ފުށް ވެސް ބޭނުން ކޮށްލެވިދާނެ)\n2 ސައިސަމުސާ ހަކުރު\n1 ސަމުސާ އީސްޓް\n1 ޖޯޑު މިލްކު\n1 ބިސް (ރީނދޫ ބައި އެކަނި)\n3 ސަމުސާ ބަޓަރު\nފުށްގަނޑު ތެރެއަށް ހަކުރު، އީސްޓް، ބިސް، ކިރު އަޅައިގެން އޮމާންވަންދެން މޮޑެލާށެވެ. ފުއްގަނޑު އޮމާންވުމުން ބަޓަރު އަޅައިގެން އަނެއްކާ ވެސް މޮޑެލާށެވެ. މޮޑެ ނިމުމުން ފުށްގަނޑު ބޯތައްޓަކަށްލާ މަތި ޖެހުމަށްފަހު އެއް ރޭވަންދެން އައިސް އަލަމާރީގައި ބަހައްޓާށެވެ.\nބަނަސް މިހާރު އޮންނާނީ ފުފިއެވެ. އެއަށްފަހު، އަނެއްކާވެސް ފުށްގަނޑު މޮޑެލުމަށްފަހު ބަނަސް ހަދަން ބޭނުންވާ ވަރަށް ގުޅަ ހަދާލާށެވެ. ގުޅަ ހެދުމަށްފަހު އޭގެ ތެރެއަށް ޗޮކްލެކްޓް ކްރީމް ވެސް ބޭނުންނަމަ އެޅިދާނެއެވެ. ބަނަސްތެރެއަށް ކާން ބޭނުންވާ ވައްތަރެއްގެ ފްލޭވަރ އެއް އެޅިދާނެއެވެ. އެއަށްފަހު ޓްރޭގައި ގުޅަތައް ތަރުތީބު ކުރުމަށްފަހު 150 ޑިގްރީ ސެލްސިއަސްގައި 30 މިނިޓް ވަންދެން އަވަނުގައި ފިހެލާށެވެ.\nފިހެ ނިމުމުން ބަނަސް މަތީގައި ފިއްސަކުން ގޯލްޑަން ސިރަޕް އާއި ފެން އެއްކޮށްލުމަށްފަހު ހާކާލާށެވެ. އެއަށްފަހު3މިނިޓް ވަންދެން އަވަނުގައި ބެހެއްޓުމަށްފަހު ޓްރޭ ނަގާލާށެވެ.


Villa College Ge Futsal Mubaaraaiy Fashaifi - Vaguthu\nރާއްޖޭގެ ކުޅިވަރު , ކުޅިވަރު , ފުޓުބޯޅަ , ފުޓްސަލް\nވިލާ ކޮލެޖްގެ ފުޓްސަލް މުބާރާތް ފަށައިފި\nރާއްޖޭގެ އެންމެ ބޮޑު އެއް ކޮލެޖް ކަމުގައިވާ ވިލާ ކޮލެޖްގެ ފުޓްސަލް މުބާރާތް މިއަދު ފަށައިފިއެވެ. މިއީ އެ ކޮލެޖްގެ ސުޑަންޓް އެސޯސިއޭޝަނުން އިންތިޒާމްކޮށްގެން "ފުޓްސަލް ޓޯނަމެންޓް 2k17" ގެ ނަމުގައި ބާއްވާ މުބާރާތެކެވެ.\nދެ ޖިންސުގެ ދަރިވަރުންނަށްވެސް ހުޅުވާލެވިގެން ބޭއްވޭ މި މުބާރާތުގައި ޖުމްލަ 21 ޓީމަކުން ވަނީ ބައިވެރިވެފައެވެ. އެއީ އަންހެން ކުދިންގެ6ޓީމާއި ފިރިހެން ކުދިންގެ 15 ޓީމެވެ.\nވަގުތު އަށް މައުލޫމާތު ދެމުން އެ ކޮލެޖްގެ ސުޑަންޓް އެސޯސިއޭޝަންގެ މެމްބަރަކު ބުނެފައިވަނީ މު މުބާރާތަކީ ދަރިވަރުންގެ މެދުގައި އެކުވެރިކަން އާލާކޮށް، އެކުދިންގެ ތެރޭގައި އޮންނަ ގުޅުން އިތުރަށް ބަދަހި ކުރުމުގެ އިތުރުން ކިޔެވުމުގެ ބޭރުން އެކުދިންނަށް ރަނގަޅު ވަގުތުކޮޅެއް ހޯދައި ދިނުމުގެ މަޤުސަދުގައި ބޭއްވޭ މުބާރާތެއް ކަމަށެވެ.\nމިއަދުގެ ހެނދުނު ފެށުނު މި މުބާރާތުގެ ގްރޫޕް ސްޓޭޖް މެޗުތައް މިރޭ ކުޅެ ނިމޭއިރު، މާދަމާ ކުޅެވޭނީ ކުއާޓާރ ފައިނަލް މެޗާއި ސެމީގެ އިތުރުން ފައިނަލް މެޗެވެ. ދަރިވަރުންގެ ފަރާތުން މި މުބާރާތަށް ލިބުނު ތަރުޙީބު ވަރަށް ބޮޑެވެ. ވިލާ ކޮލެޖްގެ ނައިފަރު އަދި މަހިބަދޫ ކެމްޕަހުން އަމިއްލަ ހަރަދުގައި މި މުބާރުގައި ބައިވެރިވުމަށް މާލެ އައިސްފައި ވުމުން އެކަން ސާބިތުވެއެވެ. އަދި މިއީ އަތޮޅު ކެމްޕަސްތަކުގެ ޓީމްތަކުން ބައިވެރިވެގެން ބޭއްވޭ ފުރަތަމަ މިފަދަ މުބާރާތް ކަންވެސް ފާހަގަކޮށްލެވެއެވެ.\nޗެމްޕިއަން ޓީމަކަށް 2000 ރުފިޔާގެ ފައިސާގެ އިނާމެއް އެރުވޭ މި މުބާރާތުގައި އެންމެ މޮޅު ފަސް ކުޅުންތެރިންނާއި މުބާރާތުގެ އެންމެ މޮޅު ކުޅުންތެރިޔާގެ އިތުރުން އެންމެ މޮޅު ކީޕަރުވެސް ހޮވިގެން ދާނެއެވެ.\nހިންނަވަރާއި ނޮޅިވަރަންފަރު މޮޅުވިއިރު މާފަރާއި ވަށަފަރު އެއްވަރުވެއްޖެ\nހަ ވަނަ ޔުނިޓީ ކަަޕްގެ ގުރުއަތު ނެގުން ބާއްވައިފި\nގޯލްޑެން ފުޓްސަލް ޗެލެންޖްގެ ފައިނަލުން ފޭދޫ އަދި ހެންވޭރު ޖާގަ ހޯދައިފި\nގޯލްޑެން ފުޓްސެލް ޗެލެންޖްގެ ކުއާޓާ ފައިނަލުން ޖާގަ ހޯދި ޓީމުތައް ކަށަވަރުވެއްޖެ


prosecutor general ge magaamah kurimathilumah hulhuvaalaifi - vNews.mv\nޕްރޮސެކިއުޓާ ޖެނެރަލްގެ މަގާމަށް ކުރިމަތިލުމަށް ހުޅުވާލައިފި\nޝުރުފާ މުޙައްމަދު 29 November 2019, 13:31\nޕްރޮސެކިއުޓާ ޖެނެރަލްގެ މަގާމުގައި ހުންނެވި އައިޝަތު ބީޝާމް އިސްތިއުފާ ދެއްވުމާއި އެކު އެ މަގާމަށް ކުރިމަތިލުމަށް ހުޅުވާލައިފިއެވެ.\nރައީސް އޮފީހުން ބުނި ގޮތުގައި ޕްރޮސެކިއުޓާ ޖެނެރަލްގެ މަގާމަށް ކުރިމަތިލުމަށް ހުޅުވާލާފައި ވަނީ އާދީއްތަ ދުވަހުގެ މެންދުރު 2:00ގެ ނިޔަލަށެވެ. މި މަގާމަށް ކުރިމަތިލުމަށް ހުޅުވާލައި އާންމުކޮށްފައި ވަނީ ބުރާސްފަތި ދުވަހު އިރުއޮއްސުނު ފަހުން ރައީސް އޮފީހުގެ ތަރުޖަމާނު އިބްރާހިމް ހޫދު ކުރެއްވި ޓްވީޓެއްގައެވެ.\nޕްރޮސެކިއުޓާ ޖެނެރަލްގެ މަގާމުގެ ޝަރުތަކީ އުމުރުން 25 އަހަރު ވުމާ އެކު ގާނޫނީ ދާއިރާއިން ފުރަތަމަ ޑިގްރީއެއް އޮތުމާއި އަދި އެ ދާއިރާގައި މަދުވެގެން ހަތަރު އަހަރުގެ ތަޖުރިބާ ހުރުމެވެ. އަދި އެއްވެސް ސިޔާސީ މަގާމެއް ނުވަތަ އިންތިޚާބީ މަގާމެއްގައި ހުރި މީހަކަށް ނުވުމާއި ސިޔާސީ ޕާޓީއެއްގެ މެމްބަރަކަށް ނުވުމަކީ ވެސް މަގާމުގެ ޝަރުތުތަކުގެ ތެރޭގައި ހިމެނޭ ކަމެކެވެ.\nޕީޖީގެ މަގާމު ހުސްވީ އެ މަގާމުގައި ހުންނެވީ އައިޝަތު ބިޝާމް މިއަދު އިސްތިއުފާ ދެއްވުމާ ގުޅިގެންނެވެ. ބިޝާމް އިސްތިއުފާ ދެއްވީ އޭނާ ވަކި ކުރުމުގެ މަސައްކަތް ރައްޔިތުންގެ މަޖިލީހުގެ ޖުޑިޝަރީ ކޮމިޓީއިން ފަށާފައިވަނިކޮށެވެ.\nޕްރޮސެކިއުޓާ ޖެނެރަލްގެ މަގާމަށް ބޭފުޅުން އައްޔަން ކުރާނީ ރައީސުލްޖުމްހޫރިއްޔާ ފޮނުއްވާ ނަންފުޅުތަކަށް ބިނާކޮށް ރައްޔިތުންގެ މަޖިލީހުންނެވެ. ޕްރޮސެކިއުޓާ ޖެނެރަލްގެ ގާނޫނު ބުނާ ގޮތުން ޕްރޮސެކިއުޓާ ޖެނެރަލްގެ މަގާމު ހުސްވާތާ ގިނަވެގެން 30 ދުވަސް ތެރޭގައި އެ މަގާމަށް ބޭފުޅަކު އައްޔަން ކުރަން ޖެހޭނެ އެވެ. އަދި އެ މަގާމު ހުސްކޮށް އޮންނަ މުއްދަތުގައި އެ މަގާމުގެ ޒިންމާތައް އަދާ ކުރާނީ ޑެޕިިއުޓީ ޕްރޮސިކިއުޓާ ޖެނެރަލްއެވެ.\nރާއްޖެ ސިޔާސީ ޕްރޮސެކިއުޓާ ޖެނެރަލްގެ އޮފީސް


Beleniverifaraatheh neiy kuni thakeh Rasfannu Sarahaddhugai Majaa Naganee - AO News\nމާލޭގެ ރަސްފަންނު ސަރަހައްދަކީ ހިތްއުފާ ކޮށްލުމަށާއި ފިނިވައި ޖައްސާލައި، މޫދަށް އެރިލުމަށް ކޮންމެދުވަހަކު ވެސް ގިނަ ބަޔަކު ގޮސްއުޅޭ ސަރަހައްދެކެވެ.\nއެކި ޢުމުރުފުރައިގެ މީހުންނެވެ. ވަކި ވަގުތެއް ނެތި އެ ސަރަހައްދަށް ދަނީ ތޮށްޖެހިފައިވާ “ފުރަމާލޭ” ގައި ހިތްހަމަ ޖެހުމާއެކު މަޑުކޮށްލައިގެން ތިބެވޭނެ މާގިނަތަނެއް ނެތުމާއެކު، އެ ސަރަހައްދުން ލިބޭ އުފާވެރިކަމެއްގެ ވެސް ސަބަބުންނެވެ.\nއެހެންނަމަވެސް މިހާރު އެ ސަރަހައްދަކީ “ރަސްފަންނު ގޮނޑޭ” ބުންޏަސް ދޮގަކަށް ނުވާނެއެވެ. އެ ސަރަހައްދުގައި އެ ހުރި ކުނިބުންޏަކީ ހަމަގައިމު ވެސް އަމިއްލައަށް އެ ސަރަހައްދަށް ދިޔަ ތަކެއްޗެއް ނޫނެވެ. އަދި އެތަކެތި އަމިއްލައަށް އެ ސަރަހައްދުން ނުވެސް ދާނެއެވެ.\nކޮވިޑް-19 ގެ ސަބަބުން ނައިޓް މާކެޓް ނުވަތަ އެންމެން ދަންނަގޮތަށް ބުނާނަމަ “އުނގުޅޭ ބާޒާރު” ނުބާއްވާތާ ގިނަ ދުވަސްތަކެއް ވުމަށްފަހު، މާލޭ ގައި މިވަނީ ނައިޓް މާކެޓެއް ބާއްވާފައެވެ. އަދި އިތުރު ނައިޓް މާކެޓެއް ބޭއްވުމަށް ތައްޔާރުވެ، މާކެޓް ހުޅުވި ރޭ ވަނީ އެތަން ބަންދުކޮށްފައެވެ. މާލެ ސަރަހައްދުގައި ކޮވިޑުގެ ހާލަތު އިތުރަށް ގޯސްވެ، ޕޮޒިޓިވް ޢަދަދުތައް އިންތިހާއަށް މައްޗަށް ދާންފެށުމުންނެވެ.\nމާލޭ ސިޓީ ކައުންސިލުން އިންތިޒާމުކުރި ނައިޓް މާކެޓް ބޭއްވުމަށް އެޗްޕީއޭ އިން ފުރަތަމަ ވެސް ހުއްދަދިނީ އެޗްޕީއޭގެ ގައިޑްލައިންތަކާ އެއްގޮތަށް ބޭއްވުމަށެވެ. ކުރިން ބޭއްވި ނައިޓް މާކެޓުތައް ވެސް ބޭއްވުމަށް ހުއްދަ ދީފައިވަނީ އެ އުސޫލުންނެވެ. ނަމަވެސް ކުރިން ބޭއްވި ނައިޓް މާކެޓުތަކުގައި ވެސް އެތަނަކީ ހަމަރަނގަޅަށް ވެސް “އުނގުޅޭ ބާޒާރަކަށް” ވަނީ ވެފައެވެ.\nއެހެންވެ، ޢާންމު ގިނަ ބައެއްގެ ފާޑުކިޔުން އަމާޒުވެފައިވާތީ، އެޗްޕީއޭ އިން އެތަން އިންސްޕެކްޓު ކުރި އިރު، ގައިޑްލައިނާ ޚިލާފަށް ހުރުމުން ބަންދުކުރީ އެންމެންގެ ސަލާމަތާއި ރައްކާތެރިކަމަށްޓަކާއެވެ. އެޗްޕީއޭގެ މި ނިންމުމާ ހިތްހަމަ ނުޖެހިގެން ނައިޓް މާކެޓް ގައި މޭޒުތައް ކުއްޔަށް ހިފި މީހުން މުޒާހަރާ ވެސް ކުރިއެވެ. އެކަމަކު އެޗްޕީއޭ އިން އިސްކަން ދިނީ ޢާންމު ރައްޔިތުންގެ ސަލާމަތާއި ރައްކާތެރިކަމެވެ.\nކޮންމެއަކަސް ނައިޓް މާކެޓް ބޭއްވޭގޮތް ނުވުމުން އެ ސަރަހައްދުގައި މޭޒުތައް ޖަހާފައިވާ ބައެއް ފަރާތްތަކުން ވަނީ މޭޒުތައް ނަގާފައެވެ. އެކަމަކު ހުރިހައި ކުންޏެއް ބެހެއްޓީއެވެ. މިހާރު އެއީ އެމީހުން ގެނައި އެއްޗަކަށް ނުވަނީކަންނޭނގެއެވެ.\nމި ކުނިތައް މުޅި އެ ސަރަހައްދުގައި ޖެހޭހައި ވަޔާ، ވެހޭހައި ވާރޭގައި މަޖާ ނަގަމުން އެދަނީ ޢާންމު އުނދަގުލަކަށް ވާ ޒާތަށެވެ. އެކަމަކު އެކަން މަނާކޮށް އެއީ ގޯސް ކަމެއްކަން އަންގައިދޭނީ ކާކު ހެއްޔެވެ؟ ނުވަތަ ކޮން އިދާރާއަކުން ހެއްޔެވެ؟\nނައިޓް މާކެޓް ނުބޭއްވުމުން އޭގެ އުނދަގޫ ޢާންމު ރައްޔިތުންނަށް ނުޖައްސަމާތޯއެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭމާލޭ ސިޓީ ކައުންސިލްޑރ. މުހައްމަދު މުއިއްޒު


Hahdhu gaaimu kureveynee kon haalathegga?\nޢުޤޫބާތު ބެހެވިގެންވަނީ ދެބަޔަކަށެވެ. އެއީ ޙައްދުތަކާއި، ތަޢުޒީރުތަކެވެ.\nޙައްދުތަކުގެ އަދަބުތަކުގެ ތެރެއިން އެއްވެސް އަދަބެއް ލުއިކުރުން، ނުވަތަ މަޢާފުކުރުން، ނުވަތަ އެހެން އަދަބަކަށް ބަދަލު ކުރުމީ، އެއްވެސް މީހަކަށް އިޚްތިޔާރު ލިބިގެން ވާ ކަމެއްނޫނެވެ.\nކ. މާލެ |7ޑިސެންބަރ 2018 | ހުކުރު 18:39 | 16,483\nކުރީގެ ސަރުކާރުގެ ވެރިން: ޙާކިމަކަށް ވެސް، ފަނޑިޔާރަކަށް ވެސް، އަދި އެނޫން މީހަކަށް ވެސް ޙައްދު ޤާއިމު ނު ކުރުމުގެ އިޚްތިޔާރު ލިބިގެނެއް ނުވެއެވެ. - ރާއްޖެ އެމްވީ\nإسلامى شريعة އަކީ الله سبحانه وتعالى އެންމެ ފަހުގެ ނަބިއްޔާ އަދި ރަސޫލާ محمد صلى الله عليه وسلم މެދުވެރި ކުރައްވައި، ފޮނުއްވި ނިޡާމެކެވެ. ދުނިޔޭގައިވާ ތަކެތީގެ ތެރެއިން ގިނަތަކެތީގެ މައްޗަށް އެ އިންސާނާ މަތިވެރި ކުރެއްވިއެވެ. އެއީ الله سبحانه وتعالى އަށް އަޅުކަން ކުރުމަށާއި، ދުނިޔެ އާއި، އާޚިރަތް ބާއްޖަވެރި ކޮށް ތަޢުމީރު ކުރުމަށެވެ. އެކަން އެ އިންސާނާއަށް ފުރިހަމަ ކުރެވޭނީ ﷲ އަށް އަޅުކަން ކުރުމަށްފަހު، އާޚިރަތާއި ދުނިޔެ ބާއްޖަވެރި ކުރުމަށްޓަކައި އަމަން އަމާން މާޙައުލަކާއި، ވެށްޓެއް އޮވެގެންނެވެ. އަދި އެކަކު އަނެކެއްގެ މަޞްލަޙަތާއި، ޖާނާއި، މާލު ރައްކާތެރި ކުރެވިގެންނެވެ. އަދި މީހުންގެ ކިބައި ގައި ބިރުވެރިކަމާއި، ހާސްކަން ނެތުމުންނެވެ. މިކަންތައް އިންސާނާއަށް ޙާޞިލް ކުރެވޭނީ5ކަމެއް ރައްކާތެރި ކުރެވިގެން ކަމުގައި އިސްލާމް ދީނުގައި ކަނޑަ އަޅުއްވާފައި ވެއެވެ. އެއީ އެ އިންސާނާގެ ޢަޤީދާ ނުވަތަ ދީނާއި، ނަފްސާއި، ނަސްލާއި، މުދަލާއި، ބުއްދިއާ އެވެ. މިކަންތައް ރައްކާތެރި ކުރެވޭނީ އެކަންތައްތަކަށް އަރައިގަންނަ ބަޔަކަށް ޙައްޤު އަދަބު ދެވިގެންނެވެ. މިފަދަ އަދަބުތަކަށް ޢުޤޫބާތޭ ކިޔެއެވެ.\nޢުޤޫބާތު ބެހެވިގެންވަނީ ދެބަޔަކަށެވެ. އެއީ ޙައްދުތަކާއި، ތަޢުޒީރުތަކެވެ. ޙައްދާއި ބެހޭގޮތުން ބަޤަރާ ސޫރަތުގެ 187 ވަނަ އާޔަތުގައި الله تعالى ވަޙީ ކުރައްވަނީ: تِلْكَ حُدُودُ اللَّـهِ فَلَا تَقْرَبُوهَا ۗ كَذَٰلِكَ يُبَيِّنُ اللَّـهُ آيَاتِهِ لِلنَّاسِ لَعَلَّهُمْ يَتَّقُونَ މާނައީ: އެއީ، اللَّه ކަނޑައަޅުއްވާފައިވާ އިންތަކެވެ. ފަހެ، އެ އިންތަކާ ތިޔަބައިމީހުން ކައިރި ނުވާށެވެ! (އެބަހީ: އެ އިންތައް ފަހަނަޅައި ނުދާށެވެ!) ޙައްދުތަކަކީ، ޝަރްޢުގައި ވަކި ކަހަލަ ކުށްތަކަކަށް ކަނޑަ އަޅުއްވާފައި ވާ އަދަބުތަކެކެވެ. މިއަދަބުތައް ކަނޑަ އަޅުއްވާފައި ވަނީ، الله سبحانه وتعالى ގެ ޙައްޤުތައް ރައްކާތެރި ކުރުމަށްޓަކައެވެ. އެބަހީ، މުޅިޤައުމާއި އިންސާނުންގެ މަޞްލަޙަތު ރައްކާތެރި ކުރުމަށްޓަކައެވެ. ޢުޤޫބަތުގެ ބާވަތްތަކުގެ ތެރެއިން، އައްތަޢްޛީރު އަކަށް ޙައްދެކޭ ނުކިޔޭނެއެވެ. ސަބަބަކީ އޭގެ މިންވަރު ކަނޑައެޅިފައި ނުވާތީއެވެ. އަދި ޤިޞާޞްގެ މިންވަރު ކަނޑައެޅިފައިވިޔަސް އެއަކަށް ޙައްދެކޭ ނުކިޔޭނެއެވެ. އެއީ، އެކަމަކީ އަޅުތަކުންގެ ޙައްޤެއް ކަމަށްވާތީއެވެ. އޭގައި މަޢާފު ކުރުމާއި ޞުލްޙަވުންވެސް ހިމެނިފައިވާތީއެވެ.\nމިކަން މިހެން ހަމަޖެހިފައި އޮތުމުގެ ސަބަބުން، ޙައްދުތަކުގެ އަދަބުތަކުގެ ތެރެއިން އެއްވެސް އަދަބެއް ލުއިކުރުން، ނުވަތަ މަޢާފުކުރުން، ނުވަތަ އެހެން އަދަބަކަށް ބަދަލު ކުރުމީ، އެއްވެސް މީހަކަށް އިޚްތިޔާރު ލިބިގެން ވާ ކަމެއްނޫނެވެ. ޙާކިމަކަށް ވެސް، ފަނޑިޔާރަކަށް ވެސް، އަދި އެނޫން މީހަކަށް ވެސް އެ އިޚްތިޔާރު ލިބިގެނެއް ނުވެއެވެ. އަދި ޙައްދެއްގައި ޝަފާޢަތްތެރި ވުމީ ވެސް ހުއްދަ ކަމެއް ނޫނެވެ. މިކަމުގެ ދަލީލަކަށް ޢިލްމުވެރިން ނަންގަވަނީ އަންނަނިވި ޙަދީޘެވެ. قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: أَتَشْفَعُ فِى حَدًّ مِنْ حُدُودِ اللهِ؟ ثُمَّ قَامَ فَاخْتَطَبَ فَقَالَ: يَاأَيُّهَا النَّاسُ إِنَّمَا أَهْلَكَ الَّذِيْنَ مِنْ قَبْلِكُمْ أَنَّهُمْ كَانُوا إِذَا سَرَقَ فِيهِمُ الشَّرِيفُ تَرَكُوهُ، وَإِذَا سَرَقَ فِيهِمُ الضَّعِيْفُ أَقَامُوا عَلَيْهِ الْحَدَّ، وَايْمُ اللَّهِ لَوْأَنَّ فَاطِمَةَ بِنْتَ مُحَمَّدٍ سَرَقَتْ لَقَطَعْتُ يَدَهَا، ثُمَّ أَمَرَبِهَا فَقُطِعَتْ يَدُهَا (متفق عليه) މާނައީ: "ކަލޭގެފާނު (އެބަހީ: އުސާމާ) الله ކަނޑަ އަޅުއްވާފައިވާ ޙައްދު ތަކުގެ ތެރެއިން ޙައްދެއްގައި ޝަފާޢަތްތެރިވެ ވަޑައި ގަންނަވަނީ ތޯއެވެ؟ ދެން އިތުރު އެކަލޭގެފާނު ތެދުވެ ވަޑައިގެން ޚުޠުބާ އެއް ދެއްވިއެވެ. ދެން ފަހެ އެކަލޭގެފާނު ޙަދީޘްކުރެއްވިއެވެ. އޭ މީސްތަކުންނޭވޭ! ތިޔަބައި މީހުންގެ ކުރީގެ އުއްމަތްތަކުގެ މީހުން ހަލާކު ކުރެއްވީ، އެއުރެންގެ ތެރެއިން މާތް މީހަކު ވައްކަމެއް ކޮށްފި ނަމަ އަތްނުކަނޑައި ދޫކޮށްލަނީ އެވެ. އަދި އެއުރެންގެ ތެރެއިން ދެރަނިކަމެތި މީހަކު ވައްކަމެއް ކޮށްފި ނަމަ، ޙައްދު ޤާއިމުކޮށް އޭނާގެ އަތް ކަނޑަނީ އެވެ. މާތް الله ގަންދެއްވައި ވިދާޅުވަމެވެ. ހަމަ ކަށަވަރުން، މުޙައްމަދުގެފާނުގެ ދަރިކަނބަލުން ފާޠިމަތުގެފާނު ވައްކަމެއް ކުރެއްވި ނަމަވެސް، ތިމަން ކަލޭގެފާނު އެކަމަނާގެ އަތްޕުޅު ކަނޑުއްވާ ނަމެވެ. ދެން އެއަންހެނާގެ އަތްކެނޑުމަށް އެކަލޭގެފާނު އަމުރުކުރެއްވިއެވެ. އަދި އެއަންހެނާގެ އަތްކެނޑުނެވެ."\nމިހެން ކަމުން ޙައްދު ޤާއިމު ކުރުމުގައި ދޭދޭ މީހުން ތަފާތެއް ނުކުރެވޭނެއެވެ. އެހެނީ ފަރުދުންގެ މުދަލާއި ފުރާނައާއި ފިކުރާއި ދީން ރައްކާތެރިކޮށް ޙިމާޔަތް ކުރުމަކީ ޖަމާޢަތުގެ ވާޖިބެކެވެ. ޞުލްޙަ މަސަލަސްކަން ގެއްލޭ ޙާލަތްތަކުގައި ޢަދްލު އިންޞާފުގެ ނިޡާމުން އެބައި މީހުން ހަމަ މަގަށް ގެނައުމުގައި حدّ އާއި، تعّذير އަކީ ވަރަށް ބޮޑު ދައުރެއް އަދާ ކުރާ ކަމެކެވެ.\nއެންމެ ފަހުން އަޕްޑޭޓް ކުރީ: 1 ހަފްތާ ކުރިން | ރިވިއު ކުރީ: އަހްމަދުﷲ ޖަމީލް\nޓްރިލިއަން ޑޮލަރާ ގާތްކުރާ އަދަދެއްގެ ސްޓިމިއުލަސް ޕެކޭޖެއް ޖަޕާނުން އިއުލާންކުރަނީ\nސިޔާސީ ލީޑަރުންގެ ހިތްވަރުގެ ބަސްތައް ޔޫކޭގެ ބޮޑުވަޒީރަށް!\nމެލޭޝިޔާ އިން އަންނަން ބޭނުންވާ ދިވެހިންނަށް މޯލްޑިވިއަންއަށް ގުޅައިގެން ޓިކެޓް ގަނެވޭނެ\nޖެރާޑާއިއެކު ރޭންޖާސް ކުޅުންތެރިންގެ މުސާރަ ކުޑަކުރުމަށް ނިންމައިފި\nއައިސޮލޭޝަން ފެސިލިޓީން ދޫކުރާ މީހުންނާމެދު ތަފާތު ކުރުންތައް ނުގެންގުޅުމަށް އިލްތިމާސްކޮށްފި\nކޮވިޑް-19: އެމެރިކާގައި މަރުވީ މީހުންގެ އަދަދު 10 ހާހަށް ވުރެ މައްޗަށް އަރައިފި


Majilis gohvaalanvee kamah bune dhehki vaahakathah fuluhun balanee – Iru\nމަޖިލިސް ގޮއްވާލަންވީ ކަމަށް ބުނެ ދެއްކި ވާހަކަތައް ފުލުހުން ބަލަނީ\nރައްޔިތުންގެ މަޖިލީހަކީ ގޮއްވާލަންޖެހޭ ތަނެއް ކަމަށް ބުނެ، ކޮމެންޓު ކުރި މީހެއްގެ މައްސަލަ ރައްޔިތުންގެ މަޖިލީހުގެ ފަރާތުން، ފުލުހުންނާއި ސިފައިންގެ ސަމާލުކަމަށް ގެނެސްފި އެވެ.\nމިއަދުގެ މަޖިލީހުގެ ޖަލްސާގައި މަޖިލީހުގެ ރިޔާސަތުގައި އިންނެވި މަޖިލީހުގެ ނާއިބު ރައީސް އީވާ ވިދާޅުވީ އެކަން މަޖިލީހުގެ އަމީން އާއްމުގެ ސަމާލުކަމަށް ގެންނަވާފައިވާ ކަމަށެވެ. އަދި އެ މައްސަލަ ފުލުހަށް ހުށަހަޅާފައިވާ ކަމަށެވެ.\nމިކަމާ ގުޅިގެން ފުލުހުން މިއަދު ބުނީ ރައްޔިތުންގެ މަޖިލިސް ގޮއްވާލާނެކަމަށް ބުނެ މީހަކު ކޮށްފައިވާ ކޮމެންޓެއްގެ މައްސަލަ ފުލުހުންގެ ސަމާލުކަމަށް އައިސްފައިވާ ކަމަށާއި މި މައްސަލައާ ގުޅޭގޮތުން ބަލަންޖެހޭ ކަންކަން ބަލަމުން ދާ ކަމަށެވެ.\nއަދި ޓެރަރިޒަމަށް ހިތްވަރު ލިބޭގޮތަށް ތަންތަނާއި މީހުންނަށް ގެއްލުން ދޭނެކަމަށް ބުނެ ސޯޝަލް މީޑިއާ އަދި އެހެނިހެން ގޮތްގޮތުން ދޭ އިންޒާރުތަކަކީ ސީރިއަސް މައްސަލަތަކެއްގެ ގޮތުގައި ބަލައި, ފިޔަވަޅު އަޅަމުން ގެންދާ މައްސަލަތަކެއް ކަމަށްވެސް ފުލުހުން ބުންޏެވެ.\nދެ އަހަރު ތެރޭގައި ޑިޖިޓަލް އައިޑެންޓިޓީ ނިޒާމެއް ގާއިމް ކުރަނީ


Ekasheegenvaa varuge tharuheebeh nulibeythee, Media Council'ah...\nއެމްއެމްސީއަށް މެންބަރުން ހޯދަނީ\nމީޑިއާ ކައުންސިލުގެ މިދައުރުގެ 13 މެންބަރުންގެ މުއްދަތު، 11 ޑިސެމްބަރ 2020 ގެ ނިޔަލަށް ހަމަވާނެ\n13 މެންބަރުންގެ ތެރޭގައި ހިމެނެނީ މީޑިއާ ތަމްސީލުކުރާ7މެންބަރުންނާއި އާންމު6މެންބަރުން\nމުއްދަތު އިތުރުކޮށްފައިވަނީ 28 ސެޕްޓެމްބަރު 2020 ވާާ ބުރާސްފަތި ދުވަހުގެ މެންދުރު 2:00ގެ ނިޔަލަށް\nކ. މާލެ | 21 ސެޕްޓެންބަރ 2020 | ހޯމަ 13:32 | 2,140\nމީޑިއާ ކައުންސިލްގެ މެމްބަރުން ރައްޔިތުންގެ މަޖިލީހުގެ ކޮމިޓީގައި - ރައްޔިތުންގެ މަޖިލިސް\nމޯލްޑިވްސް މީޑިއާ ކައުންސިލަށް ކުރިމަތިލުމަށް އެކަށީގެންވާ ތަރުހީބެއް ނުލިބޭތީ މަގާމަށް ނަން ހުށަހެޅުމުގެ މުއްދަތު އިތުރުކޮށްފިއެވެ.\nހޯމް މިނިސްޓްރީން ކުރި އިއުލާނެއްގައި ބުނީ، އެންމެ ފުރަތަމަ ކުރި އިއުލާނުގެ މުއްދަތު، މިއަދު މެންދުރު 2:00ގެ ނިޔަލަށް ހަމަވާއިރު، އެދެވޭ ތަރުޙީބެއް ލިބިފައިނުވާތީ، އެ މަޤާމުތަކަށް ނަން ހުށަހެޅުމުގެ މުއްދަތު އިތުރުކުރުމަށް ނިންމާފައިވާކަމަށެވެ. އެގޮތުން، 28 ސެޕްޓެމްބަރު 2020 ވާާ ބުރާސްފަތި ދުވަހުގެ މެންދުރު 2:00ގެ ކުރިން ފުރިހަމަ ކުރަންޖެހޭ ފޯމްތަކާއި އެކު މިނިސްޓްރީގެ އީމެއިލްއަށް ހުށަހަޅަން އެދޭކަމަށެވެ. އަދި ކުރިން ކުރި އިއުލާނަށް މެމްބަރުކަމަށް ހުށަހެޅި ފަރާތްތަކުން އަލުން ފޯމާއި ލިޔެކިޔުންތައް ހުށަހެޅުމަށް ހޯމް މިނިސްޓްރީން ވަނީ ބުނެފައެވެ.\nހޯމް މިނިސްޓްރީން ކޮށްފައިވާ އިއުލާނުގައި ބުނެފައިވަނީ 13 މެންބަރުންގެ ތެރޭގައި ހިމެނެނީ މީޑިއާ ތަމްސީލު ކުރާ7މެންބަރުންނާއި އާންމު6މެންބަރުންނެވެ. ޢާންމު މެންބަރުންގެ ގޮތުގައި ބަލާނީ މީޑިއާއާ ގުޅުން ހުރި އެއްވެސް ދާއިރާއެއްގައި މަސައްކަތް ނުކުރާ ފަރާތްތަކެވެ. ކައުންސިލުގެ މެންބަރުންގެ މުއްދަތަކީ2އަހަރު ދުވަހެވެ. އަދި އެއްވެސް ފަރާތަކަށް ކައުންސިލުގެ މެންބަރުކަމުގައި ވިދިވިދިގެން2ދައުރު އަދާ ނުކުރެވޭނެއެވެ.\nމީގެ އިތުރުން ކުޑަކުދިންނަށް ޖިންސީ ގޯނާ ކުރުމުގެ ކުށް ޝަރީޢަތަށް ސާބިތުވެފައިވާ މީހަކު ކަމުގައި ނުވުމާއި، ވޭތުވެދިޔަ2އަހަރު ދުވަހުގެ ތެރޭގައި ޖިނާޢީ ކުށެއް ކުރިކަން ޝަރީއަތަށް ސާބިތުވެފައިވާ މީހަކު ކަމުގައި ނުވުމާއި، ޚިޔާނާތުގެ ނުވަތަ ރިޝްވަތުގެ ކުށެއް ކުރިކަން ޝަރީޢަތަށް ސާބިތުވެފައިވާ މީހަކު ކަމުގައި ނުވުމުގެ އިތުރުން މުޖްތަމަޢު ޤަބޫލުކުރާ މިންގަނޑުތަކުން، އަބުރުވެރި، އަޚްލާޤު ރަނގަޅު މީހެއް ކަމުގައިވުން އަދި ފާއިތުވެދިޔަ 12 މަސް ދުވަހުގެ ތެރޭގައި ނޫސް މަޖައްލާއެއްގައި އެ މީހަކު ލިޔުނު އެއްޗަކާ ބެހޭ ގޮތުން ޝަރީޢަތަށް ކުށެއް ސާބިތުވެފައިވާ މީހަކު ކަމުގައި ނުވުން ޝަރުތުތަކުގެ ތެރޭގައި ހިމެނެއެވެ.


ރަވާތިބު ސުންނަތުގައި ސޫރަތުލް ފާޠިޙާއަށް ފަހު ކިޔާ ވަކި ސޫރަތެއް އޮވޭ ހެއްޔެވެ؟ - Albayaan\nރަވާތިބު ސުންނަތުގައި ސޫރަތުލް ފާޠިޙާއަށް ފަހު ކިޔާ ވަކި ސޫރަތެއް އޮވޭ ހެއްޔެވެ؟\n27 May 2021 البَيَان ނަމާދު 0\nސުވާލުގެ އިތުރަށް ފާޠިޙާ ކިޔެވުމުގެ ޙުކުމްތަކަށް އިޝާރާތް ކޮށްލަމެވެ.\nފުރަތަމައީ: ފަތިސް ނަމާދާއި އަދި އެހެނިހެން ފަރުޟު ނަމާދުތަކުގެ ފުރަތަމަ2ރަކުޢަތުގައި ފާޠިޙާ ސޫރަތުގެ އިތުރަށް އެހެން ސޫރަތެއް ކިޔެވުމުގެ ޙުކުމެވެ. މިއީ ސުންނަތް ވެގެންވާ ޢަމަލެއް ކަމުގައި އުއްމަތުގެ އިޖުމާޢު ކަނޑައެޅިފައިވެއެވެ. މި ޢިޖުމާޢު ބަޔާންކޮށްފައިވާ ފަރާތްތަކުގެ ތެރޭގައި ابن سيرين فتح الباري لابن رجب 4/477، ابن قدامة المغني 1/408، النووي شرح النَّووي على مسلم 4/105 އަދި الشوكاني نيل الأوطار 2/248 ހިމެނިވަޑައިގަންނަވައެވެ.\nމިއީ ފަރުޟު ނަމާދުގެ ފުރަތަމަ ދެރަކުޢަތް ކަމުގައިވީ ނަމަވެސް، އަދި ހަމައެފަދައިން ސުންނަތް ނަމާދުގެ2ރަކުޢަތުގައިވެސް މި ޙުކުމް މިފަދައިން ޛިކުރު ކުރެވެއެވެ. (ޔަޢުނީ: ދެ ރަކުޢަތް ނަމާދެއް ނުވަތަ4ރަކުޢަތް ނަމާދެއް ކަމުގައިވީނަމަވެސް ފުރަތަމަ2ރަކުޢަތުގައި ސޫރަތުލް ފާޠިޙާ އަދި އިތުރު ސޫރަތެއް ކިޔުން މުޞްތަޙައްބުވެގެންވުމެވެ.)\nދެވަނައީ:2ރަކުޢަތަށް ވުރެ ގިނަ ނަމާދުތަކެވެ. އެފަދަ ނަމާދުތަކުގައި ފުރަތަމަ2ރަކުޢަތަށް ފަހުގައި، އަނެއް ރަކުޢަތްތަކުގައި ފާޠިޙާ ސޫރަތަށް ވުރެ އިތުރަށް ކިޔުމާއި މެދުގައި ޢިލްމުވެރިންގެ މެދުގައި ޚިލާފް އުފެދިފައިވެއެވެ.\nފުރަތަމަ ޤައުލަކީ: އެފަދައިން ސޫރަތް ކިޔެވުން ޝަރުޢުވެގެންވަނީ ހަމައެކަނި ފުރަތަމަ2ރަކުޢަތް ކަމުގައި ބުނެފައިވާ ބުނުމެވެ. މި ޤައުލު المالكية ވިދާޅުވެފައިވެއެވެ. އެހެނަސް އިތުރު ސޫރަތެއް ކިޔަވައިފި މީހާގެ މައްޗަށް ކުށެއް ނުވެއެވެ. އަދި الحنابلة ގެ މަޛްހަބުގައި ވެސް މިފަދައިން ބަޔާންވެގެންވެއެވެ.\nދެވަނަ ޤައުލަކީ: ފާތިޙާ ސޫރަތަށް ފަހު އެހެން ސޫރަތެއް ކިޔުން ހުއްދަވެގެންވުމެވެ. ސަބަބަކީ، އިމާމް مسلم، ޞަޙާބީ أبي سعيد الخدري رضي الله عنه ގެ އަރިހުން ރިވާކޮށްފައިވާ ޙަދީޘްގެ މައްޗަށެވެ. ޙަދީޘްގައިވެއެވެ. (كنا نحزر قيام رسول الله صلى الله عليه وسلم في الظهر والعصر، فحزرنا قيامه في الركعتين الأوليين من الظهر قدر قراءة آلم السجدة، وحزرنا قيامه في الأخريين قدر النصف من ذلك)، وحزرنا قيامه في الركعتين الأوليين من العصر، على قدر قيامه في الأخريين من الظهر، وفي الأخريين من العصر على النصف من ذلك. ) “ތިމަން ޞަޙާބީން ނަބިއްޔާ صلى الله عليه وسلم މެންދުރު ނަމާދާއި އަދި ޢަޞްރު ނަމާދުގައި – ކިޔަވާ ވިދާޅުވާ ކިޔެވުން- މިން ކުރަމެވެ. އެގޮތުން މެންދުރު ނަމާދުގެ ފުރަތަމަ2ރަކުޢަތުގައި ކިޔަވާ މިންގަނޑުގެ ދިގުމިނަކީ آلم السجدة، ސޫރަތުގެ މިންވަރެވެ. އަދި އަނެއް ދެ ރަކުޢަތުގައި ކިޔަވާ ވިދާޅުވާ މިންގަނޑު ކަމުގައިވަނީ އޭގެ ދެބައިކުޅަ އެއްބައި މިންވަރެވެ. އަދި ނަބިއްޔާ صلى الله عليه وسلم އަޞްރު ނަމާދުގެ ފުރަތަމަ ދެރަކުޢަތުގެ ކިޔަވާ ވިދާޅުވާ މިންގަނޑަކީ މެންރުދު ނަމާދުގެ ފަހު ދެރަކުޢަތުގައި ކިޔަވާ ވިދާޅުވާ މިންވަރެވެ. އަދި ފަހު ދެ ރަކުޢަތުގައި ކިޔަވާ ވިދާޅުވަނީ އޭގެ ދެބައިކުޅަ އެއްބައި މިންވަރެވެ”.\nފަހެ، މި ރިވާޔަތުގައިވާ މިންގަނޑަށް ބަލައިފިނަމަ ދޭހަވަނީ ފަހު ދެރަކުޢަތުގައި ވެސް ފާތިޙާ ސޫރަތަށްވުރެ އިތުރަށް ކިޔަވާ ވިދާޅުވާކަމެވެ. الإمام الصنعانِي -رحمه الله- ވިދާޅުވެފައިވެއެވެ. “ފަހު ދެރަކުޢަތުގައި ފާތިޙާ ސޫރަތާ އެކުގައި އެހެން ސޫރަތެއް ކިޔެވުން މި ޙަދީޘް އިން ދަލީލު ކުރެވިގެންވެއެވެ”.\nމި ކަމުގެ ޞައްޙަ ބަސްފުޅަކީ، ހަތަރު ރަކުޢަތް ނަމާދުގެ ފަހު ދެރަކުޢަތުގައި އަދި3ރަކުޢަތް ނަމާދުގެ ފަހު ރަކުޢަތުގައި ފާޠިޙާ ސޫރަތަށް ފަހުގައި އެހެން ސޫރަތެއް ކިޔުން ހުއްދަވެގެންވާކަމެވެ.\nއެހެނަސް ދަންނަން ޖެހެއެވެ! މިއީ ސުންނަތެއް ކަމުގައި ދެކިގެން ނުވާނެއެވެ. ސުންނަތަކީ، ފާތިޙާ ސޫރަތް ކިޔެވުމެވެ. ވުމުން ބައެއް ފަހަރު، އެއީ ލާޒިމްވެ ދެމިހުންނަ ކަމެއް ގޮތުގައި ހެދުމަކާ ނުލައި، ޢަމަލު ކުރުން ހުއްދަވެގެންވުމެވެ.\nނަދުރެއް ބުނެ ހިފާ ރޯދަ ހިފަން ޖެހޭނީ ޖެހިޖެހިގެން ހެއްޔެވެ؟ ނުވަތަ އެމީހަކަށް ފަސޭހަ ގޮތަކަށް ހިފިދާނެތޯއެވެ؟\nދަމު ނަމާދާއި ވިތުރި، ޢިޝާ ނަމާދުގެ ފަހުން ކޮންމެ ވަގުތެއްގައި ވެސް ކުރެވިދާނެތޯއެވެ؟


Story: Joodh EP37 - One Online\nޖޫދް - 37\nއައްމާރުގެ އެދުމަކަށް ނީލަމް ބަނދަރަށް ނުކުތެވެ. އެކަނި ދާންޖެހުމުން އޭނާގެ ހިތުގައި ނުތަނަވަސްކަމެއް ވިއެވެ. އެހެންނަމަވެސް ހަވީރުގެ ވަގުތަށް ވުމާއެކު ބަނދަރުމަތީގައި ވަނީ އެކި އުމުރުފުރައިގެ މީހުން ތަކުން ހަލަބޮލި ކުރުވައިފައެވެ. ނެރުބައްތިއާ ވީ ދިމާލުގައި ހުރި ހިލަ ގޮނޑިއެއްގައި އިން އައްމާރު ނީލަމްއަށް ފެނުމާއެކު އެދިމާލަށް ހިނގައިގަތެވެ. އައްމާރަށް ހިލަމެއްވެސް ނުވެ އިންދައި ކައިރީގައި މީހަކު އިށީންތަން ފެނުނެވެ. އޭނާގެ ތުންފަތަށް ހިނިތުންވުމެއް ވެރިވީ އެއީ ނީލަމް ކަން އެނގުނު ހިސާބުން ފެށިގެންނެވެ. ދެކުދިން ދެމެދުގައި އަދި އެކަކަ އިށީނދެވޭނެހާ ޖާގަ ހުއްޓެވެ.\n"ކީއްކުރަން މިތަނުން ބައްދަލުކުރަން ބުނީ" ނީލަމް އެހިއެވެ.\n"ހަމަ ހިތަށް އެރީ މިކަހަލަ ހިތްފަސޭހަ ތަނަކުން ނީލަމް އާ ވާހަކަދައްކާލާނީއޭ" އައްމާރު ބުންޏެވެ. އެހެން ބުނެފައި އޭނާ ހީލިއެވެ. ދެން އޭނާގެ ނަޒަރު ސީދާކޮށްލީ މާދުރު ނޫން ހިސާބެއްގައި ފެންނަން އޮތް ކަނޑުގެ ލޮނުގަނޑަށެވެ. ތިބެވުނު ތަނުގެ ގޮތުން ކަނޑުން ނަގައިގެން އަންނަ ތާޒާ ވައިރޯޅި އެއްވެސް ހުރަހެއްނެތި ބީހިލަނީ ދެކުދިންގެ މޫނުގައެވެ. މިނިވަންކަމާއެކު ޖައްވުތެރޭގައި ދެފަރާތަށް އުދުހެމުން ދިޔަ ދޫނިތައް ފެނުމުންވެސް ހިތަށް ހަމަޖެހުން ގެނުވައެވެ.\n"ކޮންއިރަކުން އައްމާރު މާލެ ދަނީ" ހިނދުކޮޅަކަށްފަހު ނީލަމް އެހިއެވެ.\n"އަހަރެން މާލެ ދާންވީތަ؟ ނީލަމް ބުނެފިއްޔާ މިހާރުވެސް ހިނގައިދާނަން" އައްމާރު ބުންޏެވެ.\n"ހެހެހެ... އުނހު. އަހަރެން މިއެހީ އަބަދު މާލޭގައި އުޅޭ މީހެއްވީމަ" ނީލަމް ބުންޏެވެ.\n"މިހާރު މާލޭގައި އުޅޭހިތެއްނުވޭ. އިނގޭތަ މިކޮޅުގައި މަންމަމެންވެސް އައިސް އެބައުޅޭ" އައްމާރު ބުންޏެވެ. ހައިރާންކަމާއެކު ނީލަމް އައްމާރަށް ބަލައިލިއެވެ. ދެން އަނެއްކާ ނަޒަރު ދުރަށް ހުއްޓާލިއެވެ.\n"އައްމާރު އަހަރެންނާ ތިގޮތަށް ބައްދަލުކުރާކަން އެމީހުންނަށް އެނގުނިއްޔާ އަހަރެން މިރަށުގައި އުޅުނަވެސް ނުދޭނެ" ނީލަމް ބުންޏެވެ.\n"ނީލަމް އެމީހުންދެކެ ހާދަ ބިރެކޭ ތިގަންނަނީ" އައްމާރު ބުންޏެވެ.\n"އާނ. ރަނގަޅަށް ތިބުނީ. އަހަރެންނަކީ ނިކަމެއްޗެއް. މިދުނިޔޭގައި އަހަރެންގެ އެކަކުވެސް ނެތް. އެހެންވީމަ ބިރުގަންނާނެތާ" ނީލަމް ބުންޏެވެ.\n"ނިކަމެއްޗަކަށް ތިވަނީ އަމިއްލައަށް. އަމިއްލަ މީހާގެ ދިފާއުގައި ވާހަކަދެކެވެން ޖެހޭނެ. އެއްވެސް މީހަކު ބޭނުންހާގޮތެއް ހަދަންދެން ހުންނާކަށް ނުޖެހޭ. މީހުންނާ ޒުވާބުކުރާށެކޭ ނޫން. އެކަމަކު ތިމާއަކީ މީހަކު އެއްޗެކޭ ބުނާއިރަށް ބިރުން ފަހަތަށް ޖެހޭނެ މީހެއް ނޫން ކަން އަންގައިދޭންޖެހޭ" އައްމާރު ވާހަކަދެއްކިއެވެ. އެވާހަކަތަކާމެދު ނީލަމް ވިސްނާލިއެވެ. ދުވަހަކުވެސް މީހެއްގެ ކުރިމަތީގައި ހިތްހަމަނުޖެހިގެން ޗުއްޕެކޭވެސް އޭނާ ބުނެފައި ނެތެވެ. އައްމާރު ބުނާހެން ދިފާއުގައި ވާހަކަދެއްކުން އެއީ މީހާގެ އަހުލާގެއް ނެތްކަން އަންގައިދޭ ހެއްކެއް ނޫނެވެ. ދިރިއުޅުމުގައި އެތަކެއްފަހަރު އޭނާ ވެއްޓިއްޖެއެވެ. ހިތްވަރާއެކު ތެދުވެފައި ކުރިއަށް ހިނގައިގަނެއެވެ. މިއަދު އައްމާރު އޭނާއަށް ކުރިއަށްދާނެ އާ މަގެއް ކޮށައިދީފިއެވެ.\nރިކްޒާ އުޅޭ ބަޔަށް ދާން އުޅެފައިވެސް އަންބަރްގެ ހިޔާލު ބަދަލުވިއެވެ. ހަބަރެއް ނުވެ ހުރެފައި ކުއްލިއަކަށް ރިކްޒާގެ ކުރިމައްޗަށް އަރަން އޭނާ ބޭނުމެއް ނުވިއެވެ. އެހެންކަމުން އޭނާ ގަސްތުކުރީ ޒަހާ އަތުން ރިކްޒާގެ ނަންބަރު ހޯދައިގެން ގުޅުމަށެވެ. އެނދަށް އަރައި އިށީނދެފައި އޭނާ ރިކްޒާގެ ނަންބަރަށް ގުޅިއެވެ. ކޯލް ކެނޑޭވަރުން އޭނާއަށް ގުޅޭ ގޮތެއް ނުވިއެވެ. ދެން ހަދާނެގޮތެއް ނޭނގި ވިސްނަން އިނދެފައި ރިކްޒާ އޮންލައިންގައި އިންތޯ ޗެކް ކޮށްލިއެވެ. އެންމެފަހުން ރިކްޒާ އޮންލައިންގައި އިނީ މީގެ ހަފުތާއެއްހާ ދުވަސް ކުރިންނެވެ. އެހެންވިޔަސް އޭނާ ރިކްޒާއަށް މެސެޖެއް ލިޔެފައި ފޮނުވިއެވެ. އޭނާއަށް ހަބަރެއްނުވެ އެހާ ދުވަހު ހުރެވުނު ކަމަށްޓަކައި މައާފަށް އެދުނެވެ.\nކޮޓަރީގައި އިނދެފައި އޭނާ ބޭރަށް ނުކުތީ ޖިޔާ ގޮވާލި އަޑަށެވެ. ބޭރަށް ނުކުތްއިރު ކާމޭޒު ކައިރީގައި އެންމެން ހަމައަށް ތިއްބެވެ. އަންބަރް ފެނުމާއެކު ޒަހާ އަތްދިއްކޮށްލިއެވެ. އަވަހަށް ކާން އަންނާށޭ ބުނާ ކަހަލައެވެ.\n"ޖޫދު ނުގުޅާތަ؟ މަންމައަށް މެސެޖެއްކޮށްލާފައި އިން ކާން ނުދެވޭނެ ވާހަކަ ބުނެފަ" ޒަހާ ބުންޏެވެ. އަންބަރް ބަހެއް ނުބުނެ އިނދެފައި ކައިރީގައި އިން ޖިޔާއަށް ބަލައިލާފައި ހީލިއެވެ.\n"ޖީގެ ކިޔެވުން ކިހިނެއް؟" އޭނާ ވާހަކަދެއްކީ ޖިޔާއާއެވެ. ކާން އިން އަތުގެ ބޮޑުވާ އިނގިލި ކޮޅަށްޖަހާލާފައި ބެސްޓް އޭ ބުނެލިއެވެ.\nކައި ނިމިގެން ޒަހާ އާއި ޖިޔާ ކޮޓަރިއަށް ދިޔުމުން ނީލަމް އަވަސްވެގަތީ ތަށިތައް ނެގުމަށެވެ. ކުރީގައި ކަންތައްކުރާ އުސޫލުން އަންބަރަށް ނީލަމް އެކަނި ހުރިހާ ކަމެއް ކުރަން ބަހައްޓާފައި ކޮޓަރިއަށް ދާން ނުކެރުނެވެ. އޭނާ ތެދުވެފައި ނީލަމްއަށް އަތްގާތްކޮށްދޭން ފެށިއެވެ. ނީލަމް ތަށިތައް ދޮންނަން ހުރިއިރު ކާމޭޒުމަތި ސާފުކުރަން އޭނާ ހުއްޓެވެ. ނީލަމް އެނބުރިލާފައި އަންބަރަށް ބަލައިލިއެވެ. އޭނާއަށް ހީލެވުނެވެ. އަންބަރްގެ ބަދަލުވަމުންދާ އުޅުމުގެ ތެރެއިން ކައިވެނި ދަމަހައްޓަން އުޅޭކަހަލަ ނިޝާންތަކެއް މަޑުމަޑުން ފެންނަން ފަށައިފިއެވެ. ވާރިޝްއާ އިތުރަށް ގުޅުމެއް އޮންނަކަމެއް ނުވަތަ ނޫންކަމެއް ނޭނގެއެވެ. ޔަގީނުންވެސް މިހާރު އެއްކަމެއް އޭނާއަށް ޔަގީންވެއްޖެއެވެ. ވާރިޝް އަންބަރާ ގުޅުން ބާއްވާފައި ވަނީ ވާރިޝްގެ ހިތުގައި އަންބަރްގެ މައްޗަށް އެއްވެސް އިހުސާސެއް އޮވެގެނެއް ނޫނެވެ. ބަދަލުހިފުމުގެ ރޫހުގައި އަންބަރްގެ އިހުސާސްތަކާ ވާރިޝް ކުޅެލީއެވެ. އެކަން އަންބަރަށް އެނގޭނެ ނަމައެވެ. ނީލަމްގެ ހިތުގައި އަންބަރާ މެދު ހަމްދަރުދީ އުފެދުނެވެ.\n"އިބާ،" ބަދިގެއަށް ނުކުންނަން ދިޔަ އަންބަރަށް ނީލަމް ގޮވާލިއެވެ.\n"ވަގުތު އޮތިއްޔާ އާދެބަލަ ވާހަކަދައްކާލަން" ޓިޝޫއަކުން އަތް ފޮހެމުން އައި ނީލަމް ބުންޏެވެ. ދެކުދިން ބަދިގެ ތެރޭގައި ހޭދަކުރި ދިހަ ވަރަކަށް މިނިޓް ތެރޭގައި އެކަކުވެސް އަނގައިން ބުނެފައެއް ނެތެވެ.\n"ކިހިނެއްތަ؟" އަންބަރް ކައިރީގައި އިށީންނަމުން ނީލަމް އެހިއެވެ.\n"ރަނގަޅު" އަންބަރް ބުންޏެވެ. އޭނާގެ ޖަވާބު ކުރެވެ. ނީލަމް ކޮށްފާނެ ސުވާލެއް ނޭނގޭތީ އަންބަރް ހާސްވަމުން ދިޔައެވެ.\n"އެއްޗެކޭ ހީނުކުރައްޗޭ. އަހަރެން އަހާލަން ބޭނުން ވާރިޝް އާއި އިބާއާ މިހާރުވެސް އެއްވެސް ގުޅުމެއް އޮތްތޯ. އަހަރެންނަށް އެނގޭ ޖޫދު އާއި އިބާ ކައިވެނިކޮށްގެން މިގެއަށް އައިއިރުވެސް ތި ދެމީހުން އުޅުނީ ރައްޓެހިވެގެން ކަން" ނީލަމް ވާހަކަދެއްކިއެވެ. އަންބަރް ދެއަތް ދެއަތާ މޮޑޭމުން ދިިޔައިރު ނީލަމްގެ ވާހަކަތަކުން އޭނާއަށް އުދަގުވަމުން ދިޔައެވެ. ދޭނެ ޖަވާބެއް ނޭނގި ދެލޮލުގެ ކަޅި އެއްކޮޅުން އަނެއްކޮޅަށް ދައުރުކޮށްލަކޮށްލާ އިނެވެ.\n"އަހަރެން އެހެން މިއެހީ އެއްގޮތަކަށްވެސް އިބާ ދަށްކޮށްލާ އެއްޗެހި ކިޔާކަށް ނޫން. އިބާއަށް ބަދަލުތަކެއް އަންނަކަން ފާހަގަވެގެން" ނީލަމް ބުންޏެވެ. އަންބަރްގެ ހާސްކަން ކުޑަކޮށްލުމުގެ ގޮތުން ނީލަމް އަންބަރްގެ އަތުގައި ހިފާލިއެވެ.\n"އަހަރެންނާއި ވާރިޝްއާ މިހާރަކު އެއްވެސް ގުޅުމެއް ނެތް. އެއީ ދޮގުވެރިއެއް. މަކަރުވެރިއެއް. އަމިއްލަ އެދުމުން ފޯވެފައި ހުރި އިންސާނެއް. އޭނާ ކުރަން އުޅޭ ކަންތައް ދުވަހަކުވެސް ކާމިޔާބުނުވާނެ" އަންބަރް ބުންޏެވެ. ނީލަމްގެ ތުންފަތަށް ހިނިތުންވުމެއް ވެރިވިއެވެ.\n"އަހަރެން މިއަދު ވަރަށް އުފާވެއްޖެ. ތިހުރިހާ ކަމެއް އިބާއަށް ތަންކޮޅެއް ކުރިން އެނގުނަމަ ކިހާ ރަނގަޅު" ނީލަމް ބުންޏެވެ.\nއަންބަރް ރަށަށް އައިކަން ވާރިޝްއަށް އެނގުނީ ފިހާރަ ތެރެއިން އޭނާއަށް ޖޫދު ފެނުނު ހިސާބުންނެވެ. އަންބަރާ ބައްދަލުކުރުމުގެ ޝައުގުވެރިކަން އޭނާގެ ހިތުގައި ހިނގާލިއެވެ. ފާހާނާއަށް ވަދެފައި އޭނާ ފޯނު ނަގާފައި އަންބަރްގެ ނަންބަރަށް ގުޅިއެވެ. ފޯނު އޮތީ ނިވާލާފައެވެ.\n"އިބާ ނަންބަރު ބަދަލުކުރީތަ އަނެއްކާ؟" ފާހާނާ އިން ނުކުމެފައި އޭނާ ކައުންޓަރަށް ބަލައިލިއިރު ލިޔުންތަކެއް ހިފައިގެން ޖޫދު އިނެވެ. ޖޫދުގެ ފޯނުގައި އަންބަރްގެ ނަންބަރު އިންނާނެ ކަމަށް ވާރިޝް ޔަގީންކުރިއެވެ. އޭނާއަށް ނުވިސްނުނީ ޖޫދުގެ ފޯނު ހާވާނެ ގޮތެކެވެ. ވަދެގެން އައި މޫސައަށް ގޮވާލާފައި ލިޔުންތައް ހިފައިގެން ޖޫދު ހިނގައިގަތެވެ. ފޯނު ބާއްވާފައި ޖޫދު ދިޔަކަން ނަސީބެހޭ ވާރިޝް ހިތަށް އެރިއެވެ. އޭނާ އަވަސް އަވަހަށް ކައުންޓަރުގައި އިށީނދެފައި އަދި ލޮކް ނުވެ އޮތް ޖޫދުގެ ފޯނު ނަގާފައި ކޮންޓެކްޓް ލިސްޓު ހާވާލިއެވެ. އަންބަރްގެ ފޯނު ނަންބަރު އޭނާއަށް ނުފެނުނެވެ. ހިތްހަމަނުޖެހިފައި ފޯނު ބާއްވާފައި ފިހާރައިން ވެސް ނުކުތެވެ. އައި ރުޅިމަތީގައި އޭނާ ގޮސް މަޑުކޮށްލީ އޭނާގެ ކޮޓަރީގައެވެ. އެނދުގައި އިށީންގޮތަށް ބާލީސްތައް ހުރިހާ ދިމާލަކަށް ހޫރާލައިފިއެވެ.\n"އަންބަރް، އަހަރެންގެ މަގުސަދު ހާސިލު ނުވަނީސް ކަލޭ އަހަރެންނާ ގުޅުން ކަނޑާލަން ލާހިކެއްނޫން. ކޮންމެ ތަނެއް ފަޅާފައި ވިޔަސް އަހަރެން ކަލެ އާ ހަމައަށް ދާނަން" ހިތާ ހިތުން ވާރިޝް ބުނެލިއެވެ.\nފަހަކަށް އައިސް އެއްވެސް ކަމެއް ކާމިޔާބު ނުވާތީ ވާރިޝް ހުންނަނީ ހަމައިގައެއް ނޫނެވެ. ފިހާރަ ތެރޭގައިވެސް މޫސަ ވިއްދާފައި ހުންނާތީ އޭނާއަށް ކައުންޓަރުން ވައްކަން ކުރެވޭ ގޮތެއް ނުވެއެވެ. ފިހާރަތެރޭގައި ހިންގާ އޮފީސް ތެރެއަށް ވަންނަން އެތައް ދުވަހަކު އޭނާ މަސައްކަތް ކޮށްފިއެވެ. އެހެންނަމަވެސް އޭނާއަށް އެތަނަށްވެސް ވަދެވޭ ގޮތެއް ނުވިއެވެ. ބައެއްފަހަރު މޫސަގެ ފުރާނަ ދުއްވާލަންވެސް އޭނާގެ ހިތަށް އަރައެވެ. އޭނާ އާއި އޭނާގެ މަގުސަދާ ދެކޮޅަށް ނުކުންނަ ކޮންމެ މީހަކީ އޭނާގެ ދުޝްމިނެކެވެ.\n"އެކަމަކު ކިހިނެއް އަހަރެން އަންބަރާ ހަމައަށް ދާނީ" އެނދުގައި އިނދެފައި ވާރިޝް ތެދުވެގެން ދެކޮޅަށް ހިނގަންފެށިއެވެ. އިރުކޮޅަކުން އެނދުގައި އިށީނދެފައި ނީލަމްއަށް ގުޅިއެވެ. އަންބަރާ ހަމައަށް ދިޔުމަށް އޭނާ ނީލަމްގެ އެހީ ހޯދަން ނިންމިއެވެ. ނުލަފާ ހިނިގަނޑަކާއެކު އޭނާ އެނދަށް ވެއްޓިގަތެވެ.\nކަޅު ކޮފީތަށި، ސޯފާގައި އިން ޝާރިގްއަށް ދިއްކޮށްލާފައި ރިކްޒާ ހިނގައިގަތެވެ. އޭނާއަށް ހުއްޓެން މަޖުބޫރުވީ ޝާރިގް އޭނާގެ ނަމުން ގޮވާލުމުންނެވެ. އެއް ފުރާޅެއްގެ ދަށުގައި ދެ ދުވަސް ވަންދެން އުޅުނުއިރު މިނޫނީ ޝާރިގް އޭނާއަށް ގޮވާލާފައެއް ނެތެވެ. އެހެންކަމުން އެގޮވާލުމަށް އިޖާބަނުދީ ރިކްޒާއަށް ކުރިއަށް ހިނގައިގަންނަން ނުކެރުނެވެ.\n"އަހަރެން އެކަނި އިނީމަ ވަރަށް ފޫހިވާތީ މިއުޅެނީ؟ މިތަނުގައި އިށީނދެވިދާނެތަ؟" ޝާރިގް އެދުނެވެ. ދެ ވިސްނުމެއްގައި ހުރެފައި ރިކްޒާ އިށީނެވެ. ދެމީހުން ކުރެ މީހަކު ބަހެއް ނުކިޔައެވެ. ނުދަންނަ މީހެއް ކައިރީގައި އިންނަން ޖެހުމުން ރިކްޒާއަށް އުދަގުވިއެވެ.\n"އެ އިވެނީ ރައިކާގެ އަޑު" ކޮޓަރިން ރައިކާ ރޯލި އަޑު އިވުނެވެ. އެދިމާލަށް ރިކްޒާ ދިޔަލެއް އަވަހެވެ. ހީވީ ތެދުވާނެ ފުރުސަތެއް ނުލިބިފައި އިންހެންނެވެ. ރިކްޒާގެ ހަރަކާތްތައް ހުރިގޮތުން ޝާރިގްއަށް ހެވުނެވެ.\nކޮޓަރިން ނުކުތް އިސްހާގު، ސޯފާގައި އިން ޝާރިގް ކައިރީގައި އިށީނެވެ. ދުވި މީރު ވަހުން އިސްހާގު ފެންވަރައިގެން ނުކުތީ ދެންމެއަކު ކަން އެނގެއެވެ.\n"ބޭބެ ކޮންއިރަކުން މާލެ ދާން ފުރަނީ؟" ޝާރިގް އެހިއެވެ. އަތުގައި ހުރި ކޮފީމަގު މޭޒުމަތީގައި ބަހައްޓާފައި އޭނާ ގޮނޑީގައި ހަމަޖެހިލިއެވެ.\n"ޝާރިގު ފޫހިވީތަ؟ އެކޮޅަށް ދާން ބޭނުންވަނީދޯ. މަސައްކަތްތައް ހުއްޓާލާފައި މިގޮތަށް ރަށެއްގައި އައިސް ހުންނަން ބޭބެއަށް ވެސް ވަރަށް އުނދަގު. އެކަމަކު ކީއްކުރާނީ؟ ދިރިއުޅުމުގައި ހުރިހާ އެއްޗަކީ ފައިސާއެއް ނޫން ދޯ. މިހުރިހާ ދުވަހު އާއިލާއެއް އޮތްކަން ބޭބެ ހުރީ ހަނދާންނެތިފަ. އެ ދެމައިން ބޭބެއާ އެކު ދާން އެބަސްވުމާއެކު މިތަނުގައި އެންމެ ހިނދުކޮޅެއްވެސް ނުހުންނާނަން" އިސްހާގު ވާހަކަދެއްކިއެވެ.\n"މިގޮތަށް ދެ އަންހެނުން އުޅޭ ގެއެއްގައި ތިބުން ރަނގަޅެއްވެސް ނޫން. އޭރުން ބޭބެގެ ދަރިފުޅަށް މިރަށު މީހުން މާ ގިނަ އެއްޗެހި ގޮވާނެ" ޝާރިގް ބުންޏެވެ.\n"ވަރަށް ރަނގަޅު ވާހަކައެއް. މިޒަމާނުގައި ތިއުމުރުގެ ކުއްޖަކަށް ތިހާ ބުއްދި ހަމަޖެހޭ އެއްޗެހި ބުނާކަށް ނޭނގޭނެ. ޝާރިގު ގެ ތިހުންނަނީ ހަމަ ކަލޭގެ ބައްޕަގެ މިޒާޖު. މިއަދު އަހަރެން އުފާވޭ އުފަން ދަރިއެއް ނޫނަސް ފިރިހެން ދަރިއަކު ރަނގަޅަށް ބޮޑުކުރެވުނުކަމަށްޓަކައި" އިސްހާގު ބުންޏެވެ. އޭނާ އެއް އަތުން ޝާރިގްގެ ބުރަކަށީގައި ފިރުމާލިއެވެ.\n"އަހަރެންނަށް ފެންނަނީ މިގޭ ސީނާ ދައްތައާ އަލުން ވާހަކަދައްކަން" ޝާރިގް ބުންޏެވެ. އެވަގުތު އިސްހާގު ބޯޖަހާލިއެވެ.\nރޭގަނޑު ނިދަންވީ ވަގުތު ޖެހުމާއެކު ފާހާނާއަށް ވަދެފައި އައިސް ރިކްޒާ އެނދަށް އަރައިފިއެވެ. ގަޑިން ދިހައެއް ޖަހައި ބޮޑުވެއްޖެއެވެ. ބޮޑު އެނދުގައި ރިކްޒާ އާއި ރައިކާ ތިބިއިރު ސީނާ އޮތީ ތިރީގައި ގޮދަޑިއެއް އަޅައިގެންނެވެ. އަރިމަތީ ކަބަޑުމަތީގައި އޮތް ފޯނު ނަގާފައިވެސް އޭގެ އާ ކުޅެން ރިކްޒާ ބޭނުމެއްނުވިއެވެ. އޭނާ ފޯނު ބާއްވާފައި ބާލީސް ދަށުގައި އޮތް އިނގިރޭސި ވާހަކަ ފޮތް ނެގިއެވެ. ފޫހިފިލުވުމަށްޓަކައި މިހާރު ރިކްޒާ ކުރާ ކަމަކީ އެއީއެވެ. އެހެން އޮވެފައި އެއްފަރާތަކަށް އެނބުރިލި ވަގުތު އޭނާއަށް ތިރީގައި އޮތް ސީނާ ހަރަކާތްކޮށްލި މަންޒަރު ފެނުނެވެ. އެއާއެކު އޭނާ ކުޑަކޮށް ތެދުވެފައި ބަލައިލިއެވެ. ބޯމަތީގައި އެއް އަތް ބާއްވައިގެން ސީނާ އޮތީ ވިސްނުމެއްގެ ތެރެއަށް ގެއްލިފައެވެ.\n"މަންމާ،" ފޮތް ބާއްވާފައި ރިކްޒާ ގޮވާލިއެވެ. އެވަގުތު ސީނާ ހޫނއެއް ލައްވާލިއެވެ.\n"ކޯޗެއް ތިވިސްނަނީ؟" ރިކްޒާ އެހިއެވެ. އެއާއެކު ސީނާ ތެދުވެފައި އަލަމާރީގައި ލެގިލައިފިއެވެ.\n"ދަރިފުޅުގެ ބައްޕަ އެހުންނަނީ އަހަރެމެން ގޮވައިގެން ނޫނީ ނުދާންވެގެން. އެގޮތަށް މިގޭތެރޭގައި އެމީހުން ތިބޭތީ މަންމަ ވަރަށް ކަންބޮޑުވޭ. މިހާރުވެސް މީހުން ކިޔާ އެއްޗެހިން ދެލޮލުން ކަރުނަ އާދޭ" އަސަރާއެކު ސީނާ ބުންޏެވެ. ރިކްޒާ ފުން ނޭވައެއް ލިއެވެ. ސީނާ ދެއްކި ވާހަކަތަކާ އޭނާއަށް ދެކޮޅެއް ނުވެވެއެވެ.\n"މަންމަ ރަނގަޅު ވާހަކައެއް ތިބުނީ. އަހަރެން މިހުރީ މަންމަ ބުނި ގޮތަކަށް ކަންތައްކުރަން" ރިކްޒާ ބުންޏެވެ.\n"ދަރިފުޅު ބުނެބަލަ. މަންމަ ކިހިނެއް ހަދަންވީ. ދަރިފުޅުގެ ބައްޕަގެ ހަޔާތަށް އަލުން ދާންވީތަ؟ ވިސްނާ ވިސްނާ މަންމަގެ ބޮލުގައި ރިއްސާ. ރަނގަޅު ގޮތެއް ނުވިސްނުނު. ކައިވެންޏެއް ކުރުމަކީ ކުޑަ ކަމެއް ނޫން" ސީނާ ވާހަކަދެއްކިއެވެ.\n"މަންމަ އިސްތިހާރާ ނަމާދުކޮށްފައި ފެންނަ ގޮތަކަށް ކަންތައްކުރޭ. އޭރުން ހަމަ ގައިމުންވެސް މަންމައަށް ދެރައެއް ނުލިބޭނެ" ރިކްޒާ ބުންޏެވެ.\n"ތިބުނާ ނަމާދެއްކުރަން މަންމައަށް ނޭނގޭ" ސީނާ ބުންޏެވެ.\n"ތިއީ އެއްވެސް ކަމެއް ނޫން މަންމާ. ނަމާދެއްކުރާ ގޮތް ނަމާދުގައި ކިޔާ އެއްޗެހި ނޭނގޭތީ މިޒަމާނަކު ހާސްވާކަށް ނުޖެހޭ. ބަލާލި ކޮންމެ ދިމާލަކުން އެމައުލޫމާތުތައް ލިބެން އެބަހުރި. އެހެންނޫނަސް މަންމައަށް އެހީވާން އަހަރެން މިހުރީނު" ހީލަމުން ރިކްޒާ ބުންޏެވެ.\n"އިސްހާގު ބުނި މާދަމާ ޖަވާބެއްދޭށޭ" ސީނާ ބުންޏެވެ.\n"ބައްޕަވެސް އެ އުމުރުގައި ދެން މަޖާކުރާކަށް ނުވިސްނާނެ ކަންނޭނގެ. ދިރިއުޅުމުގެ ކޮންމެސް ހިސާބަކުން ކޮންމެ މީހެއްގެ ދިރިއުޅުމަށްވެސް ބަދަލު އަންނާނެއެއްނު. އެކަލާނގެ އިރާދަކުރެއްވީތީ ބައްޕައަށް ވެސް އެވަނީ ހެޔޮވިސްނުން ދެއްވާފައި" ރިކްޒާ ބުންޏެވެ.\n"ދެން އެކަމާ އެހާ ބޮޑަށް ނުވިސްނާ މަންމާ. މާދަމާ ހެނދުނާ ރައިކާއަށް ވެކްސިންދޭން ދާންޖެހެއެއްނު. ދެން ހިނގާ ނިދަން" ރިކްޒާ ބުންޏެވެ.\nކައިރީގައި މީހަކު ހުއްޓުނުހެން ހީވުމާއެކު އަންބަރް އިސްއުފުލާލާފައި ބަލައިލިއެވެ. ކޮޓަރި ތެރެއަށް ވެރިވެފައިވާ ރަތް ކުލައިގެ ފަނޑު އަލިކަމުގެ ތެރެއިން ޖޫދު ފެނުމުން އަންބަރް ކުޑަކޮށް ސިހޭގޮތް ވިއެވެ.\n"ސޮރީ. ސިހުނީ ދޯ" ޖޫދު ބުންޏެވެ. އަންބަރް އެއްޗެއް ނުބުނެއެވެ. އެވަގުތު ޖޫދު ކުރަން އުޅޭ ކަމެއް ނޭނގޭތީ އަންބަރް އިނީ ހާސްވެފައެވެ. ނިޔަފަތިގަނޑު ހަފަން ފެށުނީ ހިތަށް އައިސް ވަން އެއްޗެއްގެ ސަބަބުންނެވެ.\n"އެބަ ދިއްލާލަން އިނގޭ ކޮޓަރި" ޖޫދު ބުންޏެވެ. އެނދާ ދިމާލުން ބެޑްލައިޓް ޖޫދު ދިއްލާލިއެވެ. ކޮޓަރިތެރެ އަލިވެގެން ދިޔައިރު އެނދުގައި ދެފައި ވަށްކޮށްގެން ނިޔަފަތި ހަފަން އިން އަންބަރަށް ޖޫދުގެ ނަޒަރު ހުއްޓުނެވެ. ދަނބު ކުލައިގެ ސެޓިން ފޮތީގެ ޕިޖާމާގައި އަންބަރް ފެންނަ ގޮތް ވަރަށް ރީއްޗެވެ. އޭނާގެ ދިގު އިސްތަށިގަނޑު ފަހަތަށް ދޫކޮށްލާފައި އޮތްއިރު އެހެން ދިމާލަކަށް ނަޒަރު ބަދަލުކޮށްލަން ޖޫދަށް އުނދަގުވިއެވެ. އެހެންނަމަވެސް އޭނާ ހިތްވަރުކޮށްފައި އެނދު ވަށާލާފައި އައިސް އަރިމަތީ ކަބަޑުމަތީގައި ހުރި އަންބަރްގެ ބޭސްއަޅާ ދަޅު ނަގައިފިއެވެ.\n"އަހަރެން ދަމުން ހަނދާނެއް ނެތް މަންމަ ކައިރީގައި ބުނަން ކަމަނައަށް ބޭސްދޭށޭ" ޖޫދު ބުންޏެވެ.\n"ކައިފަ މިހުރީ. ކައިގެން ކާންޖެހޭ ބޭސް ކެއިން ދޯ" ޖޫދު އެހިއެވެ. އޭނާ އަންބަރަށް ބަލައިލިއެވެ. އަނގައިން ބަހެއް ނުކިއެއް ކަމަކު އަންބަރް ނިކަން އަވަހަށް ބޯޖަހާލިއެވެ.\n"ވެރީ ގުޑް" ޖޫދު ބުންޏެވެ. "ނޭވައަށް އެއްވެސް ބަދަލެއް އާދޭތަ؟ އައި މީން ބްރީތް ކުރާއިރު އެއްވެސް އުނދަގުލެއް ހުރޭތަ؟" އިތުރަށް ޖޫދު އެހިއެވެ. އަންބަރް ދެފަރާތަށް ބޯހޫރާލިއެވެ.\n"އެހެންވިއްޔާ ނިދާލާ. ގުޑްނައިޓް" ޖޫދު ބުންޏެވެ. އޭނާ އަލުން ބެޑްލައިޓް ނިއްވާލާފައި ގޮސް އޭނާ ނިދާ ތަނުގައި އޮށޯތެވެ. ބާލީސްމަތީގައި ބޯއެޅުމަށްފަހު ކުއިލްޓުން ކަރާ ހަމައިން ހަށިގަނޑު އަންބަރް ފޮރުވާލިއެވެ. އެއްފަހަރު ޖޫދު އޮތް ހިސާބަށް ބަލައިލާފައި އަންބަރް ދެލޯ މަރާލިއެވެ. އެހެންނަމަވެސް ހިތުން ދައްކަމުންދިޔަ ވާހަކަތަކެއްގެ ސަބަބުން ނިދީގެ އަރާމު ދުނިޔެއަށް ފީނައިގަނެވޭ ގޮތް އޭނާއަށް ނުވިއެވެ. އިސާހިތަކު އޭނާގެ ދެލޯ ކަރުނުން ބަރާވެއްޖެއެވެ.\n"އަހަރެން މިހާރު ބޭނުންވާގޮތެއް އަހަރެންނަށްވެސް ނޭނގޭ. އަހަރެންނަށް އަދިވެސް ބަދަލެއް އައި ކަމަކަށް ގަބޫލެއްނުކުރެވޭ. ބަދަލެއް އައިނަމަ އަހަރެން އޭނައާ ވާހަކަނުދައްކަނީ ކީއްވެ؟ ކޮށްދޭ ކަންކަމަށް ކުޑަމިނުން ޝުކުރިއްޔާ އޭ ނުބުނަނީ ކީއްވެ؟ އޭނަ އަހަރެންނަށް ވަރަށް ރަނގަޅު. އަނެއްކާ އޭނަ އަހަރެންދެކެ ލޯބިވަނީތަ؟ ނޫން. އެއީ ހަމްދަރުދީ. އޭނަ އަހަރެންނާއެކު އުޅެން މަސައްކަތް އެބަކުރޭ. އެކަމަކު... އަހަރެން... މިވާގޮތެއް ނޭނގޭ..." ދެލޮލުން ފައިބައިގެން ދިޔަ ކަރުނަތަކާއެކު އަންބަރް ދެލޯމަރާ ބާރުކޮށްލިއެވެ.\nވިސްނުންތަކާއި ފިކުރުތަކެއްގެ ކަނޑަކަށް ގެނބިފައި އޮތް އަންބަރް ކައިރީގައި އޮތް ފޯނު ނަގާފައި ގަޑި ބަލައިލިއެވެ. މެންދަމުން އަލިވެ ދެގަޑި ބައި ވެއްޖެއެވެ. ތެދުވެ ނަމާދެއްކުރަން އޭނާ ހިތަށް އައިސް ވަނީ ކުއްލިއަކަށެވެ. ޖޫދު ނަމާދަށް ހޭލުމުގެ ކުރިން އޭނާ ތެދުވިއެވެ. އެ ދަންވަރުގެ ވަގުތުގައި ފެންވަރައިގެން ނުކުމެ ނަމާދަށް އެރިއެވެ. އާދައިގެ ދެ ރަކުއަތް ކޮށްފައި އެނދުގައި އިށީނދެފައި މޫނުމަތީގައި އަތް އަޅައިފިއެވެ. ދަމު ނަމާދަކީ މީހުން ދިގުކޮށް ކުރާ ނަމާދެކެވެ. އެކަމަކު އޭނާ އެ ފަސްމިނިޓް ތެރޭގައި އެ ނަމާދުކޮށް ނިންމާލައިފިއެވެ. ނަމާދުގައި ކިޔާ އެއްޗެހި ދަސްވެފައި ނެތުމުން ނަމާދު ދިގުކުރާނެ ގޮތެއް އޭނާއަށް ނުވިސްނުނެވެ. ސޫރަތުލް ފާތިހާ އާއި ފަލަގިއްނާސި ތިން ސޫރަތް ނޫން އެހެން އެއްވެސް ސޫރަތެއް އޭނާއަށް ނޭނގެއެވެ. ހުރިހާ ނަމާދެއްގައި އޭނާ ކިޔަނީވެސް އެ ސޫރަތް ތަކެވެ. ނަމާދުގެ ހަރަކާތްތައް މާބޮޑަކަށް އޭނާއަށް ނޭނގެއެވެ. އިންޓަނެޓް ބަލައިގެން ދަސްކުރަން އުޅުނަސް އެކަމެއް އޭނާއަށް ނުވެއެވެ.\nތެދުވަން އުޅޭ ކަހަލަ ގޮތަކަށް ޖޫދު ހަރަކާތްކޮށްލި މަންޒަރު ފެނުމާއެކު އޭނާ ފުންމައިގެން އެނދަށް އަރައިފިއެވެ. ނިދަންކަމަށް ހަދާފައި ދެލޯމަރާ ބާރުކޮށްލައިފިއެވެ.


Loan thakah guarantee dheefai huri gaanoon thakuge there in:...\nފިނޭންސުން ގެރެންޓީ އާއި ދަރަނީގެ ރިޕޯޓް ހުށަހަޅަމުންދޭ\n2016 އިން ފެށިގެން 2018 ވަނަ އަހަރާ ހަމައަށް މިގޮތަށް ދީފައިވާ ގެރެންޓީތަކުގެ ކަންކަން ކޮށްފައިހުރި ގޮތުގެ އޮޑިޓެއް ހަދާފައިވޭ\nކ. މާލެ | 11 އޯގަސްޓް 2020 | އަންގާރަ 23:30 | 1,941\nއޮޑިޓަރ ޖެނެރަލް ހަސަން ޒިޔަތު ކޮމިޓީގައި ވާހަކަދައްކަވަނީ - މަޖިލިސް\nދައުލަތުން ސޮވެރިން ގެރެންޓީ ދޫކުރުމުގައި ފިނޭންސް މިނިސްޓްރީން ކަންކަންކޮށްފައި ހުރީ ޤާނޫނުތަކުގެ ތެރެއިންކަމަށާއި އެކަމުގައި ގޯސްތަކެއް ހަދާފައިހުރި ކަމަށް އޮޑިޓްތަކުން މިހާތަނަށް އައިއިރު ފާހަގަވެފައިނުވާ ކަމަށް އޮޑިޓަރ ޖެނެރަލް ހަސަން ޒިޔަތު ވިދާޅުވެއްޖެ އެވެ.\nދައުލަތުގެ ދަރަނި ސާފުނުވާތީ އެކަމާއި ގުޅިގެން އަންގާރަ ދުވަހު ބޭއްވި މުޅި މަޖިލީހުގެ ކޮމިޓީގައި އެކިއެކި ފަރާތްތަކަށް ދޫކޮށްފައިވާ ސޮވަރިން ގެރަންޓީތައް އޮޑިޓް ކުރަންތޯ މެންބަރުން ސުވާލު ކުރެއްވުމުން އޮޑިޓަރ ޖެނެރަލް ވިދާޅުވީ ޤާނޫނުން ފިނޭންސް މިނިސްޓްރީއަށް ޑޭޓާއި ގެރެންޓީގެ ހިސާބު އޮޑިޓަރ ޖެނެރަލް އޮފީހަށް ހުށަހެޅުމަށް ލާޒިމްކުރާ ކަމަށެވެ. އެގޮތުން ފިނޭންސުން ގެރެންޓީ އާއި ދަރަނީގެ ރިޕޯޓް ހުށަހަޅަމުންދާ ކަމަށް ޒިޔަތު ވިދާޅުވި އެވެ.\nގެރެންޓީތަކުގެ އޮޑިޓް ކުރިޔަށް ގެންދޭ. ފައިނޭންޝަލް ސްޓޭޓްމަންޓް އޮޑިޓެއް. ފައިނޭންޝަލް ސްޓޭޓްމަންޓް އޮޑިޓްގައި އަޅުގަނޑުމެން މިބަލަނީ ގެރެންޓީތައް ދީފައިހުރި ކިހިނެއްތޯ. މާލިއްޔަތު ޤާނޫނާއި އަދި ފިސްކަލް ރެސްޕޯންސިބަލް ގާނޫނާއި އެއްގޮތަށްތޯ. އަޅުގަނޑުމެން ބެލިބެލުމުގައި ލީގަލް ފްރޭމް ވޯރކް ތެރެއިން ގަވާއިދެއް ހަދައިގެން އެބައޮތޭ އެނގޭތޯ އެބޭފުޅުން މީގެއިތުރުން ސެކިޔުރިޓީޒް ބަހައްޓާފައި މާނައަކީ ކޮއިލެޓްރަލް ކޮށްފައި އަދި އެޕްރޮޖެކްޓާ ބެހޭ ފީސިބިލިޓީ ހަދާފައި އެކަން ހުއްދަ ދީފައި އެބައޮތް ފިނޭންސް މިނިސްޓްރީން.\nޒިޔަތު ވިދާޅުވީ 2016 އިން ފެށިގެން 2018 ވަނަ އަހަރާ ހަމައަށް މިގޮތަށް ދީފައިވާ ގެރެންޓީތަކުގެ ކަންކަން ކޮށްފައިހުރި ގޮތުގެ އޮޑިޓެއް ހަދާފައިވާ ކަަމަށެވެ. އަދި ރިޕޯޓް ފައިނަލްކުރެވިފައިވާ ކަމަށް ޒިޔަތު ވިދާޅުވި އެވެ. އަދި އަންނަ ހަފްތާގައި މިރިޕޯޓް ޕަބްލިޝް ކުރާނެކަމަށް ޒިޔަތު ވިދާޅުވި އެވެ.\nޒިޔަތު ވިދާޅުވީ ސޮވަރިން ގެރަންޓީ ދޭ ލޯނުތައް ބޭނުންކޮށްގެން ހިންގާ މަޝްރޫއުތަކާ އެކަން ކުރިއަށް ދާ ގޮތްވެސް އޮޑިޓް ކުރަން ޖެހޭ ކަމަށް ގަބޫލު ކުރައްވާ ކަމަށެވެ. އަދި މިފަހަރު ބަޖެޓް ކޮމިޓީގައި ވެސް އެ ވާހަކަ ދަންނަވާފައި ވާނެ ކަމަށް ޒިޔަތު ވިދާޅުވި އެވެ. އަދި އެފަދަ އޮޑިޓްތައް ކުރާއިރު ހަމައެކަނި ބަލަންވީ ގާނޫނީ ގޮތުން އިޖުރާއަތްތައް ފުރިހަމަ ވެފައި ހުރިތޯ ނޫން ކަމަށް ވެސް ޒިޔަތު ވިދާޅުވި އެވެ.\nޕާފޯމެންސް ސައިޑެއް ނޫން އޮޑިޓްގައި މި ބެލެނީ. އެކަމަކު އެއީ ބަލަން ޖެހޭ ކަމެއް. މިފަހަރު ބަޖެޓްގައި ވެސް އަޅުގަނޑުމެން ދެންނެވިން ގާތްގަނޑަކަށް އާމްދަނީގެ 30 ޕަސެންޓް ޑެޓް ފައިނޭންސް ކުރާ ހިސާބަށް ގޮސްދާނޭ. އެކަމަކު އެއަށް ވުރެ ބޮޑަށް އަޅުގަނޑުމެން އޮޑިޓްގައި ދާން އެބަޖެހޭ ދުރު ރާސްތާ ޕްލޭނާ މި ކަންކަމަށް\nޒިޔަތު ވިދާޅުވީ ދައްކަން ޖެހޭނެ ދަރަނިތައް ދެއްކޭނޭ ގޮތްތައް މިހާރުއްސުރެ ކުރިއާލާ ދުރާލާ ރާވަން ޖެހޭ ކަމަށެވެ.\nކޮމިޓީ ބައްދަލުވުމުގައި އެންމެ ބޮޑަށް ފާހަގަކުރި އެ ގެރެންޓީއަކީ "ސަން ސިޔާމް ހޯލްޑިންގްސް"އަށް ދައުލަތުން ދީފައިވާ ގެރެންޓީއާ ގުޅޭ މައްސަލައެވެ. އެކަމާއި ގުޅޭގޮތުން ޒިޔަތު ވިދާޅުވީ އެކަންކޮށްފައިވަނީ މާލިއްޔަތު ޤާނޫނާއި އެއްގޮތަށް ކަމަށެވެ.


Europe gai nukulhevey gothah Manchester City suspendkoffi | Mihaaru\nޔޫރަޕްގައި ނުކުޅެވޭ ގޮތަށް މެންޗެސްޓާ ސިޓީ ސަސްޕެންޑްކޮށްފި\n15 ފެބުރުއަރީ 2020 - 00:10\nޒިއުރިކް (ފެބްރުއަރީ 14) - އިންގްލެންޑްގެ ޗެމްޕިއަން މެންޗެސްޓާ ސިޓީން ފައިނޭންޝިއަލް ފެއާޕްލޭ (އެފްއެފްޕީ)ގެ އުސޫލުތަކާ ހިލާފުވެފައި ވާތީ އާއި ޔުއެފާ ކްލަބް ލައިސަންސިންގައި މަކަރު ހަދާފައި ވާތީ ކުރިއަށް އޮތް ދެ އަހަރު އެ ޓީމަށް ޔޫރަޕްގެ މުބާރާތްތަކުގައި ނުކުޅެވޭ ގޮތަށް ސަސްޕެންޑްކުރަން ޔޫރަޕްގެ މައި ފުޓްބޯޅަ އިދާރާ ޔުއެފާ އިން ނިންމައިފި އެވެ.\nޔުއެފާ އިން ކުރި ދިގު ތަހުގީގަށް ފަހު، ކުރިއަށް ދެ ސީޒަނަށް ޔޫރަޕްގެ މުބާރާތްތަކުން ސިޓީ ސަސްޕެންޑްކުރުމުގެ އިތުރުން ވަނީ 30 މިލިއަން ޔޫރޯ އިން ޖޫރިމަނާކޮށްފަ އެވެ. މިހާރު އޮތްގޮތުން ސިޓީގެ މި އަދަބު ތަންފީޒުކުރަން ފަށާނީ އަންނަ ސީޒަނުން ފެށިގެންނެވެ.\nސިޓީން މި މައްސަލަ ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް)ގައި އެޕީލް ކުރާނެ އެވެ. އެ ކްލަބުން މިރޭ ނެރުނު ބަޔާނުގައި ބުނީ، ޔުއެފާގެ މި އަދަބު އަންނާނެކަން ކުރިން ވެސް ބެލެވިފައިވާ ކަމަށާއި ކުރިން ވެސް ބުނިގޮތަށް އެ ޓީމުން އެއްވެސް އިރެއްގައި ގަވާއިދާ ހިލާފަށް ކަމެއްކޮށްފައިނުވާނެ ކަމަށެވެ.\nމީގެ ކުރިން މީޑިއާތަކުން އާންމު ކޮށްފައިވާ ސިޓީގެ ލިޔެކިއުންތަކުގައިވާ ގޮތުން ސިޓީން އެފްއެފްޕީ ގަވާއިދުތަކާ ހިލާފަށް ކްލަބަށް ފައިސާ އެތެރެ ކުރުމުގައި މަކަރު ހަދާފައިވަނީ އެކި ސްޕޮންސަރުން މެދުވެރިކޮށް ކްލަބަށް ހަރަދުކޮށްގެން ކަމަށާއި އެކަމަކު އެ ހަރަދުތަކުގެ ތަފްސީލެއް ސިޓީގެ އެއްވެސް ރަސްމީ އެކައުންޓްތަކުން ނުހިމަނައި ކަމަށެވެ.\nއެފްއެފްޕީ ގަވާއިދާ ހިލާފުވެގެން ޔުއެފާ އިން މީގެ ކުރިން ވެސް ވަނީ ސިޓީ އަށް 2014 ވަނަ އަހަރު ފިޔަވަޅު އަޅައިފަ އެވެ. އެ ފަހަރު 49 މިލިއަން ޕައުންޑުން ޖޫރިމަނާ ކުރުމަށް ފަހު، އެ އަހަރުގެ ޗެމްޕިއަންސް ލީގުގައި ސިޓީގެ ސްކޮޑު މަދުކުރަން ނިންމީ އެވެ.\nސިޓީ އަށް މި އައި އަދަބާ ގުޅިގެން އެ ޓީމުގެ ކޯޗު ޕެޕް ގާޑިއޯލާގެ މުސްތަގުބަލާ މެދު ވަނީ ސުވާލު އުފެދިފަ އެވެ. ސިޓީ އަށް ސަސްޕެންޝަނެއް އަތުވެއްޖެ ނަމަ ގާޑިއޯލާ އެ ކްލަބްގައި މަޑުނުކުރާނެ ކަމަށް މީޑިއާގައި މީގެ ކުރިން ވެސް ވަނީ އަޑުފެތުރިފަ އެވެ. ގާޑިއޯލާ ހޯދަން އޭނާގެ ކުރީގެ ކްލަބް ބާސެލޯނާ އާއި އިޓަލީގެ ޗެމްޕިއަން ޔުވެންޓަސް އިން މަސައްކަތްކުރެ އެވެ.\nދާދި ފަހުން ދިން އިންޓަވިއުއެއްގައި ގާޑިއޯލާ ވަނީ މި ސީޒަނުގައި ސިޓީގެ ޓާގެޓަކީ ޗެމްޕިއަންސް ލީގު ކަމަށާއި އެ މުބާރާތުގެ ދެ ވަނަ ބުރުގައި ރެއާލް މެޑްރިޑް އަތުން ސިޓީ ކަޓައިފިނަމަ އެ ޓީމުން އޭނާ ވަކިކުރުމުގެ ފުރުސަތު އެބައޮތް ކަމަށް ބުނެފަ އެވެ.\n5 ކޮމެންޓް, 52 ރިއެކްޝަންސް\nސުވައިދީބަށް އާދޭ. ނަސްލީ އަދި އެހެން ކަހަލަ މައްސަލައެއް ނުޖެހި ކުޅެވޭނެ. ނިދަން ލާރި ދައްކާކަށް ނުޖެހޭނެ. މިނަރެލްވޯޓަރ މާލެއަށްވުރެ އަގުހެޔޮވާނެ. ގާމެންޓްސް އަގު ހެޔޮވާނެ. ހިލޭ ނައިޓް ފިޝިންގް އަށް ގެންގޮސްދޭނަން.\nބާސެލޯނާވެސް ތިގަނޑެއް ގަތީމަ އެމީހުންނަށް ދެއަހަރަށް މީހުންގަތުން މަނާކޮށްފަ ބޭނުންވަރަކަށް މީހުން ގަންނަންދެން އެނިންމުން ތަންފީޛު ކުރުން ފަސްކޮށްދީފަ ފަހުން ނޭނގެ އެއަށް ވީގޮތެއްވެސް. ވަކި ބަޔަކަށް ވީމާ ވަކިގޮތެއްހެން ހީވަނީ މި އޮންނަނީ ޔޫއެފާގެ އަދުލުވެރިކަމުގަ.\nބާސެލޯނާޔަށް ކުޅުންތެރިން ގަތުން މަނާކޮށްފައި އެކަން ތަންފީޒުކުރި. އެކަމަކު ކަލޭމެންގެ މެޑްރިޑަށް އެފަދަ އަދަބެއް ދުވަހަކުވެސް ނުދޭ.\nރަގަޅަށް ތިވީ. ގާޑިޔޯލާ އަވަހަށް އާދެ ރާއްޖެ. މިހާރު ގޮލުފްވެސް ކުޅެވޭނެ.


1000 Faharu Inthihaabu Beyviyas Raees Yameen Nuhoveyne - Nizar - Vaguthu\n11 މަސް ކުރިން ( ސެޕްޓެމްބަރު 27, 2018 )\nއެއްހާސް ފަހަރު އިންތިހާބު ބޭއްވިޔަސް ރައީސް އަބްދުﷲ ޔާމީން ހޮވިވަޑައިނުގަންނަވާނެ ކަމަށް ރައްޔިތުންގެ މަޖިލީހުގެ ހިތަދޫ ދެކުނު ދާއިރާގެ މެންބަރު އަލީ ނިޒާރު ވިދާޅުވެއްޖެއެވެ.\nރިޔާސީ އިންތިހާބުގެ ނަތީޖާ ބާތިލު ކުރަން ވެރިކަން ކުރާ ޕީޕީއެމް އިން މައްސަކަތް ކުރަން އުޅޭކަމަށް އަޑުފެތުރިފައިވަނިކޮށް އަލީ ނިޒާރު ކުރައްވާފައިވާ ޓްވީޓެއްގައި އޭނާ ވިދާޅުވީ އެއްހާސް ފަހަރު އިންތިޚާބު ބޭއްވިނަމަވެސް ރައީސް ޔާމީނަށް ކާމިޔާބު ލިބިވަޑައިނުގަންނަވާނެ ކަމަށާއި، އިންތިޚާބު ފޭރެން ރައްޔިތުން ފުރުސަތެއް ނުދޭނެ ކަމަށެވެ. އަދި ބަލި ޤަބޫލުކޮށް ފަހަތަށް ޖެހިވަޑައިގަތްނަވަން ޖެހޭ ކަމަށާއި، މިއީ އެންމެންގެ ޤައުމު ކަމަށް ނިޒާރު ވިދާޅުވިއެވެ.\n"އެއްހާސް ފަހަރު އިންތިޚަބު ބޭއްވިޔަސް ޔާމީން ނުހޮވޭނެ. އިންތިޚާބު ފޭރެން ރައްޔިތުން ފުރުސަތެއްނުދޭނެ. ބަލި ގަބޫލުކޮށް ފަހަތަށް ޖެހެންއުޅެންވީ. މީއެންމެންގެ ގައުމު،“ ވެރިކަން ކުރާ ޕީޕީއެމްގެ ޕާލެމެންޓްރީ ގްރޫޕުގެ ލީޑަރު އަހުމަދު ނިހާން ހުސައިން މަނިކާއި ޕީޕީއެމްގެ ސެކްރެޓަރީ ޖެނެރަލް އަބްދުﷲ ޚަލީލް ޓެގުކުރައްވާ ނިޒާރު ކުރެއްވި ޓްވީޓުގައި ވެއެވެ.\n1000 Faharu Inthihaab beyviyas Yaamin nuhoveyne. Inthihaab feyren Rayyithun Furusath Nudheyne. Bali gabool koh fahathah jehen ulhen vee. Mee emmen ge gaumu. @ahmed_nihan @abkhaleel\n— Ali Nizar (@DhekunuNizar) September 26, 2018\nނިޒާރު މިހެން ވިދާޅުވެފައިވާއިރު ރޭ ޕީޕީއެމް އިން ބޭއްވި ކުއްލި ކައުސިލް ބައްދަލުވުމަކަށް ފަހު މީޑިއާ އަށް މައުލޫމާތު ދެއްވަމުން ނިހާން ވިދާޅުވީ ރިޔާސީ އިންތިޚާބު ބާތިލް ކުރަން ހުށަހެޅުމުގެ މަސައްކަތެއް ޕީޕީއެމުން ކުރަމުން ނުދާ ކަމަށާއި ނަމަވެސް ލިބިފައި ހުރި ޝަކުވާތައް ޕީޕީއެމްގެ ކަމާބެހޭ ކޮމެޓީތަކުން ބަލަމުން އަންނަ ކަމަށެވެ. ނިހާން ވިދާޅުވީ ޕީޕީއެމް ޕީޖީ ގްރޫޕަށް އޭނާ ފޮނުވި މެސެޖަކީ ވެސް އިލެކްޝަންސް ކޮމިޝަންގެ ވަގުތީ ނަތީޖާ ވަކި ގޮތަކަށް ބައްޓަން ކުރަން ކުރި ކަމެއް ނޫން ކަމަށެވެ.\nނިހާން ވިދާޅުވީ ޝަކުވާތަކެއް ލިބިއްޖެނަމަ އެކަން ބެލުމަކީ ސިޔާސީ ޕާޓީއެއްގެ ހައިސިއްޔަތުން ޕީޕީއެމް އިން ކުރަން ޖެހޭނެ ކަމެއް ކަމަށެވެ. "ބޮޑު ކަންތައްތަކެއް" ގެ ޝަކުވާ އާންމު ރައްޔިތުންގެ ފަރާތުން ޕީޕީއެމް އަށް ލިބިފައިވާ ކަމަށާއި އެކަމުގެ ހަޤީޤަތް ބެލުމުގެ މަސައްކަތް ކުރިއަށްދާ ކަމަށް ނިހާން ވިދާޅުވިއެވެ.\nއާދިއްތަ ދުވަހު ބޭއްވި އިންތިޚާބަށްފަހު އިލެކްޝަންސް ކޮމިޝަނުން އާންމު ކުރެއްވި ނަތީޖާ ދައްކާ ގޮތުން، އިދިކޮޅު އިއްތިހާދުން މި ރިޔާސީ ރޭހަށް ނެރުނު ކެންޑިޑޭޓް، އިބްރާހީމް މުޙައްމަދު ސޯލިހު އަށް ވަނީ 134،616 ވޯޓް ލިބިވަޑައިގެންފައެވެ. ރައީސް ޔާމީނަށް ލިބިވަޑައިގެންނެވީ 96،132 ވޯޓެވެ. މިފަހަރުގެ ރިޔާސީ އިންތިޚާބުގައި ވޯޓު ލާފައިވަނީ، ވޯޓު ލުމުގެ ހައްޤު ލިބިގެންވާ މީހުންގެ ތެރެއިން 89.22 އިންސައްތަ މީހުންނެވެ.\nސެޕްޓެމްބަރު 27, 2018 16:26\nޟިހިރަ ގަމާރާ ކަލޭ ތިހުރީ ހޭބަލި ވެފަތަ ނޫނީ ލޮލަށް މިރުސްފެން އެޅިފަތަ\nސެޕްޓެމްބަރު 27, 2018 16:33\nކަލޭމެންގެ ގޮނޑި ތީ ހައިވަކަރުން ހަދާފަ ހުރި ގޮނޑިއެއްވީމަ ތިޔަ ދުވަހަކުވެސ ނުގެއްލޭނެކަން ޔަގީން ދޯ.\nސެޕްޓެމްބަރު 27, 2018 16:35\nނިޒާރުމެން އިންތިޚާބުވެސް ޑޮލަރު ދީފަގަންނަނީ އެހެންވީމަ ތިޔަބުނާހެން ވަނީ.\nސެޕްޓެމްބަރު 27, 2018 16:42\nތީ ވަރައް އަނގަ ހަޑިސޮރެއް. އަސްލު ފެނުނީމަ އިނގޭ ނުބައިަކަން ހުންނާނެވަރު\nސެޕްޓެމްބަރު 27, 2018 16:46\nމީ ވަރަށް އަނގަ ހަޑިވެގެން އުޅޭ ސޮރެއް. 85000 ދައުލަތުގެ ބަޖެޓުން ނަގާގެން އައްޑޫ ރައީތުން ގުނބޯހައްދައިގެން އަންނަ ދައުރު މަޖިލީހައް ހޮވާތޯ ތެޅިބާލަނީ\nސެޕްޓެމްބަރު 28, 2018 08:40\nނިޒާރޫ! ކަލޭމެނަށް މިފަހަރު ކާމިޔާބުވީ އެންމެ އަގުހެޔޮކޮށް 10000 ރުފިޔާއަށް ވޯޓެއްމަގުން ވޯޓް ގަނެގެން. މައުމޫނަށް ދިން 12 ޕަސެންޓް! ގާސިމަށް 10 ޕަސެންޓް ، އަދާލަތަށް3ޕަސެންޓް ، އެމްޑީއޭ އަށް4ޕަސެންޓް! ވީމާ އެމްޑީޕީއަށް ލިބުނީ 29 ޕަސެންޓް! ޔާމީން އެކަނި 42 ޕަސެންޓް~! ދެން ލަލަލާ\nދެން އިންތިޚާބެއް ބާއަވާފިއްޔާ ޔާމީން އެކަނި 52 ޕަސެންޓް ނަގާނެ! ގޮތް ބަލާލަންވެސް އަޅެ ބާއްވަބަލަ. މަގޭ ވޯޓްވެސް ދެން ދޭނީ ޔާމީންއަށް\nސެޕްޓެމްބަރު 28, 2018 11:47\nނިޒާރު ކަލޭތީ ސެއްޅިއެްގެ ބުރަދަންވެސް ހުރި މީހެއްނޫން މާ މޮޅު ވާހަކަ ދެއްކޭ ކަަމަށް ހެދިގަނެގެން ތިތެޅިބާލަނީ މާރީތިވީސް އަމިއްލަޔަށް ދައުލަތުގެ މުއައްދަސާއެއްގައި ހުރެގެން ކުރިހާ ވައްކަން ތަކުގެ ވާހަކަ ކުޑަކޮށް ރައްތިތުން ކައިރީ ދައްކަދިނިއްޔާ ނިޒާރަށް ވ.ސަލާމް


Aabaadhee Ithuru Vumuge Zimma Nagan Jeheynee Amir Khan: BJP Leader - Vaguthu\nއާބާދީ އިތުރުވުމުގެ ޒިންމާ ނަގަން ޖެހޭނީ އާމިރު ޚާން: ބީޖޭޕީ ލީޑަރު\nއިންޑިއާގައި އާބާދީ އިތުރު ވަނީ ބޮލީވުޑްގެ ތަރި އާމިރު ޚާންގެ ސަބަބުން ކަމަށް ބީޖޭޕީގެ ލީޑަރަކު ބުނެފިއެވެ.\nއާބާދީ ކޮންޓްރޯލު ކުރުމަށްޓަކައި 2026 ވަނަ އަހަރަށް 2.6 އިންސައްތަ ކޮންޓްރޯލު ކުރުމަށާއި 2030 ވަނަ އަހަރާއި ހަމައަށް 1.9 އިންސައްތަ އާބާދީ ކޮންޓްރޯލު ކުރުމަށް ނިންމާފައިވީ ނަމަވެސް އެކަމަށް މިހާތަނަށް އެއްވެސް އެދެވޭ ނަތީޖާއެއް ނުލިބޭ ކަމަށް ވަނީ ފާހަގަ ކޮށްފައެވެ.\nބީޖޭޕީ ލީޑަރ މަންސޫރު ސުދީޕް ގުޕްތާ އާބާދީ ކޮންޓްރޯލު ކުރުމާއި ބެހޭގޮތުން ނޫސްވެރިންގެ ބައްދަލުވުމެއްގައި ވާހަކަ ދައްކަމުން ބުނެފައިވަނީ އާބާދީ ކޮންޓްރޯލް ނުވަނީ އާމިރު ޚާން ފަދަ މީހުންގެ ސަބަބުން ކަމަށެވެ.\n''އާމިރު ޚާންގެ ފުރަތަމަ އަނބިމީހާ ރީނާއާއި އެކު2ދަރިން ހޯދުމަށް ފަހު ދެވަނަ އަނބިމީހާ ކިރަންއަށް ދަރިއެއް ހޯދައި އެކުދިން ދޫކޮށްލާފައި މިހާރު ތިންވަނަ މީހަކާއި ކައިވެނި ކުރުމަށް މަސައްކަތް ކުރަނީ'' މަންސޫރު ބުނެފައިވެއެވެ.\nމަންސޫރު ބުނެފައިވަނީ އާމިރު ޚާން ފަދަ މީހުންގެ ސަބަބުން އާބާދީ ކޮންޓްރޯލު ނުވާ ކަމަށެވެ. މިއީ މިގޮތަށް އުޅޭ އެންމެންނަށް ވެސް ދެވޭ މެސެޖެއް ކަމަށް ވެސް މަންސޫރު ބުނެފައިވެއެވެ.\nމަންސޫރުގެ މި ބުނުމަކީ ތާކުންތާކު ނުޖެހޭ ބުނުމެއް ކަމަށާއި ފާއިތުވި އަހަރުތަކުގައި ވެސް އިންޑިއާގެ އާބާދީ ކޮންޓްރޯލު ކުރެވިފައި ނެތް ކަމަށް ރިޕޯޓްތަކުގައި ވެއެވެ.\nއާބާދީ އިތުރުވުމަކީ އެކަމުގެ އުފާ ފާޅުކޮށް ކުލަ ގަދަކޮށް ފާހަގަ ކުރަން ޖެހޭ ކަމެއް ނޫން ކަމަށް ވެސް ބީޖޭޕީގެ ލީޑަރު މަންސޫރުގެ ވާހަކައިގައި ފާހަގަ ކޮށްފައިވެއެވެ.\nއާމިރު ޚާނާއި ކިރަން ރާއޯގެ 15 އަހަރުވީ ކައިވެނި ނިމުނު ކަމަށް ބުނެ މިދިޔަ ހަފުތާގައި ވަނީ ބަޔާނެއް ނެރެފައެވެ.


Dhandu'verikamah beynun kuraa thaketheege therein duty kandaalaa thaketheege list aanmu koffi. Dhandu'verikamah beynun kuraa thaketheege therein duty kandaalaa thaketheege list aanmu koffi.\nދަނޑުވެރިކަމަށް ބޭނުންކުރާ ތަކެތީގެ ތެރެއިން ޑިއުޓީ ކަނޑާލާ ތަކެތީީގެ ލިސްޓު އާއްމުކޮށްފި\nދަނޑުވެރިކަމުގައި މީހަކު ހަރަކާތްތެރިވަނީ / ދަނޑުވެރިކަމަށް ބޭނުންކުރާ ބައެއް ތަކެތިން ޑިއުޓީ ކަނޑާލުމަށް ވަނީ ނިންމާފައި\nދަނޑުވެރިކަމުގެ ބޭނުންތަކަށް ރާއްޖެއަށް އެތެރެކުރާ ތަކެތީގެ ތެރެއިން އިމްޕޯޓު ޑިއުޓީ ކަނޑާލުމަށް ކަނޑައަޅާފައިވާ ތަކެތީގެ ލިސްޓު އާއްމުކޮށްފިއެވެ.\nމިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރއިިން ނެރެފައިވާ މި ލިސްޓުގައި 158 އައިޓަމެއް ހިމެނެއެވެ.\nސަރުކާރުގެ ގެޒެޓުގައި ޝާއިރުކޮށްފައިވާ މި ލިސްޓުގައި ދަނޑުވެރިކަމުގައި ބޭނުންކުރާ ބޭހުގެ ބާވަތްތަކާއި ދަނޑުވެރިކަމަށް ބޭނުންވާ އެކި ވަތްތަރުގެ އާލަތްތައް ހިމެނެއެވެ. އަދި ބަރުދަނުގައި 185 ގުރާމަށް ވުރެ ބަރު، ދިރޭ އަސްދޫންޏާއި ޓަރކީ ބާޑް އަދި ކުއޭލް ދޫނި ހިމެނެއެވެ. މީގެ އިތުރުން ބައެއް ބާވަތްތަކުގެ ގަސް އިދުމަށް ބޭނުންވާ އޮތްވެސް މި ލިސްޓުގައި ހިމެނެއެވެ.\nދަނޑުވެރިކަމުގެ ބޭނުންތަކަށް އެތެރެކުރާ ތަކެތިން ޑިއުޓީ ކަނޑާލުމަކީ ރައީސް އިބްރާހިމް މުހައްމަދު ޞާލިހުގެ ރިޔާސީ ވަޢުދެކެވެ. އެގޮތުން އެކަމާ ގުޅޭ ޤާނޫނު ރައްޔިތުންގެ މަޖިލީހުން ފާސްކޮށްފައިވަނީ ހުސްވިމަހުގެ އެގާރަވަނަ ދުވަހުއެވެ.\nދަނޑުވެރިކަމަށް އެތެރެކުރާ ތަކެތިން ޑިއުޓީ ކަނޑާލުމަށް، ދިވެހިރާއްޖޭގެ އެކްސްޕޯޓް އިމްޕޯޓް ޤާނޫނަށް ސަރުކާރުގެ ފަރާތުން އިސްލާހު ހުށަހެޅުއްވީ ރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހިމް ޝަރީފެވެ.\nދަނޑުވެރިކަމަށް އެތެރެކުރާ ތަކެތިން ޑިއުޓީ ކަނޑާލުމުގެ ބޭނުމަކީ، ދިވެހިރާއްޖޭގެ އެކި ކަންކޮޅުތަކުގައި ދަނޑުވެރިކަން ފަށައި، ފުޅާ ކުރެވޭނެ މަގު ތަނަވަސްކޮށްދިނުންކަމަށް ސަރުކާރުން ބުނެއެވެ. އަދި މިކަމުގެ ސަބަބުން ދިވެހިރާއްޖޭގެ އިޤްތިޞާދު ފުޅާކުރުމަށް މަގުފަހި ވެގެންދާނޭކަމަށްވެސް ސަރުކާރުން ބުނެއެވެ.


ބ. ފުޅަދޫ ބަނދަރު ހެދުމުގެ މަޝްރޫޢުގައި ސޮއިކޮށްފިއެވެ.\n20 ސެޕްޓެމްބަރ 2018 : 13:43\nމިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ އާއި މޯލްޑިވްސް ޓްރާސްޕޯރޓް އެންޑް ކޮންޓްރެކްޓިންގ ކޮމްޕެނީއާ އެކު ބ. ފުޅަދޫ ބަނދަރު ހެދުމުގެ މަޝްރޫޢުގައި ސޮއިކޮށްިފއެވެ. މި މަޝްރޫޢަށް ސަރުކާރުގެ ބަޖެޓުން 23,880,888.40ރ ޚަރަދުކުރާއިރު، މި މަސައްކަތް ނިންމުމަށް ސޮއިކޮށްފައިވަނީ 8 މަސްދުވަހުގެ މުއްދަތުގައެވެ. މި މަޝްރޫޢުގައި 250×300 ފޫޓުގެ ބަނދަރުގެ އިތުރުން، 114މީޓަރުގެ ބޭރުތޮށްޓަކާއި،172 މީޓަރުގެ އެއްގަމުތޮށްޓެއް އަދި 60 މީޓަރުގެ ރިވެޓްމަންޓް ޖެހުމަށް ވަނީ ނިންމާފައެވެ. ސޮއި ކުރުމުގެ ރަސްމިއްޔާތުގައި ވާހަކަދައްކަމުން އެމް.ޓީ.ސީ.ސީގެ ޗީފް ފައިނޭންޝިއަލް އޮފިސަރ ވިދާޅުވީ ކަނޑައެޅިފައިވާ މުއްދަތުގެ ތެރޭގައި ރަނގަޅު ފެންވަރެއްގައި މި ބަނދަރު ތަރައްގީ ކުރެވި ސަރުކާރާ ހަވާލުކުރެވިގެން ދާނެކަމަށެވެ. މި ރަސްމިއްޔާތުގައި މިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ. މުޙައްމަދު ...ތަފްޞީލް\nފުވައްމުލަކު ތަަރައްޤީ ކުރެވުނު 1500 ހައުސިންގ ޔުނިޓުގެ މަޝްރޫޢުގެ ނިމުން ފާހަގަކޮށްފިއެވެ.\n15 ސެޕްޓެމްބަރ 2018 : 16:12\nރައީސުލްޖުމްހޫރިއްޔާ އަބދުﷲ ޔާމީން އަބްދުލް ޤައްޔޫމް އައްޑޫ އަތޮޅާއި ފުވައްމުލަކަށް ކުރަށްވާ ރަސްމީދަތުރުފުޅުގައި ފުވައްމުލަކުގައި ތަރައްޤީކޮށްފައިވާ 1500 ހައުސިންގ ޔުނިޓުގެ މަޝްރޫޢުގެ ނިމުން ފާހަގަކޮށްފިއެވެ. ޗައިނާ ސަރުކާރުގެ ލޯން އެހީގެ ދަށުން ކުރިއަށްގެންދެވުނު މި މަޝްރޫޢަކީ 136,627,126.70 ރުފިޔާ ޚަރަދު ކުރެވުނު މަޝްރޫޢެކެވެ. މި މަޝްރޫޢުގެ ކޮންޓްރެކްޓަރ ޗައިނާ މެޝިނަރީ އެންޑް އިންޖިނިއަރިންގ ކޯޕަރޭޝަން އިން 15 ފެބްރުއަރީ 2015ގައި އަމަލީ މަސައްކަތް ފެށި 31 މާރިޗު 2017ގައި ވަނީ ނިމިފައެވެ. މި ރަސްމިއްޔާތުގައި ރައީސްގެ އަރިހުން މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ ޑރ. މުޙައްމަދު މުޢިއްޒު، މިނިސްޓަރ އޮފް އެންވަޔަރަމަންޓް އެންޑް އެނާރޖީ ތޯރިޤް އިބްރާޙިމް އާއި ސަރުކާރުގެ ބައެއް އިސްވެރިން ބައިވެރިވިއެވެ.\nރަޢީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް ސ. ހުޅުމީދޫގައި ހިންގި ފަސް މަޝްރޫޢަކާއި ސ. މަރަދޫ، މަރަދޫފޭދޫ، ފޭދޫގައި ހިންގި ދެ މަޝްރޫޢެއް އަދި ސ. ހިތަދޫގައި ހިންގި ހަތަރު މަޝްރޫޢެއްގެ ނިމުން ފާހަގަކޮށްފިއެވެ.\n14 ސެޕްޓެމްބަރ 2018 : 22:53\nޗައިނާ ސަރުކާރުގެ ލޯނު އެހީގެ ދަށުން ސ. ހުޅުމީދޫގައި 32,790,510.40 ރުފިޔާ ޚަރަދުކުރެވިގެން އިމާރާތް ކުރެވުނު ހައުސިންގ ޔުނިޓުގެ މަސައްކަތް 1 އޮކްޓޫބަރު 2015 ގައި ފެށި 15 މާރިޗު 2017ގައި ވަނީ ނިމިފައެވެ. މީީގެ އިތުރުން، ސ. މަރަދޫ، މަރަދޫފޭދޫ، ފޭދޫގެ ބިން ހިއްކުމުގެ މަޝްރޫޢަށް 173,111,828.16 ރުފިޔާ ޖުމްލަ ވަނީ ޚަރަދުކުރެވިފައެވެ. މި މަޝްރޫޢުގެ ދަށުން 50 ހެކްޓަރުގެ ބިން ވަނީ ހިއްކާފައެވެ. އަދި، 60. 037، 710،149 ރުފިޔާ ޚަރަދުކުރެވިގެން ސ. ހިތަދޫގައި ޤާއިމް ކުރެވުނު 1500 ހައުސިންގ ޔުނިޓުގެ މަޝްރޫޢުގެ ނިމުން ވެސް މި ރަސްމިއްޔާތުގައި ފާހަގަކޮށްފައިވެއެވެ.ި މިއަދުގެ ރަސްމިއްޔާތުތަކުގައި ރައީސްގެ އަރިހުން މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ ޑރ. މުޙައްމަދު މުޢިއްޒު، މިނިސްޓަރ އޮފް ...ތަފްޞީލް\nގދ. ތިނަދޫގައި ހިންގި ހަތް މަޝްރޫޢެއްގެ ނިމުން ފާހަގަކޮށްފިއެވެ.\n11 ސެޕްޓެމްބަރ 2018 : 15:31\nމިއަދު ބޭއްވި ރަސްމިއްޔާތެއްގައި ގދ. ތިނަދޫ އިސްލާމީ މަރުކަޒު، އާބާދީ މައިޒާން، ބިން ހިއްކުމާއި ހިއްކާފައިވާ ސަރަހައްދު ހިމާޔަތްކުރުން، 120 ހައުސިންގ ޔުނިޓު އިމާރާތްކުރުން އަދި ބަރާސީލް ސަރަޙައްދުގެ ގޮނޑުދޮށް ހިމާޔަތްކުރުމުގެ މަޝްރޫޢޫގެ ނިމުން ފާހަގަކޮށްފިއެވެ. ތިނަދޫގައި އިމާރާތްކޮށްފައިވާ 120 ހައުސިންގ ޔުނިޓުތައް ވަރަށް އަވަހަށް ރައްޔިތުންނާ ހަވާލުކުރާނޭކަން ...ތަފްޞީލް\nރައީސް އަބްދުﷲ ޔާމީން ލ. ގަމުގެ ބަނދަރު ރަސްމީކޮށް ހުޅުއްވައިދެއްވައިފިއެވެ.\n08 ސެޕްޓެމްބަރ 2018 : 19:30\nރައީސް އަބްދުﷲ ޔާމީން ލ. އަތޮޅުގެ ރަށްތަކަށް ކުރަށްވާ ރަސްމީ ދަތުރުފުޅުގައި ލ. ގަމަށް ވަޑައިގަންނަވާ އެރަށު ބަނދަރު ރަސްމީކޮށް ހުޅުއްވަިދެއްވައިފިއެވެ. މިއަދު ބޭއްވި މި ރަސްމިއްޔާތުގައި މި މަޝްރޫޢުގެ ހަނދާނީ ބިނާގެ ފަރުދާ ކައްސަވާދެއްވީ ރައީސް އަބްދުﷲ ޔާމީން އަބްދުލްޤައްޔޫމްއެވެ. ދަޢުލަތުގެ ބަޖެޓުން 50،994،195.51 ރުފިޔާ ޚަރަދުކުރަށްވައިގެން ...ތަފްޞީލް\nލ. ލިންކް ރޯޑް ރަސްމީކޮށް ހުޅުއްވައިދެއްވައިފި.\n08 ސެޕްޓެމްބަރ 2018 : 18:18\nރައީސުލްޖުމްހޫރިއްޔާ ލ. އަތޮޅުގެ ރަށްތަކަށް ކުރަށްވާ ރަސްމީދަތުރުފުޅުގައި، މިއަދު ލ. ގަމުގައި ބޭއްވި ރަސްމިއްޔާތުގައި، އެރަށުގައި ތަރަށްޤީކޮށްފައިވާ ލިންކް ރޯޑް ހުޅުއްވައިދެއްވައިފިއެވެ. 17 ކިލޯމީޓަރުގެ ދިގު މަގުގެ މަސައްކަތް އެއްކޮށް ނިމިފައި ވަނީ އޮގަސްޓެް 2016 ގައެވެ. 447,000,000.00 ރުފިޔާގެ މި މަޝްރޫޢަކީ ޗައިނާ ސަރުކާރުގެ ހިލޭ އެހީގެ ...ތަފްޞީލް\nބިން ވިއްކުމުގެ އިއުލާން ބާތިލް ކުރުން\nއިއުލާން - ފްރީހޯލްޑް އުސޫލުން ބިން ގަތުމާއި ގުޅޭ\n06 ސެޕްޓެމްބަރ 2018\nއައްޑޫ ސިޓީގެ ހުޅުދޫ / މީދޫ އަވަށުގައި ޢިމާރާތްކޮށްފައިވާ 48 ފުލެޓުގެ ތެރެއިން7ފުލެޓަށް އެދި ކުރިމަތިލުމުގެ ފުރުޞަތު ހުޅާވާލުން\n02 އޮގަސްޓް 2018\nމާލޭ ރިންގް ރޯޑް ގައި ޕާރކް ނުކުރެވޭ ސަރަހައްދާ ގުޅޭ\nއާއިލާ މީހުންގެ މަޢުލޫމާތު ސިޓީގެ ޓެމްޕްލޭޓް(ހިޔާ 2018)\n28 މައި 2018\nހުޅުމާލެ ފޭސް 2އިން ދިރިއުޅުމަށް ދޫކުރާ ގޯއްޗަށް އެދި ހުށަހަޅާ ފޯމް\nވެށިފަހި މާލެ ޕްރޮގްރާމް - މާލެއިން ބިންގަތުމަށް ހުށަހަޅާ ފޯމް\n24 ސެޕްޓެމްބަރ 2018\nބިންވިއްކުން- އިއުލާން، މައުލޫމާތު ކަރުދާސް އަދި ފޯމް\nގއ.ވިލިނގިލި ހިޔާ މަޝްރޫއު - ފޯމު، އުސޫލު އަދި އިއުލާން(52 އަކުން 09 ހައުސިންގ ޔުނިޓް)\nގދ.ގައްދޫ ހިޔާ މަޝްރޫއު - ފޯމު، އުސޫލު އަދި އިއުލާން(52 އަކުން 10 ހައުސިންގ ޔުނިޓް)\nއައްޑޫ ސިޓީގައި ވިޔަފާރި ކުރުމަށް ބިން ކުއްޔަށް ހިފުމަށް އެދޭ ފޯމު\nވަޒީފާގެ ފުރުސަތު - އެޑްމިނިސްޓްރޭޓިވް އޮފިސަރ (ޖީ.އެސް 3) - ފުވައްމުލައް އުތުރު އޮފީސް\nވަޒީފާގެ ފުރުސަތު - އެޑްމިނިސްޓްރޭޓިވް އޮފިސަރ (ޖީ.އެސް 4) - ހައުސިންގ\nވަޒީފާގެ ފުރުސަތު - ޑްރައިވަރ(އެސް.އެސް 2)- ސ.ހިތަދޫ\nވަޒީފާގެ ފުރުސަތު - ސެކިއުރިޓީ އޮފިސަރ(އެސް.އެސް3) ކީ މެނޭޖްމަންޓް ސެކްޝަން\nހުޅުމީދޫ މީދޫ އަވަށުގައި އިމާރާތް ކުރެވޭ 48 ފްލެޓް ދޫކުރުމުގެ އުސޫލާއި ގަވައިދު\n24 މައި 2017\nމާލޭ ޕްލޭނިންގ ގަވާއިދަށް3ވަނަ އިސްލާހު ގެނައުމުގެ ގަވާއިދު\n11 މައި 2017\nމާލޭ ޕްލޭނިންގ ގަވާއިދަށް2ވަނަ އިސްލާޙު ގެނައުމުގެ ގަވާއިދު\nމާލެ ޕްލޭނިންގ ޤަވާއިދު 2015\nމާލޭ ޕްލޭނިންގ ގަވާއިދަށް 1 ވަނަ އިސްލާހު ގެނައުމުގެ ގަވާއިދު\nދިވެހިރާއްޖޭގެ ޤައުމީ ބިލްޑިންގ ކޯޑު އަތްމަތީ ފޮތް - ފުރަތަމަ އެޑިޝަން - އޯގަސްޓް 2008\nރަސްފަންނާއި ގުޅޭގޮތުން މިނިސްޓަރ އޮފް ހައުސިންގ އެންޑް އިންފްރާސްޓްރަކްޗަރ ޑރ.މުޙައްމަދު މުޢިއްޒު ނޫސްވެރިންނަށް މަޢުލޫމާތު ދެއްވުން –6އޭޕްރިލް 2016\nTweets by @MMuizzu\nއަމީނީމަގު, މާފަންނު، މާލެ 20392 ، ދިވެހިރާއްޖެ\nފޯން: 3004300(960) ، ފެކްސް:3004301(960)\nއީމެއިލް:Email: secretariat at housing dot gov dot mv\nކޮންސްޓްރަކްޝަން އިންޑަސްޓްރީ ޑިޕާރޓްމަންޓް


އުފާ މަސްރޭހުގެ މެއިންސްޕޮންސަރަކަށް ވެސްޓްބީޗް – Ungoofaaru\nބަނޑޭރިގަނޑު/ޙަބަރު/އުފާ މަސްރޭހުގެ މެއިންސްޕޮންސަރަކަށް ވެސްޓްބީޗް\nއުފާ މަސްރޭހުގެ މެއިންސްޕޮންސަރަކަށް ވެސްޓްބީޗް\nމުނާޒު މުޙައްމަދު 12 ޖޫން 2018\n0 267 މިނެޓެއް ނުވަނިސް ކިޔާލެވޭ\nވެސްޓް ބީޗް ރެސްޓޯރަންޓް\nއުނގޫފާރު ފޯސްޓެރިން އެވެއާނެސް އެސޯސިއޭސަން (އުފާ) ގެ ފަރާތުން ކޮންމެ އަހަރު ބާއްވަމުން އަންނަ މަސްރޭސް މުބާރާތުގެ މި އަހަރުގެ މުބާރާތުގެ މެއިން ސްޕޮންސަރަކަށް ވެސްޓްބީޗް ހަމަޖެހިއްޖެއެވެ.\nއުނގޫފާރު ޑޮޓްކޮމް އިން ކުރި ސުވާލަކަށް ޖަވާބުދެއްވަމުން އުފާގެ ރައީސް އިބްރާހީމް ޒަޔާން ވިދާޅުވީ މިފަހަރުގެ މަސްރޭހުގެ މެއިން ސްޕޮންސަރަކީ އުނގޫފާރު ވެސްޓްބީޗް ކަމަށެވެ.\nވެސްޓްބީޗް އަކީ އުނގޫފާރުގައި ފުޅާދާއިރާއެއްގައި ރެސްޓޯރަންޓް ވިޔަފާރި އާއި ދަތުރުފަތުރުގެ ވިޔަފާރި ކުރަމުން އަންނަ ބައެކެވެ.\nފާއިތުވި3އަހަރު އުފާ މަސްރޭހުގެ މެއިން ސްޕޮންސަރ އަކީ އެލިޔާ އިންވެސްޓްމަންޓްގެ “ޔަމަހާ” ބްރޭންޑް އެވެ.\nއުފާ މަސްރޭސް 1439 ފެށުމަށް ހަމަޖެހިފައިވަނީ2ސައްވާލް 1439 ގައެވެ.\nރ.އުނގޫފާރު އުފާ އުފާ މަސްރޭސް 1439 ވެސްޓް ބީޗް ރެސްޓޯރަންޓް\nފޮލޯމީ އުފާ ރޯދަ ކުއިޒް 1439 –28 ވަނަ ސުވާލު


Mauritius in EEZ ge massala hushahelhee hilaafeh ovegenneh noon, Ehen magsadheh haasil kuran: AG | Mihaaru\nއިންޓަނޭޝަނަލް ޓްރައިބިއުނަލް ފޯ ދަ ލޯ އޮފް ދަ ސީ ޓްރައިބިއުނަލް (އިޓްލޮސް) ގައި ބަންޑާރަ ނައިބު އިބްރާހިމް ރިފްއަތު ވާހަކަ ދައްކަވަނީ\nމޮރިޝަސް އިން އީއީޒެޑްގެ މައްސަލަ ހުށަހެޅީ ހިލާފެއް އޮވެގެންނެއް ނޫން، އެހެން މަގްސަދެއް ހާސިލްކުރަން: އޭޖީ\n13 އޮކްޓޯބަރ 2020 - 20:11 46 comments\nރާއްޖެ އާއި މޮރިޝަސްގެ އިގްތިސާދީ ހާއްސަ ސަރަހައްދާއި ކޮންޓިނެންޓަލް ޝެލްފްގެ ބައުންޑަރީ ކަނޑައަޅައިދޭން އެދި ރާއްޖެއާ ދެކޮޅަށް އިންޓަނޭޝަނަލް ޓްރައިބިއުނަލް ފޯ ދަ ލޯ އޮފް ދަ ސީ ޓްރައިބިއުނަލް (އިޓްލޮސް) އަށް މައްސަލަ ހުށަހަޅައިގެން އުޅެނީ އިމުގެ މައްސަލާގައި ރާއްޖެއާ ޚިލާފެއް އުފެދިގެން ނޫން ކަމަށާއި ޓްރައިބިއުނަލަށް މައްސަލަ ހުށަހެޅުމަށް ލިބިފައިވާ ހައްގުގުގެ ބޭނުން ނަހަމަ ގޮތުގައި ހިފައި އެހެން މަގްސަދެއް ހާސިލްކުރުމަށް ކަމަށް ބަންޑާރަ ނައިބު އިބްރާހިމް ރިފްއަތު މިއަދު ވިދާޅުވެއްޖެ އެވެ.\nއިޓްލޮސް އަށް ޑިސެމްބަރު 18، 2019 ގައި މައްސަލަ ހުށަހެޅީ، މޮރިޝަސް އާއި ރާއްޖޭގެ އެކްސްކްލޫސިވް އިކޮނޮމިކް ޒޯން (އީއީޒީ) ފުށުއަރާތީ އެ މައްސަލަ ހައްލުކޮށްދޭން އެދި އެވެ. އެ މައްސަލަ ބެލުމަށް ޓްރައިބިއުނަލުން އެކުލަވައިލި ޗެމްބަރު އިއްޔެ އައްޔަންކޮށް މިއަދު އަޑުއެހުންތައް ފަށާފައި ވާއިރު ރާއްޖޭގެ ފަރާތުން ވާހަކަ ދައްކަވަމުން ބަންޑާރަ ނައިބު ވިދާޅުވީ މިއީ ސުލްހަވެރިކަމާ އެކު މަޝްވަރާކޮށްގެން ހައްލުކުރެވެން އޮތް މައްސަލައެއް ކަމަށާއި އެކަމަކު މޮރިޝަސް އިން އިޓްލޮސް އަށް މައްސަލަ ހުށަހަޅާފައި ވަނީ ޗާގޮސް އައިލެންޑްސްގެ ސިޔާދަތީ ބާރު ލިބިގެންވަނީ މޮރިޝަސް އަށް ކަމަށް މި މައްސަލައިގެ ތެރެއިން ކަނޑައަޅަން ކަމަށެވެ.\n"މޮރިޝަސް އާއި އިނގިރޭސި ވިލާތާ ދެމެދު އޮތް މައްސަލައެއް ހައްލުކުރުމަށް، މިކަން [ރާއްޖެ އާއި މޮރިޝަސްގެ ކަނޑުގެ ސަރަހައްދުގެ މައްސަލަ] ޓްރައިބިއުނަލް އަށް ހުށަހަޅައިގެން ކުރިއަށް ގެންދަން ނިންމީތީ ހިތާމަކުރަން. ރާއްޖެ އަށް ވަންނަން ޖެހިފައި މި ވަނީ ރާއްޖެއިން އުފެއްދި މައްސަލައެއްގެ ތެރެއަކަށް ނޫން،" ރިފްއަތު ވިދާޅުވި އެވެ.\nބަންޑާރަ ނައިބު ވިދާޅުވީ މޮރިޝަސްގެ ކަނޑުގެ ސަރަހައްދު ކަނޑައެޅުމުގެ މައްސަލާގައި މޮރިޝަސްއާ އެކަނި މަޝްވަރާކުރެވެން ނެތް ކަމަށް ކުރިން ބުނެފައި ވާނެ ކަމަށާއި އެއީ ޗާގޮސްގެ ސިޔާދަތީ ބާރު ނުވަތަ އެ ރަށްތަކުގެ ސަރަހައްދަށް ބަސް ބުނުމުގެ ބާރު އޮތީ މޮރިޝަސް އަށް ކަމެއް ނުވަތަ އިނގިރޭސި ވިލާތަށް ކަމެއް ކަނޑައެޅިފައި ނެތުމުން ކަމަށެވެ. އެކަމަކު، ރާއްޖޭން ރާއްޖޭން މިގޮތަށް ބުނާތީ، ރާއްޖެ އަކީ އިސްތިއުމާރީ ބާރުތަކަށް ތާއީދުކުރާ ގަައުމެއް ކަމަށް މޮރިޝަސް އިން ސިފަކުރާ ކަމަށާއި އެކަމަކު އެއީ އިންސާފެއް ނޫން ކަމަށް ރިފްއަތު ވިދާޅުވި އެވެ.\nޗާގޮސް އަކީ އައްޑޫގެ ދެކުނުން އޮންނަ، އިނގިރޭސި ވިލާތުގެ ބާރުގެ ދަށުގައި އޮންނަ ހަތް އަތޮޅެއްގެ މައްޗަށް އެކުލެވޭ ރަށްތަކެކެވެ. މި ރަށްތަކުގެ މިލްކުވެރިކަމާ މެދު އިނގިރޭސި ވިލާތާއި މޮރިޝަސްއާ ދެމެދު ވަރަށް ބޮޑަށް އޮންނަނީ މައްސަލަޖެހިފަ އެވެ. އައްޑޫގެ ދެކުނުން ރާއްޖެއާ އެންމެ ގާތުގައި އޮންނަ ޑިއެގޯ ގާސިއާ (ފޯޅަވަހި) އަކީ ވެސް ޗާގޮސްގެ ރަށެކެވެ. އެއީ އިނގިރޭސި ވިލާތުން އެމެރިކާގެ އަސްކަރީ މަރުކަޒެއް ހިންގަން ކުއްޔަށް ދީފައި އޮންނަ ރަށެކެވެ.\nމޮރިޝަސް އާއި އިނގިރޭސި ވިލާތާ ދެމެދު އޮތް މައްސަލައެއް ހައްލުކުރުމަށް، މިކަން [ރާއްޖެ އާއި މޮރިޝަސްގެ ކަނޑުގެ ސަރަހައްދުގެ މައްސަލަ] ޓްރައިބިއުނަލް އަށް ހުށަހަޅައިގެން ކުރިއަށް ގެންދަން ނިންމީތީ ހިތާމަކުރަން. ރާއްޖެ އަށް ވަންނަން ޖެހިފައި މި ވަނީ ރާއްޖެއިން އުފެއްދި މައްސަލައެއްގެ ތެރެއަކަށް ނޫން: އޭޖީ ރިފްއަތު\nއިޓްލޮސް އަށް މައްސަލަ ހުށަހެޅުމުގެ ކުރިން މައްސަލަ ހައްލުކުރުމަށް ދެ ގައުމުން މަސައްކަތްކުރުމަށް ޔޫއެންގެ ކޮންވެންޝަން އޮން ދަ ލޯ އޮފް ދަ ސީން ލާޒިމްކުރާ ކަމަށާއި އެކަމަކު މި އިޖުރާއާއާތު ފުރިހަމަވެފައި ނެތް ކަމަށް ވެސް ރިފްއަތު ވިދާޅުވި އެވެ. އިޓްލޮސް އަށް މައްސަލަ ހުށަހެޅޭނީ ދެ ގައުމުގެ މެދުގައި އޮތް ސަަރަހައްދު ބެހުމާ ގުޅޭ ގޮތުން ދެ ގައުމުން މަޝްވަރާކޮށް އެކަމަށް ބިނާކޮށް ރަނގަޅު ނަތީޖާއެއް ނުފެނިއްޖެ ހިނދެއްގައިކަން މުއާހަދާ އިން އެނގޭ ކަމަށް ރާއްޖޭގެ ފަރާތުން ވަނީ ފާހަގަކޮށްފަ އެވެ.\nޓްރައިބިއުނަލްގައި މިއަދު ކުރިއަށް ގެންގޮސްފައި ވަނީ މޮރިޝަސް އިން ހުށަހަޅާފައިވާ ޝަކުވާއާ ގުޅިގެން ރާއްޖޭން ފާހަގަކުރި އިޖުރާއީ މައްސަލަތައް ހުށަހެޅުމެވެ. ރާއްޖޭން ބުނަމުންދަނީ ޓްރައިބިއުނަލް އަށް މައްސަލަ ހުށަހަޅާފައިވަނީ އިޖުރާއާއާތުތައް ފުރިހަމަނުކޮށް ކަމަށެވެ.\nމީގެކުރިން ރާއްޖެ އިން ގަބޫލްކުރީ، ޗާގޯޒް މައްސަލައަކީ އިނގިރޭސިވިލާތާއި މޮރިޝަސްއާ ދެމެދުގައިވާ މައްސަލައެއްގެ ގޮތުގަ އެވެ. ނަމަވެސް 2010 ގައި "ކޮމިޝަން އޮން ދަ ލިމިޓްސް އޮފް ދަ ކޮންޓިނެންޓަލް ޝެލްފަށް" ރާއްޖޭގެ ކޮންޓިނެންޓަލް ޝެލްފްގެ ސަރަހައްދު ކަނޑައަޅައިދޭން އެދުމުން މޮރިޝަސް އިން ވަނީ އެކަމަށް އިއުތިރާޒްކޮށް އެކަން އދ.ގެ ސެކްރެޓަރީ ޖެނެރަލަށް ހުށަހަޅައިފަ އެވެ. މޮރިޝަސް އިން އިއުތިރާޒްކޮށްފައި ވަނީ ރާއްޖޭގެ ހުށަހެޅުމުގައި ޗާގޯޒްގެ ހާއްސަ އިގްތިސާދީ ސަރަހައްދު ފާހަގަކޮށްފައި ނުވާތީ އާއި ރާއްޖެ އިން ހުށަހެޅި ސަރަހައްދާއި މޮރިޝަސްގެ ކަނޑުގެ ސަރަހައްދާ ފުށުއަރާ ކަަމަށް ބުނެ އެވެ. އެއަށް ފަހު، އައްޑު އަތޮޅާއި ޗާގޯޒްއާ ދެމެދުގައިވާ ކަނޑުގެ ސަރަހައްދާ މެދު ދެ ގައުމުގެ ދެމެދުގައި ވަކި ގޮތަކަށް އެއްބަސްވުމަކަށް އައުމަށް މޮރިޝަސް އިން ވަނީ ރާއްޖެ އަށް ގޮވާލައިފަ އެވެ.\nއދ.ގެ އާންމު މަޖިލީހުން މެއި 23، 2019 ގައި ވަނީ ޗާގޯޒް އައިލެންޑްސް މޮރިޝަސްގެ ސަރަހައްދެއްގެ ގޮތުގައި ކަނޑައަޅަން އދ.ގެ އާއްމު މަޖީލީހުން ފާސްކޮށްފަ އެވެ. އެކަމަކު ރާއްޖޭން ވޯޓު ދިނީ އިނގިރޭސި ވިލާތުގެ ތަނެއްގެ ގޮތުގައި އޮތް އޮތުން ދަމަހައްޓާށެވެ. ރާއްޖޭން ބުނެފައިވަނީ މިގޮތަށް ވޯޓު ދިނީ މޮރިޝަސް އިން ރާއްޖެއާ ދެކޮޅަށް ހުށަހަޅައިގެން އުޅޭ މައްސަލާގައި، ރާއްޖޭން ކަނޑުގެ ސަރަހައްދެއް ރާއްޖެ އަށް ގެއްލިދާނެތީ ކަމަށެވެ.\nއދ.ގެ އާއްމު މަޖިލީހަށް ގަރާރެއް ހުށަހަޅާފައި މިވަނީ، އިންޓަނޭޝަނަލް ކޯޓް އޮފް ޖަސްޓިސް (އައިސީޖޭ) އިން ޗާގޯޒް މައްސަލައިގައި މޮރިޝަސްއާ އެއްކޮޅަށް ލަފައެއް ނެރެފައި ވަނިކޮށެވެ. އދ.ގެ އާއްމު މަޖިލީހަށް ގަރާރެއް މި ހުށަހެޅީ، އެ ކޯޓުގެ ލަފާ ތަންފީޒުކުރަން މެމްބަރު ގައުމުތަކަށް ގޮވާލުމަށެވެ. އައިސީޖޭ އިން ނެރުނު ލަފާގައި ބުނެފައި ވަނީ، މޮރިޝަސްގެ މައްޗަށް އޮތް އިނގިރޭސި އިސްތިއުމާރީ ބާރު ނިމުމަކަށް ގެނައީ ބައިނަލްއަގުވާމީ ގާނޫނާ އެއްގޮތްވާ ގޮތުގެ މަތިން ނޫން ކަމަށެވެ. އެހެންކަމުން މިހާރު ވެސް އިނގިރޭސިވިލާތުގެ ބާރުގެ ދަށުގައި އޮތް ބްރިޓިޝް އިންޑިއަން އޯޝަން އައިލެންޑްސް ދޫކޮށްލުމަށް އައިސީޖޭ އިން ލަފާ ދީފައިވެ އެވެ.\nއިތުރު ލިޔުންތައް ރާއްޖެ-މޮރިޝަސް އެޓާނީ ޖެނެރަލް އިބްރާހިމް ރިފްއަތު، އެޓާނީ ޖެނެރަލް


Flat thah havaalu kurumuge masaiykaiy madhama fashany!\nފްލެޓްތައް ހަވާލުކުރުމުގެ މަސައްކަތް މާދަމާ ފަަށަނީ!\n07 އޭޕްރީލް 2021 - 23:07:54\nހިޔާ ފްލެޓްތަކުގެ ދާއިީމީ ލިސްޓުގައި ހިމެނޭ ފަރާތްތަކުގެ ތެރެއިން ހައްގުވާ ފަރާތްތަކަށް ފްލެޓް ދިނުމުގެ އެއްބަސްވުން ހެދުން ހިމެނޭހެން ހިޔާ ފްލެޓްތައް ހަވާލުކުރުމުގެ މަސައްކަތް މާދަމާ ފަށާނެ ކަމަށް ހައުސިން މިނިސްޓަރު މުހައްމަދު އަސްލަމް ވިދާޅުވެއްޖެ އެވެ.\nމިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަސްލަމް ވިދާޅުވީ، ހިޔާ ފްލެޓްތަކުގެ ގުރުލުމާއި، އެގްރީމަންޓް ހެދުން ހިމެނޭހެން ތަން ހަވާލުކުރުމުގެ މަސައްކަތް މާދަމާ ފަށާނީ ނުކުޅެދުންތެރިކަން ހުންނަ މީހުންގެ ކެޓަގަރީން ކަމަށެވެ.\nމާދަމާ އޮންނާނީ މީގެ ތެރެއިން ގުރުލުމުގެ މަސައްކަތްކަން ފާހަގަކުރައްވާ މިނިސްޓަރު އަސްލަމް ވިދާޅުވީ، އެ މަސައްކަތާއިއެކު މި ހިސާބުން ފްލެޓްތައް ދޫކުރުމުގެ މަސައްކަތް ފަށައިގަތީ ކަމަށާއި، ދާއިމީ ލިސްޓުގައި ހުރި ފަރާތްތަކުގެ ތެރެއިން ފްލެޓްތައް ދޫކުރާނީ އިތުރު މައްސަލައެއް ފާހަގަނުވާ ފަރާތްތަކަަށް ކަމަށެވެ.\n"އެގޮތުން ނުކުޅެދުންތެރިކަން ހުންނަ ފަރާތްތަކުގެ ކެޓަގަރީގައި ހިމެނޭ 12 ފަރާތެއްގެ އިތުރަށް ސާފުކުރަންޖެހޭ ކަންކަން އެބަހުރި، އެއްވެސް ފަރާތްތެއް އަޅުގަނޑުމެން އަދި އުންޏެއް ނުކުރަން ދާއިމީ ިސްޓަކުންނެއް. އަޅުގަނޑުމެން އެ މައުލޫމާތު ސާފުކުރާއިރު ސައްހަ ނޫން މައުލޫމާތެއް ފާހަގަކުރެވިއްޖެނަމަ އަޅުގަނޑުމެން މިދަނީ އެފަދަ ފަރާތްތަކާއި ގުޅާ ކަންކަން ސާފުކުރަމުން" މިނިސްޓަރު އަސްލަމް ވިދާޅުވި އެވެ.


Deepika aa Ranveerge furathama kaiveni kohfi | Fashui Online\nދީޕިކާ އާއި ރަންވީރްގެ ކައިވެނީގެ ފޮޓޯ\nފުރަތަމަ ކައިވެނި، ކުޑަ ގޮތަކަށް - ދީޕިކާއާއި ރަންވީރް ކައިވެނި ކޮށްފި\nބޮލީވުޑްގެ އެންމެ މަގުބޫލް ދެ ތަރިން ކަމަށްވާ ދީޕިކާ ޕަދުކޯން އާއި ރަންވީރް ސިންގް، އިޓަލީގެ ލޭކް ކޯމޯ ގައި މިއަދު އިންޑިއާގެ ސަގާފީ ކައިވެންޏެއް ކޮށްފިއެވެ.\nއިންޑިއާގެ ރިޕޯޓުތަކުން ބުނާ ގޮތުގައި، މިއަދު އަދި މިކުރެވުނީ މިދެތަރިންގެ ފުރަތަމަ ކައިވެންޏެވެ.\n"ކޮންކަނީ ސެރެމޮނީ" ގެ ނަމުން ނަންދީފައިވާ އެޚަފްލާއަކީ އިންޑިއާގެ ބައެއް މީހުން ކައިވެނި ކުރާ ސަގާފީ ގޮތެކެވެ. ރިޕޯޓުތަކުން ހާމަވާ ގޮތުގައި ދީޕިކާ އާއި ރަންވީރް މިއަދު ކައިވެނި ކުރީ އެގޮތަށެވެ.\nގިނަ ބައެއްގެ މަގްބޫލުކަން ހޯދާފައިވާ ދީޕިކާ އާއި ރަންވީރްގެ ލޯބީގެ ގުޅުން ފެށިފައިވަނީ އެދެމީހުން އެކުގައި ކުޅުނު، ސަންޖޭ ލީލާ ބަންސާލީގެ ފިލްމު "ގަލިޔޯކީ ރަސްލީލާ ރާމް-ލީލާ" ފިލްމުގެ ތެރެއިންނެވެ. ރިޕޯޓު ތަކުން ބުނެފައިވާ ގޮތުގައި މިދެތަރިންގެ ދެވަަނަ ކައިވެނި ކުރުމަށް ހަމަޖެހިފައިވަނީ މާދަމާ އެވެ. އެއީ މާދަމާ އަކީ މީގެ ފަސް އަހަރު ކުރިން "ގަލިޔޯކީ ރަސްލީލާ ރާމް-ލީލާ" ފިލްމު ރިލީޒް ކުރެވުނު ދުވަސް ކަމުގައިވާތީ ކަމަށް ވެސް ރިޕޯޓުތަކުން ބުނެފައިވެއެވެ.\nދީޕިކާ އާއި ރަންވީރް އިޓަލީގައި ކައިވެނި ކުރި ކަމުގައި ވިޔަސް، އެދެމީހުންގެ ކައިވެނި ޚަފްލާ ބެންގަލޫރާއި މުމްބައި ގައި ބޭއްވުމަށް ހަމަޖެހިފައިވާ ކަމަށް އިންޑިއާގެ ރިޕޯޓުތަކުން މައުލޫމާތު ދެއެވެ.\nއެދެމީހުންގެ ކައިވެންޏާއި ގުޅިގެން ބޮލީވުޑްގެ ނަން މަޝްހޫރު ޕްރޮޑިއުސަރުންނާއި ޑައިރެކްޓަރުންގެ އިތުރުން ބައެއް އެކްޓަރުން ވެސް ވަނީ އެމީހުންނަށް ތަހުނިޔާ ކިޔާފައެވެ. އޭގެ ތެރޭގައި މަޝްހޫރު ފިލްމް ޕްރޮޑިއުސާ ކަރަން ޖޯހަރް، އެކްޓްރެސް ނިމްރަތު ކޯރް ވެސް ހިމެނެއެވެ.\nދީޕިކާ އާއި ރަންވީރް އެކުގައި ކުޅުނު ފިލްމުތަކުގެ ތެރެއިން "ގަލިޔޯކީ ރަސްލީލާ ރާމް-ލީލާ" އަދި "ބާޖީރާއޯ މަސްތާނީ" އަކީ ގިނަ ބައެއްގެ މަގްބޫލުކަން ވަރަށް ބޮޑަށް ލިބިފައިވާ ދެފިލްމެވެ.\nދެމީހުންގެ މެދުގައި ލޯބީގެ އެއްވެސް ގުޅުމެއް އޮންނަ ކަމަށް މީގެ ކުރިން އެއްބަސްވެފައި ނުވި ނަމަވެސް، މިމަހުގެ 14-17 އާއި ހަމައަށް އެދެމީހުންގެ ކައިވެނި ދެމި އޮންނާނެ ކަމަށާއި އެންމެންގެ ހެޔޮ އެދުންތައް ލިބުމަށް އެދޭ ކަމަށް ބުނެ، ދީޕިކާ އާއި ރަންވީރް ވެސް ވަނީ އެމީހުންގެ އިންސްޓަގްރާމް ގައި އެކަން އިއުލާން ކޮށްފައެވެ.\nދީޕިކާ ޕަދުކޯން ރަންވީރް ސިންގް


Party ge asaas thakah ihuthiraam kuran MDP ge zuvaanun sarukaarah govaalaifi | ThePress\nLast Updated 21:08, 29 July\nޕާޓީގެ އަސާސްތަަކަށް އިހުތިރާމްކުރަން އެމްޑީޕީގެ ޒުވާނުން ސަރުކާރަށް ގޮވާލައިފި\n18 July 2021, 14:01\nއެމްޑީޕީން ބޭއްވި ރެލީއެއް\nނަފްރަތުގެ ބިލާ ދެކޮޅަށް ބަޔަކު ވާހަކަ ދައްކާ އިރު، ދިފާއުގައި ސަރުކާރުން ބަހެއް ނުބުނަނީ އެމްޑީޕީގެ އަސާސްތަކަށް މި ސަރުކާރު އިހްތިރާމް ނުކުރާތީ ކަަމަށް އެމްޑީޕީގެ ޒުވާނުންގެ ހިއްވަރުން ބުނެފިއެވެ.\nއެމްޑީޕީގެ ޒުވާނުންގެ ހިތްވަރުން ބުނީ، ސަރުކާރާއި އިއްތިހާދުވެފައި ވާ ބައެއް ޕާޓީތައް ރުއްސުމުގެ މަގްސަދުގައި އެމްޑީޕީގެ ޒަމާންވީ އުސޫލުތަކާ އަސާސްތައް ބޮލާލައި ނުޖެހުމަށް އެމްޑީޕީގެ ރައީސް, ރައީސް މުހައްމަދު ނަޝީދު ގޮވާލެއްވި ގޮވާލެއްވުމަށް ފުރިހަމައަށް ތާއީދުކުރާ ކަމަށެވެ. އަދި އެ ޕާޓިން އަބަދުވެސް ވަކާލާތު ކުރާ އެންމެ މުހިއްމު އެއް އަސާސަކީ އަނިޔާވެރި ކަމާއި ދެކޮޅުވުން ކަމަށާއި އެކަން ހުއްޓުވަން ސަރުކާރުގެ ފަރާތުން ރައްޔިތުންގެ މަޖިލީހަށް ހުށަހެޅި ނަފްރަތުގެ ބިލު ފާސްކޮށް, ވަކިވަކި ފަރުދުންނާ މެދު ނަފްރަތު އުފެއްދުމަކީ ގާނޫނީ ކުށަކަށް ހަދައިގެން ކަން އެމްޑީޕީގެ ޒުވާނުންގެ ހިއްވަރަށް ސާފުވާ ކަމަށް ބުނެއެވެ.\nއެގޮތުން 2018 ގެ ރިޔާސީ އިންތިހާބުގައި އާއި 2019 ވަނަ އަހަރު ބޭއްވުނު ރައްޔިތުންގެ މަޖިލީހުގެ އިންތިހާބުގައި ވެސް އެމްޑީޕީން ވީ އެންމެ މުހިއްމު އެއް ވައުދަކީ ގޮތް ނޭނގި ގެއްލުވާލައި މަރާލާފައިވާ މީހުންނަށް އިންސާފު ހޯދައިދީ, އެފަދަ އަނިޔާވެރި އަމަލުތައް ރާއްޖޭގައި ތަކުރާރު ވިޔަ ނުދޭން ފިޔަވަޅު އަޅާނެކަމުގެ ވައުދު ކަމަށް އެމްޑީޕީގެ ޒުވާނުންގެ ހިތްވަރުން ބުނެއެވެ. ނޫސްވެރިޔާ އަހްމަދު ރިލްވާން އަބްދުއްالله އާއި ބްލޮގަރު ޔާމީން ރަޝީދު އާއި ދީނީ އިލްމުވެރިޔާ އަދި އުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަނިޔާ ވެރި ގޮތަކަށް މަރާލުމަށް ފަހު، ރައީސް މުހައްމަދު ނަޝީދަށް ދިން ހަމަލާއާ ހަމައަށް ކަންކަން ދިޔައީ, ބަޔަކު ރޭވުންތެރިކަމާ އެކު އެމީހުންގެ ބޮލުގައި ވަކި ލޭބަލްތަކެއް އަޅުވައި މުޖުތަމައުގައި ނަފްރަތު އުފެއްދައިގެން ކަން ސާފުކޮށް ފެންނަން އޮތް ކަމަށް އެ ފަރާތުން ބުނެއެވެ.\nއެމްޑީޕީގެ ވައުދުތަކާއި އެއްގޮތަށް އެފަދަ އަނިޔާވެރި އަމަލުތައް ހުއްޓުވޭނީ ނަފްރަތުގެ ބިލު ފާސްކޮށްގެން ކަމުގައި ދެކޭ ކަމުގައިވީ ނަމަވެސް, ސަރުކާރުގެ އިއްތިހާތުގައި ހިމެނޭ ބައެއް ޕާޓީތަކުން ނުރުހުން ފާޅުކުރިއެވެ. އެ ހިސާބުން އެ ބިލު ސަރުކާރުން ދިފާއު ނުކޮށް މުޖުތަމައުގައި ނަފްރަތު އުފެއްދުން ހުއްޓުވާ އަނިޔާވެރި އަމަލުތަކާއި ދެކޮޅަށް ފިޔަވަޅު އަޅާނެކަމަށް އެމްޑީޕީން ވީ ވައުދު ސަރުކާރުން ހަނދާން ނައްތާލުމަކީ ޕާޓީގެ އަސާސްތަކާ ހިލާފަށް ސަރުކާރުން ނިންމި ނިންމުމެއް ކަމަށް އެމްޑީޕީ ޒުވާނުންގެ ހިއްވަރުން ބުނެއެވެ.\nމިރާއްޖޭގެ ޒުވާނުންގެ މުސްތަގުބަލު ސަލާމަތްކުރެވެން އޮތީ ވަގުތީ ސިޔާސީ މަންފާއަށް ވުރެ ރައްޔިތުންގެ އަސަސީ ހައްގުތައް ހިމާޔަތްކުރުން އިސްކޮށްގެން ކަމަށާއި އެމްޑީޕީން ރައްޔިތުންނަށް ވިއްކި ވައުދުތައް ފުއްދުން އަވަސްކޮށްގެން ކަމަށް އެމްޑީޕީ ޒުވާނުންގެ ހިއްވަރުން ގޮވާލާފައި ވެއެވެ.\nނަޝީދަށް ދިން ޓެރަރިސްޓް ހަމަލާ އިބްރާހިމް މުހައްމަދު ސޯލިހް އެމްޑީޕީ މުހައްމަދު ނަޝީދު ދީނީ މައްސަލަ ސަރުކާރު ސިޔާސީ ސިޔާސީ ޕާޓީ\nއެމްޑީޕީގެ އަސާސްތަކަށް ކޯލިޝަން ސަރުކާރު ވެރިން ޢަމަލު ކުރާކަށް ނުޖެހޭނެ ވަރަށް ވަރަށް ސާފް


ހިރިލަންދޫ ބަނދަރު ބައްތި ޖެހުމަށް ކޯރު ކޮނުމާއި ދަނޑީގެބުޑު އެޅުން\nމިރަށު ބަނދަރު ބައްތި ޖެހުމަށް ކޯރުކޮނުމާއި ބައްތި ދަނޑީގެބުޑު އެޅުމުގެ މަސައްކަތް ކުރަން ބޭނުންވެއްޖެއެވެ. ވީމާ އަމިއްލަ ތަކެތީގައި މިމަސައްކަތް ކޮށް ދިނުމަށް ޝައުގުވެރިވާ ފަރާތްތަކުން ބިޑްހުށަހެޅުމަށް ޢާންމުކޮށް ފުރުޞަތު ހުޅުވާލައިފީމެވެ.\nމިމަސައްކަތުގެ މައުލޫމާތު ހިމެނޭ ބިޑްފޮތް 20 ނޮވެމްބަރ 2019 ވާ ބުދަދުވަހުން ފެށިގެން 25 ނޮވެމްބަރ 2019 ވާ ހޯމަ ދުވަހުގެ ނިޔަލަށް، ރަސްމީބަންދު ނޫން ކޮންމެ ދުވަހެއްގެ ރަސްމީ ގަޑީގައި މިކައުންސިލުން ލިބެން ހުންނާނެއެވެ. ބިޑް ފޮތެއްގެ އަގަކީ -/100 (ސަތޭކަ ރުފިޔާ) އެވެ. އަދި ބިޑްފޮތް ބައްލަވާގަންނަވާ ފަރާތަކުން ތިރީގައި މިދަންނަވާ ތާރީހްތަކަށް ސަމާލުވުމަށް ދަންނަވަމެވެ.


މުސްލިމުން ދުސްތޫރު ކަމުގައިވާ ކީރިތި ޤްރްއާނަކީ ތިމާ އާއި އެއްކޮޅަށްވާ ޙުއްޖަތެއް ކަމުގައި ވޭތޯ ބެލުމަށާއި ތިމާ އާއި ދެކޮޅަށްވާ ޙުއްޖަތެއް ކަމުގައި ނުވެ ވޭތޯ ބެލުމަށް ފަޟީލަތުއްޝައިޚް ޢަލީ ޒާހިރު ބިން ސަޢީދު ޤާސިމް އިލްތިމާސް ކުރައްވައިފިއެވެ.\nޝައިޚް ޢަލީ ޒާހިރު ވިދާޅުވީ އެކަން އެގޮތަށް ވާނީ އެފޮތަށް (ކީރިތި ޤްރްއާނަށް) އަމަލުކުރުމުން ކަމަށެވެ.\nޝައިޚް ޢަލީ ޒާހިރުގެ ބަސްފުޅުން އެނގިގެންދަނީ ކީރިތި ޤްރްއާން ކިތަންމެ ރީތި ރާގުތަކަށް ކިތަންމެ ގިނައިން ކިޔެވި ނަމަވެސް އަދި ކިތަންމެ ގިނައިން ކީރިތި ޤްރްއާނުގެ ވާހަކަ ދެއްކި ނަމަވެސް އެވަރަކުން އަދި ނުފުދޭ ކަމެވެ. އެކަންކަން ކުރުމާއިއެކު ކީރިތި ޤްރްއާނަށް އަމަލުވެސް ކުރަންޖެހޭ ކަމެވެ.\nކީރިތި ޤްރްއާނަށް އަމަލުކުރުމަކީ ﷲ ތަޢާލާ ކީރިތި ޤްރްއާނުގައި އަންގަވާފަދައިން އަމަލުކުރުމެވެ. ﷲ ތަޢާލާ ބާވައިލެއްވެވި ޙުކުމްފުޅުތައް، ހައްދުތައް ތަންފީޒުކުރުމެވެ.\nއެއިގެ ތެރެއިން ތިމާ ބޭނުންވާ ބައި ނަގައި އަމަލުކުރުމާއި ބޭނުން ނުވާ ބައަށް އަމަލު ނުކޮށް ދޫކޮށްލުމަކީ ކީރިތި ޤްރްއާމަށް އަމަލުކުރުން ނޫން ކަމަށާއި މުޅި ކީރިތި ޤްރްއާނަށް ޢަމަލުކުރަންޖެހޭނެ ކަމަށް ދީނީ ޢިލްމުވެރިން ގެންދަވަނީ ވިދާޅުވަމުންނެވެ.\n"ޤްރްއާނަކީ ތިމާ އާ އެއްކޮޅަށްވާ ޙުއްޖަތެއް ކަމުގައި ވޭތޯ ބަލާށެވެ. ދެކޮޅަށްވާ ޙުއްޖަތެއް ކަމުގައި ނުވެ ވޭތޯ ބަލާށެވެ. އެކަން އެގޮތަށް ވާނީ އެފޮތަށް އަމަލުކުރުމުންނެވެ."\nQuran akee thima aa ehkolhah vaa hujjatheh kamuga hedheytho balaasheve. dhekolhah vaa hujjatheh kamuga nuve veytho balaasheve. ekan egothah vaaneeefoih kiyavaa efothah amalu kurumunneve. #Quran_kiyevun #hafthaagetopic\n— Ali Zahir bin Saeed (@alizahirsaeed) September 4, 2018


Roller Coaster dhuvvaigen kidney gai ufedhey hila nahthaalevey - One Online\nވޯލްޓް ޑިސްނީގައި ހުންނަ ބިގް ތަންޑާ މައުންޓެއިން ރައިޑް ރޯލާކޯސްޓަރ -- ފޮޓޯ: ވޯޑް ޕްރެސް\nރޯލާ ކޯސްޓާ ދުއްވައިގެން ކިޑްނީގައި އުފެދޭ ހިލަ ނައްތާލެވޭ\nކިޑްނީގައި ހިލަ އުފެދުން ކަހަލަ ބަލިތަކުގައި ދުވަސްތައް ހޭދަކުރަމުންދާ މީހުން ތީމް ޕާކްތައް ބޭނުން ކުރުމުން ބަލިން ފަސޭހަވުން އަވަސްވާނެ ކަމަށް އެމެރިކާގެ ޕްރޮފެސަރުންތަކެއް ކުރި ދިރާސާއަކުން ދައްކައިފިއެވެ.\nމި ދިރާސާގައި އިސްކޮށް ހަރަކާތްތެރިވި ޕްރޮފެސަރު ޑޭވިޑް ވާޓިންގާ ބުނެފައިވާގޮތުން އެމީހުން މި ދިރާސާ ކުރުމަށް މަގުފަހިވީ އޭނާގެ ބަލިމީހެއްގެ ފަރާތުން ފެނުނު އާދަޔާ ހިލާފު ކަމަކުންނެވެ.\nޕްރޮފެސަރު ޑޭވިޑްގެ މި ބަލިމީހާ ޗުއްޓީ ހޭދަކުރުމަށް ފްލޮރިޑާގެ މަޝްހޫރު ތީމް ޕާކް 'ވޯލްޓް ޑިސްނީ ވޯލްޑް' ގައި ޗުއްޓީ ހޭދަކުރުމަށްފަހު އައިއިރު ކުރިން އޭނާގެ އެއް ކިޑްނީގައި އުފެދިފައި ހުރި ހިލަ ނެއްޓިފައިވާ ކަމަށެވެ. އަދި އޭނާއަށް ބޮޑަށް ލަފާކުރެވެނީ ވޯލްޓް ޑިސްނީގައި ހުންނަ ބިގް ތަންޑާ މައުންޓަން ރައިޑް ކިޔާ ރޯލާކޯސްޓަރއަށް ގިނައިން އެރުމުން ވީ ކަމެއް ކަމަށެވެ.\nޕްރޮފެސަރު ޑޭވިޑް ވަނީ ބަލިމީހާގެ ތަޖުރިބާއަށް ބެލުމަށްފަހު ސިލިކަން ބޭނުންކޮށްގެން ކިޑްނީ ނިޒާމެއް އުފެއްދުމަށްފަހު އާޓިފިޝަލް ކިޑްނީ ހިލައެއް ލައްވައި ޑިސްނީގައި ހުންނަ ބިގް ތަންޑާ މައުންޓަންގައި ދަތުރުތަކެއް ކޮށްފައެވެ. ބިގް ތަންޑާ މައުންޓަން ރައިޑްގައި ދަތުރުކުރާއިރު ކުއްލި ކުއްލިއަށް މައްޗަށް ދިއުމާއި ތިރިއަށް ދިއުމުގެ އިތުރުން ބާރު ދުވެލީގައި ދަތުރުކުރުމުން އެއީ ބުރަބޮޑު ދަތުރަކަށްވާ ކަމަށް އޭނާ ހާމަކުރިއެވެ.\nޕްރޮފެސަރު ޑޭވިޑްގެ ޓީމުން މިކުރި ދިރާސާ ވަރަށް ކާމިޔާބެވެ. މި ދިރާސާއަށް ވަނީ މެޑިސިންގެ ދާއިރާއިން މިއަހަރު 'އައިޖީ ނޯބެލް އެވޯޑް' ލިބިފައެވެ.\nދަތުރު ކުރުމަށާއި ކަރަންޓީންގެ ބޭނުމަށް ރެޕިޑް ޓެސްޓުގެ ނަތީޖާ ބަލައެއް ނުގަންނާނެ: އެޗްޕީއޭ\nއަސާސީ ބޭސްތަކުގެ އަގު ކޮންޓްރޯލް ކުރުން މާޗު މަހަށް ފަސްކޮށްފި\nވެކްސިން ޖެހުމަށްފަހު ކަސްރަތުކުރުން ދުވަސްކޮޅަކަށް މެދުކަނޑައިލުން ރަނގަޅު: ޑރ. ފައިސަލް


Xiaomi Calculator: Dhookolleven Neiy Application eh | Mihaaru\nޝޯމީ މީ ކަލްކިއުލޭޓާ: ޝޯމީ ފޯނުތަކުން ބޭރުވެ، ވާދަވެރިންގެ ފޯނުތަކަށް\nޝޯމީ ކަލްކިއުލޭޓާ: ދޫކޮށްލެވެން ނެތް އެޕްލިކޭޝަނެއް\n04 ސެޕްޓެމްބަރ 2017 - 06:254comments\nޝޯމީ "މީ ކަލްކިއުލޭޓާ"އާ ބެހޭ ގޮތުން ކިޔައިދޭން ހަދައިގެން ވާނެ ވަކި މޮޅެއް އޮތް ކަމަކަށް ނުފެނެ އެވެ. ފޯނަށް އަވަހަށް އަޅާށެވެ. ގޫގުލް ޕްލޭ ސްޓޯރުން ލިބެ އެވެ. މުޅިން ހިލެ އެވެ.\nސްމާޓްފޯން އުފައްދާ ކުންފުނިތަކުން، އެ މީހުންގެ ފޯނުތަކަށް ޚާއްސަ އެޕްލިކޭޝަންތައްް، ގޫގުލް ޕްލޭ ސްޓޯރަށް ލުމަކީ މިހާރަކަށް އައިސް ކުންފުނިތަކުން ކުރާ ވަރަށް ރަނގަޅު ކަމެކެވެ. އެންޑްރޮއިޑް ފޯނުތަކުގައި ބޭނުންކުރެވޭ ގޮތަށް އެޕްލިކޭޝަންތައް ދޫކޮށްލުން، މާކެޓިން އިސްތިހާރަކަށް ވެސް ފުދެ އެވެ.\nޝޯމީ ކަލްކިއުލޭޓާ މި ފަހަރު ޚާއްސަކޮށްފައި ވަނީ އިންޓަނޭޝަނަލް ކަސްޓަމަރުންނަށެވެ. އިނގިރޭސި ކިޔަން އެނގޭ ނަމަ ކޮންމެ މީހަކަށް ވެސް ބޭނުންކުރެވޭ ގޮތަށެވެ. މީ ކަލްކިއުލޭޓަރާ ބެހޭ ގޮތުން ބުނަން އޮތްހައި ވެސް އެއްޗަކީ، މިއީ ބޭނުންކުރަން ވަރަށް ފަސޭހަ އެޕްލިކޭޝަނެއް ކަމަށެވެ.\nMi Calculator - Android Apps on Google Play\nގޫގުލް ޕްލޭ ސްޓޯރުގައި ހުރި ކަލްކިއުލޭޓާ އެޕްލިކޭޝަންތަކަށް ބަލާއިރު، ފަސޭހަތައް ކޮޅުންނުލާހައި ގިނަ ބޭނުންތައް ހިމަނާފައި ހުރި އެޕްލިކޭޝަންތައް ވެސް އެބަ ހުއްޓެވެ. އޭގެ ތެރެއިން ވެސް ޝޯމީ ކަލްކިއުލޭޓާ ފާހަގަކުރެވެނީ ފޯނަށް ލުއި އެޕްލިކޭޝަނެއް ގޮތުގަ އެވެ.\nމީ ކަލްކިއުލޭޓަރުގައި ހުރި ފަސޭހަތައް، ހަތަރު ފާހަގަ ދޫކޮށް ވަނީ އުހަށް އަރާފަ އެވެ. މާ ބޮޑު ކަމަކަށް ނުހަދައި ބޭނުންހިފޭ ގޮތަށް ހުރި ފަސޭހަތަކުގެ ސަބަބުން، މިއީ ކޮންމެހެން ވެސް ފޯނަށް އަޅަން ޖެހޭ އެޕްލިކޭޝަނަކަށް ވެއްޖެ އެވެ. އަޖުމަބަލާލަން ބުނަމެވެ.\nއިތުރު ލިޔުންތައް ގޫގްލް އެންޑްރޮއިޑް އެންޑްރޮއިޑް އެޕްލިކޭޝަން ސްޓޯރު


Jazeeraa Raajje tha? Noonee Corporate Raajje tha?\nޖަޒީރާ ރާއްޖެ ކޮންސެޕްޓުގެ ޕޯސްޓަރެއް--\n30 ޖުލައި 2019 1 ކޮމެންޓް\nޖަޒީރާ ރާއްޖެތަ؟ ނޫނީ ކޯޕަރޭޓް ރާއްޖެތަ؟\nޖަޒީރާ ރާއްޖެ އަކީ ވަރަށް ހިތްގައިމު ވިސްނުމެކެވެ. އެހެން ބުނުމުން ސިފަވަނީ ރައްޔިތު މީހާ އަމިއްލަ ރަށުގެ ހުދު ދޮންވެލި ގަނޑުގައި، އަމިއްލަ ގޭގެ ތަނަވަސް ގޯތި ތެރޭގައި ހަމަޖެހިލައިގެން ދިރިއުޅޭ މަންޒަރެވެ. ޖަޒީރާ ރާއްޖެ އަށް އިތުރު ފުރިހަމަ ކަމެއް އަންނަނީ ޖީބަށް ވަންނަ ފައިސާ އިތުރުވާނެ ކަމުގެ ވައުދާ އެކުގަ އެވެ.\nއެކަމަކު ބައެއް މީހުންނަށް ޖަޒީރާ ރާއްޖެ ސިފަވަނީ މުޅިން ތަފާތު ގޮތަކަށެވެ. އެއީ މާލެ އާއި ވިލިމާލެ އާއި ގުޅީފަޅު ގުޅާލާ ބްރިޖެވެ. މާލެ ސަރަހައްދަށް އިތުރަށް މީހުން ގިނަ ކުރުމެވެ. ރަށު ފަތުރުވެރިކަމަށް ލޯކަލް ކައުންސިލަށް ބާރު ދިނުމުގެ ބަދަލުގައި ބީލަމުގެ އުސޫލުން މަހުޖަނުންނަށް ރައްޔިތުމީހާގެ އަގުހުރި ބިންކޮޅު ދިނުމެވެ.\nމިއީ އިންސާނުންނަކީ ތަފާތު ބަޔަކަށް ވުމުން ނިކުތް މައްސަލައަކަށް ވެދާނެ އެވެ. ތަފާތު މީހުންނަށް ވިސްނޭނީ ތަފާތުކޮށެވެ. ސިފަވާނީ ވެސް ތަފާތުކޮށެވެ. ކޮންމެ ގޮތަކަށް ޖަޒީރާ ރާއްޖެ ސިފަ ވިޔަސް، ދެރައީ ރައްޔިތުމީހާގެ ޖީބު ފުރޭނެ ކަމަށް ބުނެ، މަހުޖަނުންގެ ޖީބު ފުރޭނެ ފަދަ ނިންމުންތައް ނިންމާތަން ފެންނާތީ އެވެ.\nމިއީ ހަމައެކަނި އަޅުގަނޑުގެ ހިޔާލެއް ނޫނެވެ. އަޅުގަނޑާއި ވާހަކަދެއްކި އެތައް ބަޔެއްގެ ހިޔާލެވެ. ސޯޝަލް މީޑިއާގައި ލޯ ހިންގާލިޔަސް، ހަމަ މި ހިޔާލު ފާޅުކޮށްފައިވާ އެތައް ދިވެހިންނެއް ފެންނާނެ އެވެ. ދެރައެއް ނޫން ހެއްޔެވެ؟ އެންމެން ވޯޓު ދިނީ އުއްމީދީ ޖަޒީރާ ރާއްޖެ އަށެވެ. އެކަމަކު އަދި މި ލިބެނީ ކޯޕަރޭޓް ރާއްޖެ އެވެ.\nLadies&gentlemen, this coalition govt headed by Prez @ibusolih is not working towardsadecentralized Maldives. Tonight they confirmed they r going against the principles of #JazeeraRaajje n #Agenda19 used for votes. It’samahujan govt. Shame on u govt authoritarians @anuahsa. https://t.co/rysq2TXMgh— ifham #AGENDA19 (@ifhamu) July 29, 2019\n"ރައީސް އިބްރާހިމް މުހައްމަދު ސޯލިހު އިސްވެ ހުންނަވާ ހިންގާ ކޯލިޝަނު ސަރުކާރުން މި ދަނީ ލާމަރުކަޒީ ރާއްޖެއަކަށް ނޫން. މިރޭ އެމީހުން އެކަން ޔަގީންކޮށްދީފި. އެ މަސައްކަތް ކުރަނީ ޖަޒީރާ ރާއްޖޭގެ އުސޫލުތަކާއި ދެކޮޅަށް އަދި އެޖެންޑާ 19 ބޭނުން ކުރީ ވޯޓު ހޯދަން،" މީހަކު ބުނެފައި ވެއެވެ.\nBeelan usoolun rashuge enme reethi binkolhu vikkaaleema rashu jeebah dolaru boakoh vannaane.\nMagey fookolhu.— Junayd (@mjunayd) July 29, 2019\n"ބީލަން އުސޫލުން ރަށުގެ އެންމެ ރީތި ބިންކޮޅު ވިއްކާލީމާ ރަށު ޖީބަށް ޑޮލަރު ބޯކޮށް ވަންނާނެ،" އެހެން މީހަކު މަލާމާތަށް ބުނެފައި ވެއެވެ.\nVirus aa gulhigen balin salaamaiy veveynee https://t.co/FBZZxXnmhp— rotary club member (@glutenHaver) July 29, 2019\nhallo mr. raees @ibusolih , aharun rashun aharun boahiyaavahi kollan jifuti gandeh alhaalaane binkolheh nulibegen ulhenikoh aharun rashun tourism ah bin dhookuran thibeyfulhaa ah nimmenee kihineh? viyafaari verin foobudun enburemun thiyaa ulhenee kiyekey hithah araigen? https://t.co/qfl41iLwQg— Mohamed Jameel (@SincorrectJ) July 29, 2019\n"އަހަރުމެން ރަށުން ބޯހިޔާވަހިކޮށްލަން ޖިފުޓި ގަނޑެއް އަޅާލާނެ ބިންކޮޅެއް، ނުލިބިގެން އުޅެނިކޮށް އަހަރުން ރަށުން ޓޫރިޒަމަށް ބިން ދޫކުރަން ތިބޭފުޅާ އަށް ނިންމެނީ ކިހިނެއް؟،" އިތުރު މީހަކު ބުނެފައި ވެއެވެ.\nBeelan usoolun bindhookureema rashu fathuru vaanee mahujanu fathurakah. Rashu rayyithun vaanee alhuvethi. Rahvehin prioritize kuraane gothe explain to me please. https://t.co/dQaJRHiaVG— Ahmed Shamil (@bihsha) July 29, 2019\nMi binthah dhookureven vaanee council meduverikoh\nCouncilga egaabilkan neiynama Sarukaarun eheetherive dhineema nimunee\nSarukaarun councilge zinmaa adhaakuraakah nujehey— Nasrulla Hussain (@nhusse1n) July 29, 2019\nޖަޒީރާ ހޮޅުއަށި ވިޔަފާރި ރައީސް ޞާލިޙް ފަތުރުވެރިކަން ސަރުކާރު\nނޫން.. ކިޔަންވީ ސިހުރު ރާއްޖެއޭ ކަރަޕްޓު ރާއްޖެ..ހަސަދަ ރާއްޖެ.. ސަދޫމް ރާއްޖެ.. ކުޅީގެ ރާއްޖެ.. ސޭކު ރާއްޖެ.. ވަހުޝީ ރާއްޖެ.. ޑުރަގު ރާއްޖެ..


އިންތިޚާބުގެ ލަސްކަމާއެކު އިތުރު 13 ކެނޑިޑޭޓުންގެ ނަން އަނބުރާ...\nއިތުރު 13 ކެނޑިޑޭޓުން ނަން އަނބުރާ ގެންދިއުން\nއިންތިޚާބުގެ ލަސްކަމާއެކު އިތުރު 13 ކެނޑިޑޭޓުންގެ ނަން އަނބުރާ ގެންގޮސްފި\nނަން އަނބުރާ ގެންދާ ކެނޑިޑޭޓުންގެ ތެރޭގައި އެމްޑީޕީގެ ކެނޑިޑޭޓުންގެ އަދަދު ދަނީ އިތުރުވަމުން\nއަންހެނުންގެ ތަރައްގީ އަށް މަސައްކަތްކުރާ ކޮމިޓީގެ އިންތިހާބަށް ކުރިމަތިލާފައިވާ5ކެނޑިޑޭޓުން ނަން އަނބުރާ ވަނީ ގެންގޮސްފައި\nމިފަހަރު ލޯކަލް ކައުންސިލް އިންތިހާބުން އިތުރު 8 ފަރާތެއްގެ ނަން އަނބުރާ ވަނީ ގެންގޮސްފައި\n15 ޖެނުއަރީ 2021 | ހުކުރު 12:44\nއިލެކްޝަންސް ކޮމިޝަންސްގެ އޮފީސް\nއިންތިޚާބުގެ ލަސްކަމާއެކު އިތުރު 13 ކެނޑިޑޭޓުންގެ ނަން އަނބުރާ ގެންގޮސްފިއެވެ.\nއެގޮތުން މިފަހަރު ލޯކަލް ކައުންސިލް އިންތިހާބުން 8 ފަރާތެއްގެ ނަން އަނބުރާ ގެންގޮސްފައިވާއިރު، އަންހެނުންގެ ތަރައްގީ އަށް މަސައްކަތްކުރާ ކޮމިޓީގެ އިންތިހާބަށް ކުރިމަތިލާފައިވާ5ކެނޑިޑޭޓުން ވަނީ ނަން އަނބުރާ ގެންގޮސްފައެވެ.\nލޯކަލް ކައުންސިލް އިންތިހާބުން ނަން އަނބުރާ ގެންގޮސްފައިވާ 8 ކެނޑިޑޭޓުންގެ ތެރޭގައި ހިމެނެނީ، ވެރިކަން ކުރާ މައި ޕާޓީ އެމްޑީޕީގެ5މެމްބަރުންނާއި، އިދިކޮޅު ޕީޕީއެމްގެ މެމްބަރަކާއި ޖުމްހޫރީ ޕާޓީގެ މެންބަރަކާއި، އަމިއްލަގޮތުން ކުރިމަތިލާފައިވާ މެންބަރެކެވެ. އަންހެނުންގެ ތަރައްގީ އަށް މަސައްކަތްކުރާ ކޮމިޓީގެ އިންތިހާބަށް ކުރިމަތިލާފައިވާ5ކެނޑިޑޭޓުން ތެރޭގައި ހިމެނެނީ، އެމްޑީޕީގެ3މެމްބަރުންނާއި އަމިއްލަގޮތުން ކުރިމަތިލާފައިވާ ދެ މެންބަރުންނެވެ.\nއިންތިޚާބުގައި ވާދަކުރަން ނިންމާފައިވާ ގިނަ މެމްބަރުންތަކެއް އަނބުރާ ނަން ގެންދަމުންދާތީ، ކައުންސިލް އިންތިހާބުގައި ވާދަކުރައްވާ ކެންޑިޑޭޓުން ނަން އަނބުރާ ނުގެންދެވުމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވަނީ މީގެ ކުރިން އިލްތިމާސް ކުރައްވާފައެވެ. ރައީސް ނަޝީދު ވިދާޅުވީ ކައުންސިލް އިންތިހާބުން މިހާރު ވަރަށް ގިނަ ކެނޑިޑޭޓުން ނަން އަބުރާ ގެންދަވަމުންގެންދާކަމަށެވެ. އަދި އެކަމާއިމެދު ކަންބޮޑުވެވަޑައިގަންނަވާކަމަށް ރައީސް ނަޝީދު ވިދާޅުވި އެވެ. ރައީސް ނަޝީދު މިފަދައިން ވިދާޅުވެފައިވާއިރު ނަން އަނބުރާ ގެންދިޔަ ކެނޑިޑޭޓުންގެ ތެރޭގައި ގިނައީ އެމްޑީޕީގެ ކެންޑިޑޭޓުންނެވެ.\nލޯކަލް ކައުންސިލު އިންތިޚާބު އަވަހަށް ބޭއްވުމަށްޓަކައި ކައުންސިލްތަކުގެ އިންތިޚާބުގެ ހާއްސަ ޤާނޫނު 2020 އަށް އިސްލާހު ގެނައުމުގެ ބިލަށް ބަހުސްކުރުން މިމަހުގެ 17 ވަނަ ދުވަހަށް ވަނީ އެޖެންޑާކޮށްފައެވެ. ކޮވިޑް-19 ގެ ބަލިމަޑުކަމާއި ގުޅިގެން އިންތިޚާބު ފަސްކުރީ ހާއްސަ ޤާނޫނެއްގެ ދަށުން މި އަހަރުގެ މެއި މަހުގެ ނުވަވަނަ ދުވަހަކީ އިންތިޚާބު ބޭއްވުމަށް ކަނޑައެޅޭނެ އެންމެ ފަހު ތާރީޚު ކަމަށް ބަޔާން ކުރުމަށްފަހުގައެވެ.


Euro 2020 | Mihaaru\nޔޫރޯ 2020: ތައާރަފެއް\nޕެރިސް، ފްރާންސް: ޖުލައި 10، 2016: ޔޫރޯ ފުޓްބޯޅަ މުބާރާތުގެ ފައިނަލް މެޗުގައި ފްރާންސް އާއި ޕޯޗުގަލް ބައްދަލުކުރި މެޗުން ޕޯޗުގަލް މޮޅުވެ، ޔޫރޯގެ ތަށި ޕޯޗުގަލް ޓީމުން އުފުލާލަނީ.-- ފޮޓޯ: އޭއެފްޕީ\n10 ޖޫން 2021 - 13:53\nމިއީ މިދިޔަ އަހަރުގެ ޖޫން 12 އިން ޖުލައި 12 އަށް ތާވަލްކުރި ޔޫރޯ މުބާރާތެވެ. ކޮންމެ ހަތަރު އަހަރަކުން އެއް ފަހަރު ބާއްވާ މުބާރާތް ފަސްކުރަން ޖެހުނީ މުޅި ދުނިޔޭގައި އަދި ޚާއްސަކޮށް ޔޫރަޕުގައި ކޮވިޑް ބަލިމަޑުކަން ފެތުރުމުންނެވެ. ޔޫރަޕުގެ 16 ވަނަ މުބާރާތް އަލުން ޝެޑިއުލްކޮށްފައި ވަނީ މި އަހަރުގެ ޖޫން 11 އިން ޖުލައި 11 އަށެވެ.\nކޮވިޑުގެ ސަބަބުން ޔޫރަޕުގެ ގައުމުތަކުގެ ޕަބްލިކް ޚިދުމަތްތަކަށް ދަތިވުމުގެ އިތުރުން ސަސްޕެންޑްކުރަން ޖެހުނު ޑޮމެސްޓިކް ލީގުތައް ނިންމަން ޖެހުމަކީ ވެސް ޔޫރޯ 2020 ފަސްކުރަން ޖެހުނު ސަބަބެކެވެ. މުބާރާތް ފަސްކުރިކަން އިއުލާންކުރީ މާޗް 17، 2020 ގަ އެވެ. ޔޫރޯ މުބާރާތް އެއް އަހަރަށް ލަސްވުމާ ގުޅިގެން ފީފާ އިންޓަނޭޝަނަލް މެޗު ކަލަންޑަރަށް ބަދަލު އައިކަން ބިއުރޯ އޮފް ދަ ފީފާ ކައުންސިލުން އޭގެ އެއް ދުވަސް ފަހުން އެޕްރޫވްކުރި އެވެ. މި އަހަރުގެ ޖޫން އަދި ޖުލައިގައި ކުޅުމަށް ޝެޑިއުލްކޮށްފައިވާ ފީފާ ކްލަބް ވޯލްޑް ކަޕް ވަނީ ފަސްކޮށްފަ އެވެ. މި އަހަރު ކުޅުނު ނަމަވެސް މުބާރާތުގެ ނަމަކީ "ޔުއެފާ ޔޫރޯ 2020" އެވެ. ޔުއެފާ އިން އެ ގޮތަށް ނިންމާފައި ވަނީ އެޕްރީލް 23، 2020 ގަ އެވެ.\nމި އަހަރުގެ މުބާރާތް 13 ސިޓީއެއްގައި ބާއްވަން ޝެޑިއުލްކުރި ނަމަވެސް ފަހުން ވަނީ ދެ ސިޓީ އުނިކޮށްފަ އެވެ. ބްރެސަލްސް ވަކިކުރަން ޖެހުނީ ސްޓޭޑިއަމްގެ މަސައްކަތް ލަސްވުމުންނެވެ. ޔުއެފާގެ އެގްޒެކެޓިވް ކޮމިޓީން އެ ނިންމުން ނިންމާފައި ވަނީ ޑިސެމްބަރު 7، 2017 ގަ އެވެ. ބްރެސަލްސްގައި ކުޅެން ހަމަޖެއްސި ހަތަރު މެޗު (ގްރޫޕް ސްޓޭޖުގެ ތިން މެޗާއި ދެ ވަނަ ބުރުގެ އެއް މެޗު) ވަނީ ލަންޑަންގެ ވެމްބްލީ ސްޓޭޑިއަމަށް ބަދަލުކޮށްފަ އެވެ. މި އަހަރުގެ އެޕްރީލް މަހު ޑަބްލިން ވަކިކުރީ ސަޕޯޓަރުން މެޗުތަކަށް ވައްދާނެކަމުގެ ގެރެންޓީ ނެތުމުންނެވެ. ޑަބްލިންގައި ކުޅެން ހަމަޖެއްސި ހަތަރު މެޗުގެ ތެރޭން ގްރޫޕް ސްޓޭޖުގެ ތިން މެޗު ބަދަލުކުރީ ސެއިންޓް ޕީޓާސްބާގުގެ ކްރެސްޓޯވްސްކީ ސްޓޭޑިއަމަށެވެ. ދެ ވަނަ ބުރުގެ މެޗު ކުޅޭނީ ވެމްބްލީގަ އެވެ. ސްޕޭނުން ވެސް ވަނީ ބިލްބާއޯގެ ބަދަލުގައި ސެވިއްޔާ އަށް މެޗުތައް ބަދަލުކޮށްފަ އެވެ. ގިނަ ސިޓީތަކެއްގައި މުބާރާތް ބޭއްވުމަކީ ޔުއެފާގެ ކުރީގެ ރައީސް މިޝޭލް ޕްލެޓިނީގެ ޚިޔާލެކެވެ. ގިނަ ސިޓީތަކެއްގައި މުބާރާތް ބާއްވާނެކަން ޔުއެފާ އިން އިއުލާންކުރީ ޑިސެމްބަރު 6، 2012 ގަ އެވެ.\nސްޓޭޑިއަމްތައް ފަޅަށް ބާއްވައިގެން ޔޫރޯގެ މެޗުތައް ނުކުޅެވޭނެކަމަށް ޔޫއެފާ އިން ވަނީމ ނިންމައިފަ އެވެ.\nޔޫރަޕިއަން ޗެމްޕިއަންޝިޕްގައި މި އަހަރު ފުރަތަމަ ފަހަރަށް ވީޑިއޯ އެސިސްޓެންޓް ރެފްރީ (ވީއޭއާރް) ބޭނުންކުރާނެ އެވެ.\nމި އަހަރުގެ މުބާރާތުގައި ވާދަކުރާ 24 ޓީމުގެ ތެރޭން 19 ޓީމަކީ ޔޫރޯ 2016 ގައި ވެސް ވާދަކުރި ޓީމުތަކެވެ. އޭގެ ތެރޭގައި ކޮލިފައިން 10 މެޗުން މޮޅުވި އިޓަލީ އާއި ބެލްޖިއަމް އަދި އެންމެ ފަހުގެ ޔޫރަޕުގެ ޗެމްޕިއަން ޕޯޗުގަލް އާއި ދުނިޔޭގެ ޗެމްޕިއަން ފްރާންސް ހިމެނެ އެވެ. ޖަރުމަނުން ވަނީ ރެކޯޑް އަދަދެއް ކަމަށްވާ 13 ވަނަ ފަހަރަށް ޔޫރަޕުގެ މުބާރާތަށް ކޮލިފައިވެފަ އެވެ. ފިންލޭންޑާއި ނޯތު މެސެޑޯނިއާ މި އަހަރު ކޮލިފައި ވަނީ މުބާރާތަށް އަލަށެވެ.\nކޮވިޑް-19 އާ ގުޅިގެން ޚާއްސަ ގަވާއިދުތަކެއް\nކޮވިޑް-19 އާ ގުޅިގެން ޔޫރޯ ފުޓުބޯޅަ މުބާރާތުގެ ގަވާއިދުތަކަށް ބައެއް ބަދަލު ޔުއެފާގެ އެގްޒެކެޓިވް ކޮމިޓީން މެއި 4، 2021 ގައި ގެނަ އެވެ. އޭގެ ތެރޭގައި:\n* ކޮވިޑަށް ޕޮޒިޓިވްވުމުގެ ސަބަބުން ޓީމެއްގެ ކުޅުންތެރިންތަކެއް ކަރަންޓީންވާން ނުވަތަ އައިސޮލޭޓްވާން ނޭޝަނަލް ހެލްތު އޮފިޝަލުން އެންގި ނަމަވެސް 13 ކުޅުންތެރިން ހަމަވާނަމަ އެ މެޗެއް ކުޅޭނެ އެވެ. އޭގެ ތެރޭގައި މަދުވެގެން އެއް ގޯލްކީޕަރު ހިމަނަން ޖެހޭނެ އެވެ.\n* ކޮވިޑަށް ޕޮޒިޓިވްވުމުގެ ސަބަބުން މެޗު ކުޅެން ބޭނުންވާ އަދަދަށް ކުޅުންތެެރިން ހަމަނުވެއްޖެ ނަމަ ކުރިއަށް އޮތް 48 ގަޑިއިރުތެރޭގައި އެ މެޗެއް ޔުއެފާ އިން އަލުން ރިޝެޑިއުލް ކުރާނެ އެވެ.\n* އެ މެޗެއް ރިޝެޑިއުލް ނުކުރެވިއްޖެ ނަމަ މެޗަކާ މެދު ގޮތެއް ނިންމާނީ ޔުއެފާ ކޮންޓްރޯލް، އެތިކްސް އެންޑް ޑިސިޕްލިނަރީ ބޮޑީންނެވެ. އެ ޓީމެއްގެ ސަބަބުން މެޗު ކުޅެން ހުރަސް އެޅުނު ޓީމެއް 3-0 އިން ބަލިވީ ކަމަށް ނިންމާނެ އެވެ.\n* ކޮވިޑަށް ޕޮޒިޓިވްވުމުގެ ސަބަބުން ރެފްރީންގެ ޓީމަށް ބަދަލު ގެންނަން ޖެހިއްޖެ ނަމަ، އެ ރެފްރީންގެ ޓީމު ނިސްބަތްވާ ގައުމުގެ ރެފްރީން ޔުއެފާ އިން ހަމަޖައްސާނެ އެވެ.\nކޮވިޑް-19 އާ ގުޅިގެން ޓީމުތަކުގެ ސްކޮޑުގެ ސައިޒަށް ވެސް ވަނީ މި ފަހަރު ބަދަލު ގެނެސްފަ އެވެ. ދެހާސް ހަތަރު ވަނަ އަހަރުގެ ފަހުން ޔޫރަޕިއަން ޗެމްޕިއަންޝިޕްގައި ވާދަކުރާ 23 ކުޅުންތެރިންގެ ސްކޮޑް މި ފަހަރު ވަނީ 26 އަށް އިތުރުކޮށްފަ އެވެ. އެކަމަކު ކޮންމެ މެޗެއްގެ ޝީޓްގައި ހިމެނޭނީ 23 ކުޅުންތެރިންނެވެ. ކޮންމެ ޓީމެއްގައި ވެސް ތިން ގޯލް ކީޕަރުން ހިމަނަން ޖެހޭނެ އެވެ. ޖޫން 1 ވަނަ ދުވަހު ލިސްޓް ހުށަހެޅި ނަމަވެސް ފުރަތަމަ މެޗުގެ ކުރިން ކުޅުންތެރިއަކަށް ނުކުޅެވޭ ވަރަށް އަނިޔާވެއްޖެ ނަމަ އެ ކުޅުންތެރިއެއްގެ ބަދަލުގައި އެހެން ކުޅުންތެރިއަކު އިތުރު ކުރެވޭނެ އެވެ. ނަމަވެސް ފުރަތަމަ މެޗަށް ފަހު ވެސް ގޯލްކީޕަރަކަށް އަނިޔާވެއްޖެ ނަމަ ބަދަލު ކުރެވޭނެ އެވެ.\nމުބާރާތަށް ޔުއެފާ އިން ވަނީ ރެފްރީންގެ 19 ޓީމެއް ހަމަޖައްސައިފަ އެވެ. އޭގެ އިތުރުން ވަނީ 22 ވީޑިއޯ މެޗު އޮފިޝަލުންނާއި ސަޕޯޓް މެޗު އޮފިޝަލުންގެ ގޮތުގައި 12 ފަރާތެއް ހަމަޖައްސައިފަ އެވެ.\nޕެރިސް، ފްރާންސް: ޖުލައި 10، 2016: ޔޫރޯ ފުޓްބޯޅަ މުބާރާތުގެ ފައިނަލް މެޗުގައި ފްރާންސް އާއި ޕޯޗުގަލް ބައްދަލުކުރި މެޗުން ޕޯޗުގަލް މޮޅުވެ، ޔޫރޯގެ ތަށި ޕޯޗުގަލް ޓީމުގެ ކެޕްޓަން ކްރިސްޓިއާނޯ ރޮނާލްޑޯ އުފުލާލަނީ.-- ފޮޓޯ: އޭއެފްޕީ\nޔޫރޯ 2020 ގެ ފައިސާގެ އިނާމު ކަނޑައަޅާފައި ވަނީ ފެބްރުއަރީ 2018 ގަ އެވެ. މުބާރާތުގައި ވާދަކުރާ 24 ޓީމުގެ ތެރޭން ކޮންމެ ޓީމަކަށް 9.25 މިލިއަން ޔޫރޯ ލިބޭނެ އެވެ. މުބާރާތުގެ ޗެމްޕިއަން ޓީމަށް 34 މިލިއަން ޔޫރޯގެ ފައިސާގެ އިނާމު ލިބޭނެ އެވެ. ގްރޫޕް ސްޓޭޖުގައި މޮޅުވާ ކޮންމެ މެޗަކަށް 1.5 މިލިއަން ޔޫރޯ އަދި އެއްވަރު ވެއްޖެ ނަމަ 750،000 ޔޫރޯ ލިބޭނެ އެވެ. ދެ ވަނަ ބުރުގައި ވާދަކުރާ ސޯޅަ ޓީމުގެ ތެރޭން ކޮންމެ ޓީމަކަށް ދެ މިލިއަން ޔޫރޯ އަދި ކުއާޓާ ފައިނަލަށް ދަތުރުކޮށްފި ނަމަ 3.25 މިލިއަން ޔޫރޯ ލިބޭނެ އެވެ. ސެމީ ފައިނަލަށް ހިނގައްޖެ ނަމަ ފަސް މިލިއަން ޔޫރޯ އަދި މުބާރާތުގެ ދެ ވަނަ ހޯދާ ޓީމަކަށް ހަތް މިލިއަން ޔޫރޯ ލިބޭނެ އެވެ. ޗެމްޕިއަން ޓީމަށް 10 މިލިއަން ޔޫރޯ ދޭން ވަނީ ހަމަޖައްސައިފަ އެވެ.\nހަސަން އާމިރު މި ލިޔުމުގައި ޔުވެންޓަސްގެ ކަހަލަ ބޮޑެތި ކުލަބުތަކުން މިފަހަރުގެ މުބާރާތް ބޭއްވުމަށް ދިން އެއްބާރުލުން ފާހަނގަކޮށްލިނަމަ ވަރަށް ފުރިހަމަވީސް. ފަރުދާގެ ފުރަގަހުގައި ހިނގާ މިކަހަލަ ކަންކަން އެންމެންނަށް ނޭނގުނަސް ޖާނަލިސްޓުންނަށް އިނގެން ޖެހޭ. ވ.ވެދުން. #ފޯޒާޔުވޭ #ފޯޒާޔުވޭ\nކަލޭ ވަގުނަން ބޭނުންކޮށްގެން ތިކުރާ ހިތްވަރަށް ސާބަސް ޓެއިލް ކާވް.\nއަމިއްލަ އަށް ކޮމެންޓު ކޮށްފަ ލައިކު ނުދިބުނީމަ ދެން ކޮން ބޭކާރު އަނގަ އެއް ތަޅާކަށް\nކޮބާ މިތަނަނުން އަސްލު ރަދީފް އަކީ ،މަށަށް ހީވަނީ މި ދޭތިވެސް މި ފޭކްހެން


އިސްލާމީ ތަރުބިއްޔަތުގެ ޢިލްމު5 – ޒުހުދުވެރިކަމާ ބެހޭ ފޮތްތައް – shafiu.mv\nއިސްލާމީ ތަރުބިއްޔަތުގެ ޢިލްމު5 – ޒުހުދުވެރިކަމާ ބެހޭ ފޮތްތައް\nApril 30, 2021 މުޙައްމަދު ޝާފިޢު\nޒުހުދުވެރިކަމާ ބެހޭ ފޮތްތައް\n1- ކިތާބުއް ޒުހުދި – އިބްނުލް މުބާރަކު (އަވަހާރަވީ 181ހ)\n2- ކިތާބުއް ޒުހުދި – ވަކީޢު ބިން ޖައްރާޙު (129ހ ން 197ހ)\n3- ކިތާބުއް ޒުހުދި – އަޙްމަދު ބިން ޙަންބަލް (164ހ ން 241)\n4- ކިތާބުއް ޒުހުދި – ހަންނާދު ބިން އައްސައްރީ އަލްކޫފީ (152ހ ން 243ހ)\nބަޔާންވެދިޔަ މުޞައްނަފާތުތަކާއި އަދި މި މައުޟޫގައި ލިޔެފައިވާ އެހެން ފޮތްތަކަށް ބަލާއިރު ތަރުބިއްޔަތުގެ ޢިލްމަށް ސަލަފުން ދެއްވި އަހަންމިއްޔަތުކަމުގެ ބޮޑުކަން ހާމަވެއެވެ. އިސްލާމީ ޢިލްމުތަކުގެ ތެރޭގައި ތަރުބިއްޔަތުގެ ޢިލްމުގެ ވަރަށް ބޮޑު ބައެއް ހިމެނެއެވެ. ބައެއް މީހުންނަށް ހީވެފައިވާ ގޮތަށް ތަރުބިއްޔަތުގެ ޢިލްމަކީ މުސްލިމުން ގުރީކުގެ ފިލޯސަފަރުންގެ ކިބައިން އިސްލާމްދީނަށް ވަން އެއްޗެއް ނޫންކަން އަދި އެ ޢިލްމަކީ އެމީހުންގެ ކިބައިން ނެގިއެއްޗެއް ނޫންކަން މިކަންކަމުން ވަރަށް ސާފުކޮށް އަހަރެމެންނަށް އެނގިގެން އެބަދެއެވެ.\nތަރުބިއްޔަތުގެ މައިދާނުގައި ބޭނުންކުރެވޭ ބައެއް ހުޅަނގުގެ ފޮތްތައް ތަރުޖަމާކޮށްފައި ވުމަކީ އަދި އެޢިލްމަކީ އެމީހުންނަށް ނިޞްބަތްވާ އެއްޗެއްކަމަށް ޤަބޫލުކުރަންޖެހޭ އަދި ބުނަންޖެހޭ ސަބަބެއް ނޫނެވެ. އަދި އެއީ ފަހުގެ ޢިލްމެއްކަމަށްވެސް މިކަމުން ދަލާލަތެއް ނުކުރެއެވެ. އަދި ހަމައެހެންމެ ޞައްޙަ ތަރުބަވީ ޢިލްމާއި، ބޭރުން އެތެރެކުރެވިފައިވާ ތަރުބަވީ ބައެއް ފިކުރުތަކުގެ ތަފާތު ހުރިކަންވެސް ފާހަގަކޮށްލަން ޖެހެއެވެ. މިހާރަށް ބަލާފައި ކުރީގެ މި ކަންކަން ހަނދާން ނައްތާލާފައި، އަހަރެމެންގެ އުންމަތް ތަރުބިއްޔަތުގެ މައިދާނުގައި ކޮށްފައިވާ ބުރަ މަސައްކަތާއި ވެފައިވާ މަތިވެރި ޤުރުބާނީ ހަނދާންނައްތާލައިގެން ނުވާނެއެވެ.\nތަރުބިއްޔަތުގެ ޢިލްމުގެ ތެރެއަށް އެކި އެކި ޢިލްމުތަކާއި މުޖުތަމަޢުތަކާއި މަންހަޖުތަކުގެ އަސަރުކުރުމަކީ ނުވެ ނުދާނެކަމެކެވެ. ޢައްބާސީ ދައުލަތުގެ ދުވަސްވަރު ކުރެވުނު ގުރީކުގެ ތަރުޖަމާތަކުގެ އަސަރު ކޮންމެވެސްވަރަކަށް އިސްލާމީ ބައެއް ޢިލްމުތަކަށް ކުރިއެވެ. ތަރުބިއްޔަތުގެ ޢިލްމަކީވެސް އޭގެތެރެއިން ހިމެނޭ ޢިލްމެކެވެ. މިގޮތުން އަސަރުކުރި ފޮތެއްގެ މިސާލަކީ އަލްފާރާބީ ލިޔުއްވި ފޮތް ތަޙްޞީލުއް ސަޢާދާ (އަވަހާރަވީ 339ހ) އާއި އިބްނު މިސްކަވައިހި ލިޔުއްވި ފޮތް ތަހްޛީބުލް އަޚްލާޤު (އަވަހާރަވީ 421ހ) އަދި މިނޫންވެސް މިބާވަތުގެ ބައެއް ފޮތްފޮތެވެ.\nމިޒަމާނުގައި ތަރުބިއްޔަތުގެ ޢިލްމުގެ ފޮތްތަކަށް ބަލާލާއިރު، އެކި އެކި ދިމަދިމާއިން ތަރުބިއްޔަތުގެ ޢިލްމުގެ އަސަރު މުސްލިމު މުޖުތަމަޢުތަކަށް ކުރާތީ ފެނެއެވެ. އެއްވެސް ބަދަލަކާ ނުލައި ނުވަތަ އެއްވެސް ކޮމެންޓެއް ކުރުމަކާ ނުލައި ހުޅަނގުގެ ބައެއް ފޮތްތައް ހުރިގޮތަށް ތަރުޖަމާކުރެވިފައިވެއެވެ. މިސާލަކަށް ފިލިޕް އެޗް ފެނިކްސް (Dr. Philip H. Phenix) ގެ ފޮތް “ތަރުބިއްޔަތުގެ ފަލްސަފާ” (ފިލޯސަފީ އޮފް އެޑިޔުކޭޝަން) އާއި ޖޯސެފް ޓާސްމަންގެ “ތަރުބިއްޔަތުގައި އާ އުދަރެސްތައް” އަދި މިނޫންވެސް ފޮތްތައް ހިމެނެއެވެ.\nދަރީން ތަރުބިއްޔަތު ކުރުންތަރުބިއްޔަތު